**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Ιουλίου 2021, ημέρα Τετάρτη και ώρα 10:10΄, στην Αίθουσα Γερουσίαςτου Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων «Αναβάθμιση του σχολείου, ενδυνάμωση των εκπαιδευτικών και άλλες διατάξεις» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, η Υφυπουργός Παιδείας και Θρησκευμάτων, κυρία Ζωή (Ζέττα) Μακρή, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ. Αθανάσιος Κικινής, Πρόεδρος της Διδασκαλικής Ομοσπονδίας Ελλάδας, Θεόδωρος Τσούχλος, Πρόεδρος της Ομοσπονδίας Λειτουργών Μέσης Εκπαίδευσης, Ιωάννης Αντωνίου, Πρόεδρος του Ινστιτούτου Εκπαιδευτικής Πολιτικής, Ηλίας Ματσαγγούρας, Πρόεδρος της Αρχής Διασφάλισης της Ποιότητας στην Πρωτοβάθμια και Δευτεροβάθμια Εκπαίδευση, ο Σεβασμιώτατος Συνοδικός Μητροπολίτης Ιλίου, Αχαρνών και Πετρουπόλεως κ. Αθηναγόρας, εκπρόσωπος της Εκκλησίας της Ελλάδος, Τηλέμαχος Κουντούρης, Πρόεδρος της Πανελλήνιας Επιστημονικής Ένωσης Διευθυντών/τριών Σχολικών Μονάδων Πρωτοβάθμιας Εκπαίδευσης, Ευστράτιος Γεωργουδής, Υπεύθυνος Εκπαιδευτικών Θεμάτων του Δ.Σ. της  Ομοσπονδίας Ιδιωτικών Εκπαιδευτικών Λειτουργών Ελλάδας, Ιωάννης Βλάχος, Πρόεδρος της Πανελλήνιας Ένωσης Εκπαιδευτικών για την Περιβαλλοντική Εκπαίδευση, Χαράλαμπος Κυραϊλίδης, Πρόεδρος του Συνδέσμου Ιδιωτικών Σχολείων και Δημήτριος Μήλλας, Νομικός Σύμβουλος και ο Ιωάννης Λυμβαίος, Γενικός Γραμματέας της Εθνικής Συνομοσπονδίας Ατόμων με Αναπηρία.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αυγερινοπούλου Διονυσία – Θεοδώρα, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καράογλου Θεόδωρος, Κατσανιώτης Ανδρέας, Κωτσός Γεώργιος, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Πάνας Απόστολος, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Ασημακοπούλου Σοφία - Χάιδω, Γρηγοριάδης Κλέων και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Καλημέρα σας.

Ξεκινά η δεύτερη συνεδρίαση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων «Αναβάθμιση του σχολείου, ενδυνάμωση των εκπαιδευτικών και άλλες διατάξεις». Συνεχίζουμε σήμερα με την ακρόαση των εξωκοινοβουλευτικών προσώπων. Οι εκπρόσωποι των φορέων θα έχουν το λόγο για πέντε λεπτά. Θα ξεκινήσουμε με τον κ. Κικινή, τον Πρόεδρο της Διδασκαλικής Ομοσπονδίας Ελλάδας.

Κύριε Κικινή, έχετε το λόγο για πέντε λεπτά.

**ΑΘΑΝΑΣΙΟΣ ΚΙΚΙΝΗΣ (Πρόεδρος της Διδασκαλικής Ομοσπονδίας Ελλάδας):** Ευχαριστώ, κύριε Πρόεδρε, για την πρόσκληση στη συνεδρίαση της Επιτροπής.

Θα ξεκινήσω, με την απόφαση της Διδασκαλικής Ομοσπονδίας, σε σχέση με το νομοσχέδιο, που είναι το αίτημα για την απόσυρσή του, για τον απλούστατο λόγο, ότι για μια ακόμη φορά, έχουμε ένα νομοσχέδιο, που ενώ όλοι, κατά καιρούς, συμφωνούν ότι για να γίνει μια τέτοια συζήτηση, χρειάζεται και ο απαραίτητος χρόνος και ο θεσμικός διάλογος, για ακόμη μια φορά, έχουμε την απουσία όλης αυτής της διαδικασίας. Αυτός είναι ένας βασικός λόγος.

Από κει και πέρα, η κουβέντα, που γίνεται, αυτή τη στιγμή, σχετικά με τη λειτουργία των σχολείων, προϋπέθετε την πρόταξη άλλων ζητημάτων, όπως το πώς τα σχολεία μας, την επόμενη χρονιά θα ανοίξουν, με ασφάλεια και δεν θα έχουμε το φαινόμενο ακορντεόν, που είχαμε, κατά την φετινή σχολική χρονιά, κάτι το οποίο, προφανώς, από τη στιγμή, που δεν λαμβάνεται κανένα ουσιαστικό μέτρο, θα έχουμε δυστυχώς και την επόμενη σχολική χρονιά.

Πέρα από αυτά, όμως, γιατί ο χρόνος είναι ελάχιστος, το νομοσχέδιο, δυστυχώς, κατατίθεται μέσα στο καλοκαίρι, επαναλαμβάνω, με την παντελή απουσία θεσμικού διαλόγου, γιατί η είσοδός του στη διαβούλευση δεν ήταν προϊόν προΰπαρξης θεσμικού διαλόγου, όπως έπρεπε να έχει γίνει, με τις συνδικαλιστικές ομοσπονδίες και με όλη την εκπαιδευτική κοινότητα. Είναι ένα νομοσχέδιο, το οποίο επικαιροποιεί μια σειρά νομοθετικών διατάξεων, που ψηφίστηκαν ή που επιχειρήθηκε να ψηφιστούν και τα προηγούμενα χρόνια, με το οποίο, πολύ απλά, εξοβελίζεται η δημοκρατία και η αξιοκρατία, η συλλογικότητα και η συμμετοχή και η συνεργασία και διαλύεται το παραγωγικό πλαίσιο στη λειτουργία του σχολείου.

Διαμορφώνεται, δυστυχώς, ένα σχολείο, στο οποίο κυριαρχεί η γραφειοκρατία και ο συγκεντρωτισμός, ενώ επιβάλλεται ο απόλυτος και ασφυκτικός έλεγχος των εκπαιδευτικών και του έργου τους, με όχι, φυσικά, παιδαγωγικούς όρους και στοχεύσεις, πλήττοντας την καρδιά της εκπαιδευτικής διαδικασίας, δηλαδή, του τι και πώς μαθαίνουν οι μαθητές μας, του τι και πώς διδάσκει ο εκπαιδευτικός και σε ποιο περιβάλλον.

Επιγραμματικά: «Αυτονομία», αυτή η πολύ εύηχη λέξη, η οποία εμφανίζεται, μέσα στις συχνές εξαγγελίες του Υπουργείου Παιδείας και μόνες οι ερωταπάντησεις, που βάζει το Υπουργείο Παιδείας, σε σχέση με το τι εννοεί με τη λέξη «αυτονομία», αποκαλύπτουν ότι πραγματικά δεν έχει καμία σχέση με την ουσιαστική παιδαγωγική αυτονομία.

 Λέει, στις 30 Ιουνίου, στις 17 ερωτήσεις και απαντήσεις του το Υπουργείο Παιδείας, εμφανίζει, ως αυτονομία, ως προς τη μορφή των τετραμηναίων δοκιμασιών αξιολόγησης. Ή λέει «Ενισχύουμε το ρόλο των εκπαιδευτικών σε θέσεις ευθύνης, συντονιστές, μέντορες κ.λπ.. Μιλάει για τη σύνδεση με τις μετρήσεις του «Πίζα», μιλάει για την ελεύθερη επιλογή βιβλίου από τα σχολεία, η οποία δεν είναι το πολλαπλό βιβλίο, το οποίο παρουσιάζει, αλλά είναι απλά η επιλογή βιβλίου και τίποτα περισσότερο.

Παιδαγωγική αυτονομία, όμως, της σχολικής μονάδας είναι η δυνατότητα της διαμόρφωσης και της προσαρμογής μέρους του αναλυτικού προγράμματος στις ανάγκες των μαθητών, ευέλικτο μαθησιακό περιβάλλον, βιωματική μάθηση, ενεργή συμμετοχή μαθητών, αξιοποίηση νέων τεχνολογιών, εξατομικευμένη διδασκαλία, συνεκπαίδευση, το πλαίσιο λειτουργίας της σχολικής μονάδας της κοινότητας μάθησης, η οποία ανατρέπει τη συγκεντρωτική λογική, στην ουσία της και ότι τα σχολεία σε όλη την Ελλάδα διδάσκουν, σε όλους τα ίδια, ανεξαρτήτως εξειδικευμένων αναγκών. Αυτό εδώ δεν φαίνεται πουθενά.

Για να συμβεί αυτό, απαιτείται, πάνω από όλα, η αναβάθμιση του ρόλου του Συλλόγου των Διδασκόντων, ο οποίος είναι αυτός, που θα καθορίζει, με βάση τις ιδιαίτερες ανάγκες των μαθητών, τους εξειδικευμένους διδακτικούς στόχους της σχολικής μονάδας και είναι απαραίτητη η συλλογικότητα και η διαφάνεια. Ούτε εδώ φαίνεται. Τουναντίον, ο ρόλος του Συλλόγου Διδασκόντων υποχωρεί δραματικά, γιατί δεν θα υπάρξει χρόνος για πολλές επιμέρους αναφορές.

Αυτό που προτάσσεται και που προτείνεται, από την πολιτική ηγεσία του Υπουργείου Παιδείας, είναι ένας υπερδιευθυντής, ο οποίος, αντί να ασκεί τον πολύτιμο για τη σχολική μονάδα ρόλο του, γίνεται ένας γενικός ηγέτης, με όρους όχι δημοκρατίας, μέσα στη σχολική μονάδα και φτάνει να αποφασίζει, για πάρα πολλά θέματα, τα οποία μέχρι τώρα δεν ήταν καν δική του αρμοδιότητα. Ο Διευθυντής, πλέον, του σχολείου, στα πλαίσια της υποτιθέμενης αυτονομίας, γίνεται ο κυρίαρχος. Γίνεται αυτός, ο οποίος ανατρέπει, με τον ρόλο του, το συνεργατικό δημοκρατικό μοντέλο λειτουργίας του Διευθυντή της σχολικής μονάδας. Αφυδατώνεται ο ρόλος του Συλλόγου των Διδασκόντων και έχουμε ακόμη την επιλογή νέων θεσμών, οι οποίοι εισάγονται στην εκπαίδευση, όπως για παράδειγμα, ο μέντορας, να είναι υπό τη δική του κρίση και πρόταση.

Έχουμε την δυνατότητα τού να επιβάλει πειθαρχικές ποινές. Έχουμε τη δυνατότητα του Διευθυντή του σχολείου να προτείνει τον Υποδιευθυντή. Ο ρόλος του Συλλόγου των διδασκόντων είναι αυτός, ο οποίος υποχωρεί δραματικά και η άσκηση πειθαρχικού ελέγχου και οι υπεραρμοδιότητες, οι οποίες παρέχονται στο Διευθυντή του σχολείου, όχι μόνο δεν θυμίζουν αποκεντρωτικά συστήματα, αλλά είναι βαριά συγκεντρωτικό σύστημα, με πολύ αυταρχικά χαρακτηριστικά και, σίγουρα, όλο αυτό μπορεί να εξυπηρετεί στοχεύσεις, ως προς την αυτονομία της σχολικής μονάδας, που, ναι, μεν κρύβουν οι διατυπώσεις αυτού του νομοσχεδίου, αλλά μπορεί, στη συνέχεια, να αποκαλυφθούν, με πολύ δραματικό τρόπο, όμως, σίγουρα δεν εξυπηρετεί τον ρόλο ενός δημοκρατικού σχολείου.

Ως αξιολόγηση – και επειδή πολύ κουβέντα έχει γίνει – η Διδασκαλική Ομοσπονδία έχει σαφέστατη θέση υπέρ της αξιολόγησης του εκπαιδευτικού έργου, ως μια ανατροφοδοτική, γνήσια παιδαγωγική διαδικασία ουσιαστικής αποτίμησης τόσο του εκπαιδευτικού έργου, μιας αποτίμησης από τα κάτω, η οποία θα πραγματοποιείται από τους εκπαιδευτικούς, συλλογικά και όχι από μονοπρόσωπα όργανα και θα έχει, ως στόχο, την ανίχνευση των προβλημάτων και το σχεδιασμό των αναγκαίων παρεμβάσεων, στην κατεύθυνση ουσιαστικής ενίσχυσης της εκπαιδευτικής παιδαγωγικής διαδικασίας και του δημόσιου σχολείου. Αυτό είναι η παιδαγωγική έννοια της λέξης «αξιολόγηση».

Εδώ θα έχει ενδιαφέρον να ακούσουμε τις απόψεις της ΑΔΙΠ - ΔΕ και του ΙΕΠ, γιατί τις εκθέσεις τους δεν τις βλέπουμε, συχνά - πυκνά, είναι η αλήθεια, είναι εν κρυπτώ. Να δούμε τι εννοούν με τον όρο «αξιολόγηση», γιατί διαβάζοντας κανείς αυτό, το οποίο πάει να επιβάλει, ως αξιολόγηση, σε συνδυασμό με τη διαδικασία της αυτονομίας, έτσι όπως μπαίνει, αλλά και με τον ρόλο, που έχουν τα όργανα και ο Διευθυντής της σχολικής μονάδας, αλλά και ο σχολικός σύμβουλος, να το πούμε έτσι, παραπέμπουν στο ότι οι παιδαγωγικοί σύμβουλοι, προφανώς και οι παιδαγωγικές αναφορές του Υπουργείου Παιδείας είναι πολύ καλά γραμμένες πού; Όχι σε παιδαγωγικά βιβλία, όχι στην παιδαγωγική θεωρία του πως βελτιώνεται το εκπαιδευτικό έργο, αλλά στα κείμενα της Ευρωπαϊκής Τράπεζας, στα κείμενα του ΟΟΣΑ, στα κείμενα του ΣΕΒ, στα κείμενα, δηλαδή, φορέων, οι οποίοι δεν έχουν καμία ουσιαστική σχέση με την εκπαίδευση. Ακόμη, το μοντέλο…

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ολοκληρώστε, παρακαλώ. Έχετε ενημερωθεί όλοι οι φορείς ότι ο χρόνος ομιλίας σας είναι 5 λεπτά. Ολοκληρώστε, παρακαλώ.

**ΑΘΑΝΑΣΙΟΣ ΚΙΚΙΝΗΣ (Πρόεδρος της ΔΟΕ):** Είναι κατανοητό ότι σας ενοχλεί η φωνή μας, είναι κατανοητό, ότι ενοχλεί η αντίδραση που υπάρχει. Νομίζω, όμως, ότι το να βομβαρδιζόμαστε, συνεχώς και να μην μπορούμε να διατυπώσουμε την άποψή μας, πέραν των 5 λεπτών, είναι τουλάχιστον αντιδημοκρατικό.

Το θέμα μας είναι το νομοσχέδιο, έτσι όπως μπαίνει, ακόμη και με τις τιμωρίες, που επιφυλάσσει γι’ αυτούς, οι οποίοι δεν θα ακολουθήσουν την αξιολόγηση και θα έχουν ποινές, οι οποίες πραγματικά είναι ανατριχιαστικές προς το σύνολο του δημόσιου τομέα, ακόμη και η επαναφορά του νόμου Γεροβασίλη, σε επίπεδο, που είχε καταργηθεί, των περιορισμών, εδώ επαναφέρεται και μπαίνει και η απειλή μεγαλύτερων πειθαρχικών και οικονομικών ποινών για τους εκπαιδευτικούς, σίγουρα δεν διευκολύνει την κουβέντα.

Θέλω να πω, λοιπόν, για να κλείσω, για να μην ενοχλώ άλλο, ότι πολύ-πολύ απλά, η λέξη «παιδαγωγική», που είναι απαραίτητη, για να χτιστεί ένα σχολείο, που θα είναι για τις ανάγκες των μαθητών, απουσιάζει, είναι άλλοι οι φορείς, οι οποίοι προτείνουν, είναι άλλοι φορείς, οι οποίοι χαράζουν την πολιτική.

Διαβάστε καλά την έκθεση Πισσαρίδη. Δεν χρειάζεται να πω τίποτα περισσότερο.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Παρακαλώ τουςεκπροσώπους των φορέων να μείνουν αυστηρά στα 5 λεπτά, διότι θα υπάρξουν και οι ερωτήσεις και οι απαντήσεις τους, οπότε, θα έχουν την ευκαιρία να συμπληρώσουν κάτι.

Το λόγο έχει ο κύριος Τσούχλος, Πρόεδρος της ΟΛΜΕ.

**ΘΕΟΔΩΡΟΣ ΤΣΟΥΧΛΟΣ (Πρόεδρος της Ομοσπονδίας Λειτουργών Μέσης Εκπαίδευσης):** Η ΟΛΜΕ θεωρεί ότι το νέο αυτό νομοσχέδιο της Κυβέρνησης είναι ένα αντιεκπαιδευτικό και αντιδραστικό νομοσχέδιο. Εν μέσω θέρους και πανδημίας, βλέπουμε ότι χωρίς να υπάρξει ουσιαστικός διάλογος και καταλαβαίνετε ότι και πέντε - έξι λεπτά διαλόγου στην Επιτροπή Μορφωτικών Υποθέσεων δεν λύνουν το πρόβλημα, δεν μπορούμε να προχωρήσουμε στη στήριξη, αντίθετα, ζητάμε την απόσυρση, έστω και αυτή τη στιγμή, του νομοσχεδίου, γιατί δεν υπήρξε κανείς διάλογος, με την εκπαιδευτική κοινότητα, με τους εκπαιδευτικούς και με τις ομοσπονδίες.

Σύνηθες φαινόμενο, βέβαια αυτό, το οποίο δυστυχώς επαναλήφθηκε και αυτή τη φορά. Πρόκειται για την πρώτη, μετά από 36 έτη, συστηματική προσπάθεια αποδόμησης του καταστατικού χάρτη της εκπαίδευσης -υπήρχε ο νόμος 1566/1985 - εισάγεται στη Βουλή, χωρίς ουσιαστική συζήτηση αρκετά και χωρίς καμία διαπραγμάτευση, διαφοροποιημένο αυτό σε σχέση με προ της διαβούλευσης. Εντείνει τους μηχανισμούς ελέγχου και εποπτείας, μέσα από τη δημιουργία μιας συγκεντρωτικής διοικητικής ιεραρχίας, στραγγαλίζοντας την παιδαγωγική αυτονομία και περιορίζοντας τη δυνατότητα ανάδειξης των δημιουργικών δυνάμεων του κλάδου. Επιδίωξη αυτού του μηχανισμού είναι η αποδυνάμωση κάθε μορφής συλλογικότητας, ο περιορισμός της δυνατότητας εφαρμογής καινοτομιών ή η παιδαγωγική ομοιομορφία.

Υπάρχει ένας ψευδεπίγραφος τίτλος, που μιλάει για την αυτονομία της σχολικής μονάδας. Εμείς βλέπουμε ότι μεταφέρονται αρμοδιότητες από το Σύλλογο Διδασκόντων, τον οποίο θεωρούμε τον πιο σημαντικό, μέσα στη σχολική μονάδα, στη διαδικασία των σχολείων μας, στο Διευθυντή του σχολείου, ο οποίος λαμβάνει υπερεξουσίες και αποδομείται, έτσι, το μοντέλο συμμετοχικής συλλογικής διοίκησης του σχολείου. Γι’ αυτόν το λόγο, υπάρχει μια αποσυλλογικοποίηση των εκπαιδευτικών διαδικασιών και υπάρχει ένα μοντέλο, το οποίο βέβαια, καταργεί το προηγούμενο δημοκρατικό μοντέλο λήψης αποφάσεων, μέσα από τα σχολεία. Εκχωρεί, βέβαια, σημαντικές αρμοδιότητες στους δήμους και φυσικά, έχουμε μια αξιολόγηση, η οποία δεν είναι ούτε αθώα ούτε μη τιμωρητική. Αντίθετα, είναι μια αξιολόγηση, η οποία επιβάλλει προβλήματα στη μισθολογική εξέλιξη, απαγορεύει, δηλαδή, τη μισθολογική εξέλιξη των εκπαιδευτικών, εάν τολμήσουν να μη τη δεχτούν και ακόμα υπάρχουν διάφορες απειλές για ποινές. Εμείς θεωρούμε, ότι με αυτόν τον τρόπο, δεν υπάρχει κάποια αυτονομία στη σχολική μονάδα.

Όσον αφορά το λεγόμενο πολλαπλό βιβλίο, δεν θα διαφωνήσουμε στη συμπληρωματικότητα του όρου, αλλά διαφωνούμε στο να υπάρχουν πάρα πολλά βιβλία, τα οποία να εξακτινίζονται σε όλη την επικράτεια και έτσι, λοιπόν, να έχουμε και μια κατηγοριοποίηση και μαθητών και σχολείων. Υποχρέωση του κράτους είναι να ενισχύει το δημόσιο σχολείο και τη δημόσια εκπαίδευση. Αντίθετα, μέσα από αυτή τη λογική της παρέμβασης των ιδιωτών, βλέπουμε ότι υπάρχει, για πρώτη φορά, απόλυτα νομοθετημένη η διαδικασία να υπάρχουν χορηγοί, να υπάρχουν κάποιοι, οι οποίοι πιθανόν να νοικιάζουν τις αίθουσες ή τις αυλές των σχολείων και γενικότερα, δηλαδή, βλέπουμε μία παρέμβαση, η οποία μπορεί να οδηγήσει σε πολύ άσχημες ατραπούς.

Όπως γνωρίζετε, η αυτοαξιολόγηση των σχολικών μονάδων αντιμετώπισε πάρα πολλά προβλήματα και, φυσικά, απορρίφθηκε, από την τεράστια πλειοψηφία των Συλλόγων Διδασκόντων, πριν από λίγους μήνες. Παράλληλα, βλέπουμε ότι είναι λάθος στα συμβούλια επιλογής, απλά να υπάρχει απόφαση του Περιφερειακού Διευθυντή και να μπαίνει κάποιος συνάδελφος, μόνο με 15 χρόνια προϋπηρεσία.

Τώρα, όσον αφορά το ζήτημα των εκπαιδευτικών ομίλων, νομίζουμε ότι είναι στη διακριτική ευχέρεια, στην ευθύνη ενός εκπαιδευτικού, να συμμετέχει σε κάποιες διαδικασίες του σχολείου και όχι να συμμετέχει σε κάποιες διαδικασίες, οι οποίες πιθανόν να μετατρέψουν το θεσμό του παιδαγωγικού ομίλου, από ευκαιρία και δυνατότητα δημιουργικής απασχόλησης και αυτενέργειας των μαθητών, σε ένα εκσυγχρονισμένο πάρκινγκ και σε άλλες διαδικασίες, με τις οποίες εμείς διαφωνούμε.

 Με το άρθρο 97 του νομοσχεδίου, ένας νομικός όρος, απαλλακτικός τρόπος άσκησης των αρμοδιοτήτων από τον Διευθυντή τον προϊστάμενο της σχολικής μονάδας. Στο άρθρο αυτό προβλέπεται, ότι εφόσον ο Σύλλογος δεν προβεί σε απαραίτητες ενέργειες, τότε έρχεται ο Διευθυντής. Άλλη μία αρμοδιότητα του Διευθυντή να παίρνει αποφάσεις. Το ζήτημα, ξέρετε, είναι ότι έχουμε Διευθυντές, πλέον, μάνατζερ, Διευθυντές, με τεράστιες αρμοδιότητες, Διευθυντές που υπερβαίνουν την έννοια ενός σχολείου, στο οποίο θα υπάρχει μία δυνατότητα ίσης συμμετοχής και ιδιαίτερα της ενεργητικής συμμετοχής του Συλλόγου Διδασκόντων, ο οποίος και απογυμνώνεται, αποστεώνεται και υποβαθμίζεται. Αυτό το οποίο λέμε εδώ είναι ότι έχουμε έναν Διευθυντή, ο οποίος έχει φοβερές υπερεξουσίες. Μπορείτε να τις διαβάσετε, να τις δείτε, να τις μελετήσετε.

Θα κάνουμε μία αναφορά στον Θουκυδίδη. Ο Θουκυδίδης, λοιπόν, λέει, ότι δημοκρατία σημαίνει «**διά** το μη ες ολίγους, αλλ’ ες πλείονας οικείν **δημοκρατία** κέκληται». Αυτό πιστεύουμε και εμείς. Συνεχίζει, «εγίγνετο λόγω μεν Δημοκρατία, έργω δε του η πρώτου ανδρός αρχή». Εμείς εκεί θα προσθέταμε την έννοια μιας γυναικός, με τη λογική, ότι ο Διευθυντής σχολικής μονάδας μπορεί να είναι ένας συνάδελφος ή μία συνάδελφος. Αυτό ακριβώς γίνεται. Δημιουργείται μία κατάσταση, με την οποία διαφωνούμε απόλυτα, «ενός ανδρός αρχή», ο οποίος και αυτός συμμετέχει σε μια πυραμίδα φοβική, σε μία πυραμίδα, στην οποία υπάρχει η απειλή διαρκών ελέγχων και φυσικά επαπειλούνται ποινές και τιμωρίες.

Σε τελική ανάλυση, ο Διευθυντής μιας σχολικής μονάδας, ο Υποδιευθυντής ελέγχεται ή ακόμη και κάποιος ανώτερος του ελέγχονται, αν υπακούουν πλήρως τις εντολές που δίδονται. Αν κάποιος κάνει την παραμικρή παρέκκλιση, τότε αυτός τιμωρείται, παύεται. Σκεφθείτε, λοιπόν, ότι αυτό πλήττει απόλυτα την έννοια του συνδικαλισμού, διότι οι Διευθυντές σχολικών μονάδων, Υποδιευθυντές, αλλά ακόμα και μέλη των Συλλόγων, είναι μέλη των ΕΛΜΕ. Αν, λοιπόν, πάρουμε μια δημοκρατική απόφαση, μέσα από τις διαδικασίες της Ομοσπονδίας μας, καταλαβαίνετε ότι αν κάποιος την υπακούσει, σημαίνει ότι τιμωρείται. Τιμωρείται με μισθολογική καθήλωση, με την παρακράτηση ενός μισθού, τιμωρείται με την ποινή επί 8 έτη να μη μπορεί να διεκδικήσει μια θέση. Σημαίνει, λοιπόν, ότι αυτή η αξιολόγηση δεν είναι ούτε αθώα ούτε μη τιμωρητική.

 Ακόμη, όπως γνωρίζετε, έρχονται 11.700 νεοδιόριστοι συνάδελφοι, οι οποίοι θα υπόκεινται σε μια αξιολόγηση και αν δεν έχουν θετική αντιμετώπιση, αυτή η αντιμετώπιση θα τους οδηγήσει στην καθήλωση.

 Σε τελική ανάλυση, ζητάμε επιμόρφωση. Η ΟΛΜΕ έχει μιλήσει για καθολική επιμόρφωση. Έχει μιλήσει για μια επιμόρφωση, η οποία θα είναι και περιοδική, αλλά και εφ’ όλης της ύλης. Κύριε Πρόεδρε, η επιμόρφωση δεν είναι ποινή σωφρονισμού, μόνο και μόνο για κάποιον, που θα θεωρηθεί ότι δεν είναι επαρκής. Η επιμόρφωση είναι μια κατάρτιση των εκπαιδευτικών και ένα δικαίωμα όλων των εκπαιδευτικών. Εκεί είναι η διαφορά μας.

Όσον αφορά για τη λεγόμενη Ελάχιστη Βάση Εισαγωγής, είδατε ότι εμείς δικαιωθήκαμε. Ότι το 36% από τις 74.000 μαθητές των ΓΕΛ δεν θα μπουν στα πανεπιστήμια…

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κύριε Τσούχλο, δεν νομίζω ότι υπάρχει κανείς σε αυτή την αίθουσα, που να πιστεύει ότι η επιμόρφωση είναι ποινή.

Το λόγο έχει ο κ. Αντωνίου, Πρόεδρος του ΙΕΠ.

**ΙΩΑΝΝΗΣ ΑΝΤΩΝΙΟΥ (Πρόεδρος του Ινστιτούτου Εκπαιδευτικής Πολιτικής)**: Σας ευχαριστώ, κύριε Πρόεδρε. Αξιότιμοι κύριοι Βουλευτές, αγαπητοί συνάδελφοι, η δική μας οπτική, η οπτική, δηλαδή, του Ινστιτούτου Εκπαιδευτικής Πολιτικής, του θεσμοθετημένου συμβούλου του Υπουργείου Παιδείας, σε σχέση με το νομοσχέδιο, είναι ότι το εν λόγω νομοσχέδιο αποτελεί μια τομή, με στόχο την υπέρβαση των χρόνιων παθογενειών της εκπαίδευσης και την αναβάθμιση της πρωτοβάθμιας και δευτεροβάθμιας εκπαίδευσης.

Στο κέντρο της προσοχής των προτεινόμενων ρυθμίσεων είναι η βελτίωση των εκπαιδευτικών υπηρεσιών, που προσφέρει το σχολείο προς τους μαθητές μας, η ανάπτυξη της γνώσης, της κριτικής σκέψης και της καλλιέργειας των δεξιοτήτων του 21ου αιώνα. Στο κέντρο της προσοχής των νέων ρυθμίσεων, επίσης, είναι η απελευθέρωση του επαγγελματικού δυναμικού των εκπαιδευτικών, σε ένα πλαίσιο μεγαλύτερης ελευθερίας, διαρκούς υποστήριξης, αλλά και αυξημένης λογοδοσίας.

Οι τρεις πυλώνες του νομοσχεδίου, δηλαδή, η ενίσχυση της αυτονομίας του σχολείου, η θέσπιση αξιολογικής διαδικασίας των εκπαιδευτικών και των στελεχών της εκπαίδευσης, η ενίσχυση των δομών της εκπαίδευσης αποτελούν τους βασικούς πυλώνες της αρχιτεκτονικής του.

Σχετικά με τον πρώτο πυλώνα, την αυτονομία της σχολικής μονάδας. Όσοι ασχολούνται με την ιστορία της εκπαίδευσης, ξέρουν ότι στην Ελλάδα από καταβολής κράτους και δυστυχώς, μέχρι σήμερα, το εκπαιδευτικό σύστημα είναι κεντρικά καθοδηγούμενο, κεντρικά ελεγχόμενο, κεντρικά προσδιοριζόμενο. Είναι μετρημένα σε ποσοστά οι βαθμοί του ελέγχου, της εποπτείας, της καθοδήγησης του εκπαιδευτικού συστήματος. Είναι περίπου 80% στην Ελλάδα πολιτικό κέντρο και 20% σχολείο.

 Σε αντίθεση με αυτό, το οποίο συμβαίνει στα υπόλοιπα κράτη, κατά μέσο όρο, της Ευρωπαϊκής Ένωσης, όπου το 35% είναι πολιτικό κέντρο και το 65% είναι ουσιαστικά σχολική δικαιοδοσία.

Με τις προτεινόμενες ρυθμίσεις, αυτό το οποίο εξασφαλίζεται, αυτό το οποίο προτείνεται, είναι η ουσιαστική μεταφορά αρμοδιοτήτων, από το πολιτικό κέντρο στις σχολικές μονάδες. Δηλαδή, αυτό το οποίο εισηγούνται οι προτεινόμενες ρυθμίσεις, είναι ένα σχολείο, που αποφασίζει για τον εαυτό του, ένα σχολείο που, επειδή ακριβώς αποφασίζει για τον εαυτό του, μπορεί να παράγει και καλύτερα αποτελέσματα, γιατί αυτό το σχολείο ξέρει καλύτερα από οποιοδήποτε πολιτικό κέντρο τι χρειάζονται οι μαθητές του. Αυτό το οποίο, επίσης εξασφαλίζεται από τις προτεινόμενες ρυθμίσεις, είναι η δυνατότητα των εκπαιδευτικών να διαλέγουν το εκπαιδευτικό υλικό, το οποίο θα διδάξουν στους μαθητές τους. Θα διαλέγουν μέσα από τα προτεινόμενα εγχειρίδια εκείνο, που θεωρούν το καλύτερο, εκείνο, το οποίο θεωρούν ότι ταιριάζει καλύτερα στο επίπεδο των μαθητών τους και των στόχων, που έχει η εκπαιδευτική κοινότητα του σχολείου. Το πολλαπλό βιβλίο είναι μια μεγάλη τομή στο ελληνικό εκπαιδευτικό σύστημα και είναι ακόμα ένα βήμα, που μας φέρνει πιο κοντά με τα ισχύοντα, στα υπόλοιπα κράτη της Ευρωπαϊκής Ένωσης.

Επίσης, η παρεχόμενη αυτονομία στα σχολεία να επιλέγουν προγράμματα, να επιλέγουν δράσεις, να επιλέγουν συνεργασίες, με τα πανεπιστήμια, πράξεις, οι οποίες, μέχρι τώρα καθορίζονταν, κεντρικά, εκδίδονταν κεντρικά και ουσιαστικά επιβάλλονταν στην εκπαιδευτική κοινότητα, στη σχολική κοινότητα.

Μέσα σε αυτά όλα, αυτό το οποίο προτείνεται, είναι και η ενίσχυση του ρόλου του Διευθυντή. Η μετατροπή, δηλαδή, των διευθυντών των σχολικών μονάδων, σε πραγματικούς ηγέτες της σχολικής κοινότητας.

Επίσης, πολύ σημαντική τομή είναι η αυτονομία, που παρέχεται στις σχολικές μονάδες για την αξιοποίηση των σχολικών εγκαταστάσεων, για την ανάπτυξη ποικίλων δραστηριοτήτων, πολιτιστικών, αθλητικών και λοιπά.

Ο δεύτερος πυλώνας είναι η αξιολόγηση. Η αξιολόγηση των εκπαιδευτικών και των στελεχών της εκπαίδευσης. Η θέσπιση της αξιολογικής διαδικασίας, που και στο παρελθόν είχε επιχειρηθεί, αλλά ακυρώθηκε, μετά το 2015. Στην πραγματικότητα, αυτό συνιστά μια προσαρμογή του ελληνικού σχολείου, της ελληνικής εκπαίδευσης στον κανόνα που ισχύει στο 90% των χωρών της Ευρωπαϊκής Ένωσης. Τα εκπαιδευτικά συστήματα είναι δυναμικές καταστάσεις. Η αξιολόγηση είναι το οξυγόνο αυτών των συστημάτων. Είναι ο μηχανισμός συνειδητοποίησης των αδυναμιών, των προβλημάτων, των πλεονεκτημάτων. Είναι ο μηχανισμός, που διορθώνει τα λάθη και προωθεί τα σωστά. Είναι ένα εργαλείο, που λείπει, δραματικά, από τις εκπαιδευτικές διαδικασίες. Ένα εργαλείο, που αφήνει ουσιαστικά το εκπαιδευτικό σύστημα σε μια κατάσταση ακινησίας, στην πραγματικότητα, ενός αρνητικού και ανεξέλεγκτου αυτοπροσδιορισμού, που, ουσιαστικά, αναπαράγει τις παθογένειες, αναπαράγει τα προβλήματα και δεν δίνει προοπτική σε λύσεις, σε αντιμετώπιση και επίλυση προβλημάτων.

Πολύ σημαντική ρύθμιση, επίσης, είναι η ελληνική εκδοχή του PISA, που θα παράσχει την ευχέρεια, σε ετήσια βάση, ενός ελέγχου των αποτελεσμάτων της λειτουργίας του εκπαιδευτικού συστήματος, χωρίς αυτό να έχει καμία αξιολογική συνέπεια για τους μαθητές και λοιπά.

Τρίτος πυλώνας είναι η λύση των δομών της εκπαίδευσης, με αποκλειστικό στόχο, την παιδαγωγική υποστήριξη του σχολείου, την ενίσχυση των επιμορφωτικών αρμοδιοτήτων των στελεχών της εκπαίδευσης. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ.

Το λόγο έχει, ο κ. Ματσαγγούρας, Πρόεδρος της Αρχής Διασφάλισης της Ποιότητας στη Πρωτοβάθμια και Δευτεροβάθμια Εκπαίδευση.

 **ΗΛΙΑΣ ΜΑΤΣΑΓΓΟΥΡΑΣ (Πρόεδρος της Αρχής Διασφάλισης της Ποιότητας στην Πρωτοβάθμια και Δευτεροβάθμια Εκπαίδευση – ΑΔΙΠ-ΔΕ):** Καλημέρα σε όλους και ευχαριστώ για την πρόσκληση. Στο περιορισμένο πλαίσιο των πέντε λεπτών, επέλεξα να εστιάσω την αναφορά μου στα εξής σημεία. Πρώτον, στη διάρθρωση των Εποπτών Ποιότητας και των συλλογικών οργάνων, που απαρτίζουν τα εν λόγω στελέχη, που αναφέρονται, στα άρθρα 6 και 7. Δεύτερο σημείο εστίασης είναι η παιδαγωγική διάσταση της αυτονομίας, όπως αναδεικνύεται, στα άρθρα 90, 92 και 93. Τρίτο σημείο είναι η ελληνική PISA, στην οποία, ήδη, αναφέρθηκε, ο κ. Αντωνίου. Είναι μια πρόταση, που προγραμματίζεται να αναλάβει η Α.ΔΙ.Π.Π. - Δ.Ε. με τη συνεργασία του ΙΕΠ και αναφέρεται στο άρθρο 104.

Αρχίζοντας, λοιπόν, με το πρώτο θέμα θα ήθελα να επισημάνω, ότι ο νόμος θεσμοθετεί, πρώτον, την θέση Περιφερειακού Επόπτη Ποιότητας, άρθρο 6. Είναι μια θέση αναβαθμισμένη, σε σχέση με ανάλογες θέσεις του παρελθόντος. Ανάλογα αναβαθμισμένος είναι και ο τρόπος επιλογής του. Πρώτον, επιλέγεται σε θέση Σχολικού Συμβούλου, διότι οι Επόπτες προέρχονται από τους Σχολικούς Συμβούλους, από το Περιφερειακό Συμβούλιο Επιλογής και δεύτερον, οι ενδιαφερόμενοι για τη θέση του Περιφερειακού Επόπτη Ποιότητας υποβάλλουν αίτηση και ακολουθεί μια δεύτερη διαδικασία επιλογής, από το αναβαθμισμένο Κεντρικό Συμβούλιο Επιλογής του άρθρου 37, με το οποίο επιλέγονται και οι Διευθυντές Περιφερείας. Βεβαίως, αυτή η σύμπτωση δεν είναι μόνο σημειολογική, αλλά τονίζει και την αντίστοιχη βαρύτητα του ρόλου του Περιφερειακού Επόπτη Ποιότητας.

Την ίδια στιγμή, με ανάλογες διαδικασίες, προβλέπει ο νόμος την επιλογή Εποπτών Ποιότητας Πρωτοβάθμιας και Δευτεροβάθμιας, σε κάθε Διεύθυνση. Από τη στιγμή που έχει επιλεγεί ο Περιφερειακός Επόπτης και οι Επόπτες Διεύθυνσης, έχουμε το προσωπικό, που στελεχώνει την τρίτη πρόβλεψη του νομοσχεδίου, που είναι το Περιφερειακό Συμβούλιο Εποπτών, για συντομία, το ΠΕΣΕΠ, στο άρθρο 7. Απαρτίζεται από τον ΕΠΟΠ, τον Περιφερειακό Επόπτη, ο οποίος προεδρεύει και καθορίζει τις συνεδρίες και τη θεματική και συμμετέχουν οι Επόπτες Ποιότητας όλων των Διευθύνσεων της συγκεκριμένης Περιφέρειας.

Αυτό το συλλογικό όργανο νομίζω, ότι είναι ιδιαίτερα σημαντικό, για δύο τουλάχιστον λόγους. Πρώτον, διασφαλίζει, ως συλλογικό όργανο, πιο επεξεργασμένες προτάσεις, σε σχέση με το τι θα ανέμενε κανείς από ένα μονοπρόσωπο θεσμό. Το δεύτερο και σημαντικότερο, ίσως, είναι ότι η συμμετοχή των Εποπτών Ποιότητας των Διευθύνσεων στο κεντρικό όργανο της περιφέρειας, που διαμορφώνει τις προτάσεις, τους καθιστά ικανούς, επανερχόμενοι στην περιφέρειά τους και διεύθυνση, να παρουσιάσουν, με επάρκεια και να στηρίξουν αυτές τις προτάσεις στη διαμόρφωση των οποίων, ως μέλη του συλλογικού σώματος, συμμετείχαν.

Με αυτή την έννοια, θεωρώ ότι είναι μία σημαντική, θα έλεγα, πρόβλεψη σε αυτά τα άρθρα. Να προσθέσω και να τελειώσω σε αυτό το σημείο, ότι ανάλογα σώματα συλλογικής δράσης, απαρτιζόμενα από τον Επόπτη Ποιότητας και τους συμβούλους, λειτουργούν και στο επίπεδο των διευθύνσεων. Αυτό το θεωρώ πολύ σημαντικό, διότι οι θεσμοί αυτοί πλαισιώνονται και καλούνται να λειτουργήσουν, μέσα σε πλαίσια συλλογικότητας.

Πολύ ενδιαφέρουσα, επίσης, θεωρώ και την πρόβλεψη του νομοσχεδίου της κοινής συνεδρίας Εποπτών Ποιότητας και Συμβούλων Πρωτοβάθμιας και Δευτεροβάθμιας Εκπαίδευσης, προκειμένου να θεσμοθετηθεί ένας επίσημος διάλογος, μεταξύ των δύο βαθμίδων – για ιστορικούς λόγους, δεν υπήρξε στο παρελθόν καμία μορφή διαλόγου, μεταξύ των δύο βαθμίδων Πρωτοβάθμιας και Δευτεροβάθμιας, στα τελευταία χρόνια έχουν γίνει κάποια ανοίγματα και εδώ ο νόμος θεσμοθετεί το πλαίσιο, για τον ουσιαστικότερο διάλογο, με κεντρικό ζήτημα την ομαλή μετάβαση των μαθητών. Άρα, την προετοιμασία και τη διασφάλιση της ετοιμότητας των μαθητών, που φεύγουν από τη μία βαθμίδα και πάνε στην άλλη βαθμίδα, της ετοιμότητας να προσαρμοστούν και να λειτουργήσουν στα δεδομένα της επόμενης βαθμίδας. Να υπενθυμίσω ότι η δυνατότητα στήριξης των μαθητών, κατά τη μετάβαση από βαθμίδα σε βαθμίδα, είναι ένας ποιοτικός δείκτης, που χαρακτηρίζει τα εκπαιδευτικά συστήματα.

Πολύ σύντομος θα είμαι για τα θέματα της αυτονομίας. Θεωρώ πολύ σημαντικό ότι στο άρθρο 90, θεσμοθετείται και συστηματοποιείται κάτι, που προϋπήρχε, βεβαίως, αλλά τώρα γίνεται συστηματικότερο, οι παιδαγωγικές συναντήσεις, με θέματα αγωγής και προόδου των μαθητών, υλοποίηση και αξιολόγηση προγραμμάτων σπουδών και άλλα συναφή θέματα.

Επίσης, θεσμοθετούνται - αυτό είναι ιδιαίτερα σημαντικό - στα άρθρα 92 και 93, οι ενδοσχολικές θέσεις ευθύνης, όπως είναι οι Ενδοσχολικοί Συντονιστές και οι Μέντορες. Η θεσμοθέτηση αυτών των θέσεων είναι ιδιαίτερα σημαντική, διότι μέσω αυτών αξιοποιείται η υπάρχουσα ενδοσχολική εμπειρία, που αποτελεί πολύτιμο εκπαιδευτικό πόρο, τον οποίο δεν αξιοποιούσε, θεσμοθετημένα και αποτελεσματικά, το σχολικό μας σύστημα και τώρα παρέχεται αυτή η δυνατότητα.

Είναι επίσης σημαντικό και ολοκληρώνω, λέγοντας ότι και για τους ίδιους τους εκπαιδευτικούς, που έχουν αυτές τις προοπτικές, τους διατηρεί σε υπηρεσιακή και παραγωγική εγρήγορση και θα πρότεινα εδώ, γιατί πρέπει να κάνουμε και προτάσεις, αυτοί οι δύο θεσμοί να μην λειτουργούν ανεξάρτητα, αλλά να είναι σε συντονισμό και με τη γενική εποπτεία και κατεύθυνση των Συμβούλων.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε.

Το λόγο έχει ο κ. Κουντούρης.

**ΤΗΛΕΜΑΧΟΣ ΚΟΥΝΤΟΥΡΗΣ (Πρόεδρος της Πανελλήνιας Επιστημονικής Διευθυντών/ντριών Σχολικών Μονάδων Πρωτοβάθμιας Εκπαίδευσης):** Ευχαριστώ πολύ, κύριε Πρόεδρε.

Κυρία Υπουργέ, κυρία Υφυπουργέ, κύριε Πρόεδρε, κυρίες και κύριοι Βουλευτές, σας ευχαριστούμε θερμά για την πρόσκληση, στη σημερινή συνεδρίαση και τη δυνατότητα, που μας δίνετε να καταθέσουμε τις απόψεις μας.

Με τις διατάξεις του σχεδίου νόμου, στα άρθρα 84 έως 108, γίνεται προσπάθεια για ενίσχυση του ρόλου του Διευθυντή και των εκπαιδευτικών σε θέσεις ευθύνης, καθώς και προσπάθεια για ενίσχυση της αυτοτέλειας των σχολικών μονάδων, που μπορούν να συμβάλουν στην αποτελεσματικότερη και αποδοτικότερη οργάνωση και λειτουργία τους.

 Το σύγχρονο σχολείο έχει ανάγκη, τόσο από ισχυρό Διευθυντή, όσο και από ισχυρό Σύλλογο Διδασκόντων, στην κατεύθυνση ενίσχυσης της αυτοτέλειάς του, ώστε η σχολική μονάδα να μπορεί να προγραμματίζει, να οργανώνει, να υλοποιεί και να αξιολογεί το έργο της, χωρίς άσκοπες γραφειοκρατικές εξαρτήσεις και ασφυκτικό έλεγχο. Ισχυρός Διευθυντής δεν σημαίνει, σε καμία περίπτωση, ανίσχυρος Σύλλογος Διδασκόντων. Η συμμετοχή των εκπαιδευτικών, σε διαδικασίες λήψης αποφάσεων, αποτελεί την πιο σημαντική παράμετρο στην άσκηση συμμετοχικής διοίκησης μιας σχολικής μονάδας και, φυσικά, το μοντέλο της συμμετοχικής διοίκησης είναι αυτό, που πιστεύουμε, υπηρετούμε και θα συνεχίσουμε να εφαρμόζουμε πιστά, ως διευθυντές.

Επίσης, γνωρίζουμε πολύ καλά, ότι το σχολείο, μόνο σε κλίμα συνεργασίας, κατανόησης και αλληλοϋποστήριξης μπορεί να λειτουργήσει, αποδοτικά.

 Ο αποτελεσματικός διευθυντής είναι εμπνευσμένος ηγέτης και οραματιστής και οδηγεί το σχολείο του προς το όραμα. Καλείται, λοιπόν, να ανακαλύψει τον κοινό τόπο του οράματός του και των στόχων του σχολείου, με τους συντελεστές επίτευξης τους- εκπαιδευτικούς, μαθητές, γονείς, τοπική κοινότητα - με βασικό και πρωταρχικό σκοπό, να οδηγεί τη σχολική κοινότητα, που διευθύνει, σε αποτελεσματικότητα, πρόοδο, ανάπτυξη και εξέλιξη. Και για το λόγο αυτόν, δεν μπορεί παρά να έχει μόνο ευθύνες, αλλά θα πρέπει να μπορεί να πάρει και αποφάσεις. Οι νέες, όμως, αυτές διατάξεις, στα άρθρα 84 έως 108, για να λειτουργήσουν και να αποδώσουν στην πράξη προς όφελος της λειτουργίας της σχολικής κοινότητας και του εκπαιδευτικού έργου, που παράγει, θα πρέπει να συνοδευτούν άμεσα και από άλλες ρυθμίσεις, όπως:

Πρώτον, άμεση έκδοση νέων καθηκοντολογίων, πριν την έναρξη του νέου σχολικού έτους, όπου να αποτυπώνονται, με σαφήνεια και ακρίβεια, οι ρόλοι και οι αρμοδιότητες όλων – εκπαιδευτικών, στελεχών, φορέων – όπως προβλέπεται από το άρθρο 29 του σχεδίου νόμου.

Δεύτερον, δραστική μείωση του διδακτικού ωραρίου των διευθυντών. Να υπενθυμίσουμε μόνο, ότι οι διευθυντές τετραθέσιων και πενταθεσίων δημοτικών σχολείων έχουν ακόμα δική τους τάξη, με διδακτικό ωράριο, 18 ωρών, εβδομαδιαίως. Είναι ανθρωπίνως αδύνατο, με το υπάρχον διδακτικό ωράριο των διευθυντών στην Πρωτοβάθμια Εκπαίδευση, να ανταποκριθούν στα νέα καθήκοντα, που τους ανατίθενται με το σχέδιο νόμου.

Τρίτον, ακριβής καθορισμός του χρόνου συνεδριάσεων των Συλλόγων Διδασκόντων και των Σχολικών Συμβουλίων. Με το σχέδιο νόμου, απαιτούνται δεκάδες συνεδριάσεων, ανά σχολικό έτος, χωρίς, όμως, να προσδιορίζεται επακριβώς ο χρόνος, που αυτές θα πραγματοποιούνται.

Τέταρτον, είναι ανάγκη για άμεση θεσμοθέτηση γραμματειακής υποστήριξης και τοποθέτηση επιστάτη γενικών καθηκόντων, ξεκινώντας από τα δωδεκαθέσια δημοτικά σχολεία, όπως προβλεπόταν από τον ν.1566/1985, αλλά δεν εφαρμόστηκε ποτέ. Στο ελληνικό δημόσιο σχολείο, εν έτει 2021, επιστάτης, θυρωρός, κλειδαράς, αλουμινάς, υδραυλικός και πολλά ακόμα, είναι ο διευθυντής και οι εκπαιδευτικοί !

Πέμπτον, θα πρέπει, τέλος, να αντιμετωπιστούν, άμεσα, τα σοβαρά ζητήματα γραφειοκρατίας, που δυσχεραίνουν τη λειτουργία των σχολικών μονάδων, με την πλήρη αξιοποίηση των δυνατοτήτων του πληροφοριακού συστήματος «my school» και την τήρηση, επιτέλους, των βιβλίων των σχολικών μονάδων, με ψηφιακό τρόπο, αφού ακόμα όλα πρέπει να γράφονται με το χέρι.

Αν όλα αυτά δεν διευθετηθούν, άμεσα, θα είναι ανθρωπίνως αδύνατο ο Διευθυντής να μπορέσει να υπηρετήσει, με επιτυχία, τον πολυσύνθετο και πολυεπίπεδο ρόλο του και τα νέα καθήκοντα, που του ανατίθενται με το σχέδιο νόμου.

Επί των άρθρων, θα σταθώ σε δύο άρθρα, για τα οποία υπάρχει σοβαρό πρόβλημα και προτείνουμε την τροποποίησή τους.

Στο άρθρο 107, προβλέπεται ότι το Σχολικό Συμβούλιο θα συγκροτείται, με απόφαση του δημάρχου, θα είναι πενταμελές και θα αποτελείται από τον Διευθυντή του σχολείου, έναν μόνο εκπαιδευτικό, δύο εκπροσώπους του δήμου και έναν εκπρόσωπο του Συλλόγου Γονέων. Η πλειοψηφία του Σχολικού Συμβουλίου, για σημαντικά ζητήματα του σχολείου και της εκπαιδευτικής λειτουργίας, παύει πλέον να ανήκει στους εκπαιδευτικούς και στο ίδιο το σχολείο και παραχωρείται σε άλλους φορείς.

Πρόκειται, κατά τη γνώμη μας, για μία πολύ αρνητική και ιδιαίτερα προβληματική ρύθμιση, που πρέπει, οπωσδήποτε, να αλλάξει.

Η πρότασή μας είναι το Σχολικό Συμβούλιο να είναι 7μελές και με τη σύνθεση, που προβλεπόταν στο σχέδιο νόμου, που τέθηκε αρχικά για δημόσια διαβούλευση. Δηλαδή, να αποτελείται από τον Διευθυντή, 3 εκπαιδευτικούς της σχολικής Μονάδας, δύο εκπροσώπους του δήμου και έναν εκπρόσωπο του Συλλόγου Γονέων.

Επίσης, στο άρθρο 89, σε ό,τι αφορά στη λειτουργία των Εκπαιδευτικών Ομίλων, προβλέπεται ότι για τους υπεύθυνους των Εκπαιδευτικών Ομίλων δεν θα προσμετράται στο εργασιακό τους ωράριο ο χρόνος, που θα αφιερώνουν για τη λειτουργία των Ομίλων.

Η πρότασή μας είναι η συμμετοχή των εκπαιδευτικών στους Εκπαιδευτικούς Ομίλους να προσμετράται, για την κάλυψη του διδακτικού τους ωραρίου, όπως ακριβώς ισχύει και για τους εκπαιδευτικούς των πρότυπων και πειραματικών σχολείων, σύμφωνα με το άρθρο 17, παράγραφος 5 του νόμου 4692 του 2019.

Σχετικά με το άρθρο 15, για τη στελέχωση των Κέντρων Διεπιστημονικής Αξιολόγησης, Συμβουλευτικής και Υποστήριξης (ΚΕΔΑΣΥ), αποτελεί θετικό γεγονός η σύσταση 1.100 οργανικών θέσεων ψυχολόγων και κοινωνικών λειτουργών, οι οποίοι θα στελεχώνουν τις Επιτροπές Διεπιστημονικής Υποστήριξης. Είναι πολύ σημαντική εξέλιξη. Όμως, υπάρχει ένα σοβαρό πρόβλημα, με την απουσία της ειδικότητας παιδοψυχιάτρου, τη στιγμή, που τα τελευταία χρόνια, παρατηρείται μεγάλη αύξηση στον αριθμό των μαθητών με ψυχιατρικές διαταραχές.

Επίσης, στο άρθρο 53, είναι πολύ θετική η πρόβλεψη για προθεσμία 60 ημερών, για την έκδοση γνωματεύσεων, που θα εξυπηρετήσει τους πολίτες και τους μαθητές, αλλά θα μείνει ανεφάρμοστη, αν τα ΚΕΔΑΣΥ δεν στελεχωθούν, επαρκώς, με το ανάλογο προσωπικό.

Όσον αφορά στο σύστημα επιλογής στελεχών και την αξιολόγηση, θα αναφερθώ στη δευτερολογία μου, απαντώντας σε ερωτήσεις.

Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε τον κύριο Κουντούρη, από την Ένωση Διευθυντών/τριών Πρωτοβάθμιας Εκπαίδευσης.

Το λόγο έχει, τώρα, ο κ. Γεωργουδής της Ομοσπονδίας Ιδιωτικών Εκπαιδευτικών Λειτουργών. Ορίστε.

**ΕΥΣΤΡΑΤΙΟΣ ΓΕΩΡΓΟΥΔΗΣ (Υπεύθυνος Εκπαιδευτικών Θεμάτων του Δ.Σ. της Ομοσπονδίας Ιδιωτικών Εκπαιδευτικών Λειτουργών Ελλάδας):** Ευχαριστώ, κύριε Πρόεδρε.

Το Υπουργείο Παιδείας - και προσωπικά η κυρία Κεραμέως - επιλέγει, για μία ακόμα φορά, τη νομοθέτηση, μέσα στο καλοκαίρι, με όλες τις εκπαιδευτικές δομές κλειστές και ορατές πια τις οδυνηρές συνέπειες, από τη θέσπιση της λαιμητόμου της Ελάχιστης Βάσης Εισαγωγής. Το ίδιο έπραξε και πριν ένα χρόνο, με το νόμο για την ιδιωτική εκπαίδευση, που κατέθεσε, αιφνιδιαστικά, χωρίς προηγούμενη επεξεργασία, με τους εκπαιδευτικούς και με την αποκλειστική συνεργασία και καθοδήγηση από το Σύνδεσμο των Σχολαρχών.

Το παρόν πολυνομοσχέδιο - ένα ακόμα πολυνομοσχέδιο για την πολύπαθη εκπαίδευση - δεν είναι τίποτα άλλο από μία ευθεία στόχευση στην αναστήλωση του κομματικού κράτους και του «επιθεωρητισμού» και στην επιβολή όρων αγοράς και διόγκωσης των ανισοτήτων στην παιδεία.

Από τις διατάξεις του νέου σχεδίου νόμου του Υπουργείου Παιδείας επιβεβαιώνεται, για μία ακόμα φορά, ότι η Κυβέρνηση δεν έχει κανένα σχέδιο στην κατεύθυνση της βελτίωσης της εκπαιδευτικής ποιότητας. Νομοθετεί, αποκλειστικά, για να εξυπηρετηθούν τα συμφέροντα της κοινωνικής ελίτ, να παγιωθούν και να διογκωθούν οι ανισότητες, να αποκομίσουν οφέλη οι φίλα προσκείμενοι επιχειρηματίες και όχι για το δημόσιο συμφέρον.

Ταυτόχρονα με την εμπορευματοποίηση της παιδείας, στήνει ένα βαθύ κομματικό κράτος και στην εκπαίδευση. Η ΟΙΕΛΕ *(Ομοσπονδία Ιδιωτικών Εκπαιδευτικών Λειτουργών Ελλάδας)* θεωρεί απαραίτητο τμήμα του εκπαιδευτικού συστήματος την πιστοποίηση της ποιότητάς του, με στόχο τη συνεχή του βελτίωση και την προσαρμογή του στις συνεχώς μεταβαλλόμενες ανάγκες της κοινωνίας και της οικονομίας. Η Ομοσπονδία μας έχει καταθέσει, στο δημόσιο διάλογο, τις βασικές αρχές της πιστοποίησης, εδώ και χρόνια.

Η διαδικασία της πιστοποίησης δεν μπορεί να είναι αποσπασματική, αλλά να αφορά σε κάθε πτυχή του συστήματος. Οφείλει να ξεκινά από το ίδιο το Υπουργείο Παιδείας και τις υπηρεσίες του, να συνεχίζει στα αναλυτικά προγράμματα και τα εγχειρίδια, να φτάνει στα διευθυντικά στελέχη της εκπαίδευσης και να καταλήγει στη σχολική μονάδα, αμφίδρομα και όχι μονόδρομα.

 Τα κριτήρια πιστοποίησης θα πρέπει να είναι ενταγμένα στη φιλοσοφία του συστήματος και να έχουν μια ενιαία λογική. Φυσικά, θεωρείται αυτονόητο, ότι οι άνθρωποι, που συμμετέχουν στην πιστοποίηση, θα πρέπει να είναι, με τη σειρά τους, κατάλληλα καταρτισμένοι και πιστοποιημένοι. Οι διατάξεις του νομοσχεδίου δεν αναφέρονται σε τίποτα από τα παραπάνω. Πατώντας επικοινωνιακά και επιφανειακά, πάνω στην κοινωνική επιταγή, για την ενίσχυση της ποιότητας στην εκπαίδευση, κάνει λόγο για αξιολόγηση του εκπαιδευτικού, χωρίς σχέδιο και με περισσή προχειρότητα.

Οι διατάξεις για την ατομική αξιολόγηση δεν έχουν καμία σχέση με το δυναμικό διάλογο, που διεξάγεται στο σύγχρονο κόσμο, για την πιστοποίηση της εκπαιδευτικής ποιότητας. Η αναβίωση του κομματικού κράτους και του απολύτως πειθαρχικού παρελθόντος γίνεται φανερή από την τιμωρία των κακών εκπαιδευτικών, που είναι η κατάρτιση, η οποία δεν θα έπρεπε να θεωρείται τιμωρία, αλλά χρήσιμο εργαλείο, για κάθε εκπαιδευτικό και η μη προώθησή τους ως στελεχών εκπαίδευσης.

Ταυτόχρονα, επεκτείνονται οι θητείες των φιλοκυβερνητικών, είναι η αλήθεια, στη συντριπτική τους πλειοψηφία διευθυντικών στελεχών, ώστε να μετατραπούν σε οιονεί μόνιμους διευθυντές. Φαίνεται πως η μονιμότητα δεν είναι κακή, όταν αφορά τα δικά σας παιδιά, κυρία Υπουργέ. Οι ημέτεροι διευθυντές είναι σχεδόν βέβαιο, ότι με το σχέδιο αυτό, θα τιμωρούν ως ανεπαρκείς τους αντιφρονούντες, ώστε να μην μπορέσουν αυτοί να διεκδικήσουν τις θέσεις τους. Πολιτικάντικο, αναχρονιστικό και ελάχιστα συγγενές, με ένα ανοιχτό, αυτόνομο, πλουραλιστικό, εκπαιδευτικό σύστημα, όπως αυτά, που ισχύουν, στις προηγμένες χώρες.

Το γεγονός ότι το σχέδιο για την αξιολόγηση είναι τόσο πρόχειρο και ασαφές, με φαινομενικά ανώδυνες διατάξεις για τους εκπαιδευτικούς και κύριο στόχο τον φρονηματισμό των κομματικά ή κοινωνικά ανεπιθύμητων, σημαίνει ότι η Κυβέρνηση και η πολιτική ηγεσία του Υπουργείου εφάρμοσαν, μέσω του νομοσχεδίου, μια αμιγώς επικοινωνιακή στρατηγική, επιχειρώντας να πείσουν την κοινωνία ότι θεσπίζουν, για πρώτη φορά μετά από 40 χρόνια, αξιολόγηση, να κλείσουν το μάτι στους εκπαιδευτικούς ότι «δεν θα πάθετε τίποτα» και να εξευμενίσουν τους γαλάζιους συνδικαλιστές και εκπαιδευτικούς, μετά τα συνεχή στραπάτσα τους, με τις ηλεκτρονικές επιλογές και την εσωτερική αξιολόγηση, προσφέροντας οφίτσια και θητείες επ’ αόριστο.

Οι βασικές παρατηρήσεις μας είναι οι εξής. Πρώτον, η ανάθεση υπερεξουσιών στον διευθυντή, ως έναν υπερ μάνατζερ κατά την βρετανική εκδοχή, αυξάνει τον αυταρχισμό εντός της σχολικής μονάδας και μειώνει, δραματικά, την ενδοσχολική δημοκρατία, μέσω της συρρίκνωσης του ρόλου του Συλλόγου Διδασκόντων. Για τους διευθυντές των ιδιωτικών σχολείων, που σε πολλές περιπτώσεις είναι ίδιοι με τους ιδιοκτήτες ή άνθρωποι τους, έχουμε αναφέρει επανειλημμένα ότι η επιλογή τους, με αξιοκρατικά κριτήρια, αποτελεί κρίσιμο ζήτημα διαφάνειας για την εκπαίδευση. Η μονοκρατορία του διευθυντή του ιδιωτικού σχολείου, σε μια περίοδο πλήρους απορρύθμισης του χώρου της ιδιωτικής εκπαίδευσης, είναι μαθηματικά βέβαιο ότι θα οδηγήσει σε όξυνση της εργοδοτικής ασυδοσίας, σε γιγάντωση των φαινομένων ανομίας και σε καταδολίευση των διαδικασιών, που οδηγούν στην έκδοση των τίτλων σπουδών.

Δεύτερον, ο τρόπος υλοποίησης του πολλαπλού εγχειριδίου, χωρίς αρχές, χωρίς εποπτεία και με ασαφείς όρους συμμετοχής παικτών της αγοράς, δημιουργεί εύλογη ανησυχία. Τα ιδιωτικά σχολεία, αλλά και τα δημόσια, σε εύπορες περιοχές, που θα μπορούν να εξασφαλίσουν εξωτερική χρηματοδότηση από χορηγούς, θα έχουν πρόσβαση σε μεγαλύτερο αριθμό εκπαιδευτικού υλικού. Αυτό καταργεί την ισονομία και τη συνταγματικά θεμελιωμένη παροχή του κοινωνικού αγαθού της εκπαίδευσης, επί ίσοις όροις για κάθε παιδί.

Τρίτον, καταργείται η ισονομία μεταξύ των μαθητών και καταργείται και η θέσπιση πολλαπλών και διαφορετικών κριτηρίων, ανά σχολείο, ιδίως στα γυμνάσια. Ίσως, όμως, η πιο χαρακτηριστική πρόθεση γιγάντωσης των εκπαιδευτικών ανισοτήτων, μέσα από την εκπαιδευτική πράξη, κρύβεται στο μοντέλο της ανεστραμμένης τάξης. Σύμφωνα με αυτό, το μάθημα γίνεται στο σπίτι, όπου οι μαθητές λαμβάνουν υλικό, σε ψηφιακή μορφή, από τον εκπαιδευτικό ή αναζητούν οι ίδιοι πηγές και στην τάξη γίνεται η πρακτική εφαρμογή της γνώσης. Σε χώρες όπου δίνεται βαρύτητα στην επιμόρφωση των εκπαιδευτικών στις νέες τεχνολογίες και στις εκπαιδευτικές καινοτομίες, όπου υπάρχουν μέσα στα σχολεία συγκροτημένες βιβλιοθήκες, υπολογιστές, γρήγορο διαδίκτυο και γενικότερα, είναι εύκολη και εφικτή η δυνατότητα άντλησης πληροφοριών, έξω από τη σχολική τάξη, η ανεστραμμένη τάξη πραγματικά είναι ένα ενδιαφέρον εγχείρημα.

 Στην ελληνική κοινωνία, όπου το ένα τρίτο ζει στο όριο της φτώχειας, όπου η πρόσβαση στο διαδίκτυο είναι ακόμα αδύνατη για το 21% του πληθυσμού, όπου οι ταχύτητες download είναι χαμηλότερες στην Ε.Ε., ονομαστικές ταχύτητες 24 Mbps πραγματικές, όμως 8, όπου τα σχολεία μας έχουν τεράστιες ελλείψεις στο εποπτικό υλικό, η εφαρμογή της θα αφορά μόνο σε πολλά ιδιωτικά και σε ελάχιστα δημόσια σχολεία. Η ανεπάρκεια των σχολικών υποδομών φάνηκε στην εφαρμογή της τηλεκπαίδευση, με κύριους πληγέντες τους μαθητές δημόσιων σχολείων σε συμμετοχές και απομονωμένες περιοχές.

 Καταλήγοντας, τονίζουμε ότι η Κυβέρνηση και η πολιτική ηγεσία του Υπουργείου Παιδείας πουλάνε εκσυγχρονισμό στην παιδεία, την στιγμή που επί της ουσίας εφαρμόζει όρους ασύδοτης αγοράς και ένα ακραίο κομματισμό, που δεν συνάδει με το σχολείο του 21ου αιώνα, το οποίο απαιτεί στρατηγικό σχεδιασμό, εμπιστοσύνη, επιστημοσύνη, κοινωνικό διάλογο και διαφύλαξη της κοινωνικής συνοχής. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Βλάχος.

**ΙΩΑΝΝΗΣ ΒΛΑΧΟΣ (Πρόεδρος της Πανελλήνιας Ένωσης Εκπαιδευτικών για την Περιβαλλοντική Εκπαίδευση):** Ευχαριστώ, κύριε Πρόεδρε.

Κυρία Υπουργέ, κυρία Υφυπουργέ, κύριε Γενικέ Γραμματέα, κυρίες και κύριοι βουλευτές, αγαπητοί συνάδελφοι, καλημέρα σας. Θα ήθελα, αρχικά, εκ μέρους του διοικητικού συμβούλιου της επιστημονικής μας ένωσης, να σας ευχαριστήσω θερμά για την πρόσκληση και την τιμή, που μας κάνατε, να ενημερώσουμε και να καταθέσουμε στο Σώμα τις απόψεις, τις θέσεις, τους προβληματισμούς και τα αιτήματα, που προέκυψαν, μετά τη δημοσιοποίηση και κατάθεση στη Βουλή του υπό συζήτηση νομοσχεδίου.

Η ΠΕΕΚΠΕ είναι μία πανελλήνια επιστημονική ένωση, με κεντρικό Δ.Σ. και παραρτήματα σε όλη τη χώρα. Τα μέλη μας αποτελούνται από ανθρώπους, οι οποίοι είναι εκπαιδευτικοί σχολείων, υπεύθυνοι περιβαλλοντικής εκπαίδευσης και σχολικών δραστηριοτήτων, εκπαιδευτικοί από κέντρα περιβαλλοντικής εκπαίδευσης, πανεπιστημιακοί δάσκαλοι, μεταπτυχιακοί φοιτητές παιδαγωγικών ή άλλων τμημάτων σχετικών με την περιβαλλοντική εκπαίδευση και την εκπαίδευση για την αειφορία, οι οποίοι, βέβαια, υπηρετούν το θεσμό της περιβαλλοντικής εκπαίδευσης και γενικότερα των σχολικών δραστηριοτήτων. Εκδίδει, επίσης, η επιστημονική μας ένωση το περιοδικό για την περιβαλλοντική εκπαίδευση, που διοργανώνει, ανά διετία, πανελλήνιο επιστημονικό συνέδριο.

Ο θεσμός της περιβαλλοντικής εκπαίδευσης, εδώ και τριάντα χρόνια, ευαισθητοποιεί χιλιάδες μαθητές, μαθήτριες, εκπαιδευτικούς και πολίτες, στα περιβαλλοντικά και κοινωνικά ζητήματα. Ιδιαίτερα, μάλιστα, στις σημερινές συνθήκες της κλιματικής κρίσης και των φυσικών καταστροφών, η αναβάθμιση και η υποστήριξή του, κρίνεται τόσο αναγκαία όσο ποτέ, αφού αναδεικνύεται σε ένα κρίσιμο πολιτικό εργαλείο, που μπορεί να διευκολύνει την οικονομική ανάπτυξη και, παράλληλα, να ενισχύσει τις κοινωνικές αξίες, τη δημοκρατία, την αλληλεγγύη και την κοινωνική συνοχή, διασφαλίζοντας την ακεραιότητα του φυσικού περιβάλλοντος και της βιοποικιλότητας, αλλά και την ποιότητα της ζωής μας.

Ο θεσμός, με τη χρόνια συσσωρευμένη εμπειρία, έχει συμβάλει αποφασιστικά στην εισαγωγή, υποστήριξη και εδραίωση καινοτόμων εκπαιδευτικών πρακτικών, διαθεματικής, συνεργατικής, βιωματικής, διερευνητικής και ενεργητικής μάθησης, στο δημόσιο σχολείο, με τη στήριξη, βέβαια και το όραμα εμπνευσμένων εκπαιδευτικών. Αποτέλεσε πρωτοπορία και αφετηρία πολλαπλών αλλαγών και εκσυγχρονισμού, στις μεθοδολογίες και στις παιδαγωγικές τεχνικές, καθώς και συνεύρεση άλλων καινοτομιών στην εκπαίδευση, όπως η αγωγή υγείας, τα πολιτιστικά προγράμματα, οι ερευνητικές εργασίες και τα project, οι βιωματικές δράσεις, η συστηματική εβδομάδα και τα εργαστήρια δεξιοτήτων και οι όμιλοι τώρα με το νέο νομοσχέδιο.

 Σχετικά, με το σχέδιο νόμου και τα αιτήματά μας. Αρχικά, θεωρούμε στη θετική κατεύθυνση τον ορισμό ως διδακτικής υπηρεσίας, σε κέντρα περιβαλλοντικής εκπαίδευσης, τα μετανομαζόμενα, ως Κέντρα Εκπαίδευσης για το Περιβάλλον και την Αειφορία, για συντομία ΚΕΠΕΑ, αποτέλεσμα της διαβούλευσης και της συνάντησης του διοικητικού συμβουλίου μας με το Υπουργείο Παιδείας. Όμως, μετά από ενδελεχή έλεγχο των διατυπώσεων, που αφορούν την κρατική υπηρεσία στα ΚΕΠΕΑ, διαπιστώσαμε δύο θέματα ασυμβατότητας στο παρόν σχέδιο νόμου και προτείνουμε την άμεση θεραπεία τους ως εξής.

Πρώτα από όλα, ζητάμε να αποσαφηνιστεί ο χαρακτηρισμός ως διδακτική υπηρεσία. Ισχύει και για τον υπεύθυνο λειτουργίας ΚΠΕ, έτσι λέγεται η ιδιότητα του προϊσταμένου τώρα, παλαιότερα λεγόταν υπεύθυνος λειτουργίας ΚΠΕ.

Και, βέβαια, χαρακτηρίζεται από εδώ και πέρα ως διδακτική υπηρεσία σε ΚΠΕ το σύνολο των εργαζομένων σε αυτό.

Η δεύτερη ασυμβατότητα, εφόσον το σχέδιο νόμου χαρακτηρίζει την υπηρεσία σε ΚΠΕ, ως διδακτική πάλι, πρέπει για λόγους συμβατότητας και ισονομίας να μοριοδοτηθεί ως διδακτική, με κάποια προθήκη στο άρθρο 33.

Έτσι θα μοριοδοτείται το σύνολο των τακτικών υπηρεσιών, ενώ αν δεν γίνει απαιτούμενη αυτή προσθήκη, θα υπάρχει η μοναδική περίπτωση στο σχέδιο νόμου, όπου μια αναγνωρισμένη, ως διδακτική υπηρεσία, δεν θα μοριοδοτείται, ως τέτοια, που θα είναι κάτι θα λέγαμε δώρο άδωρο.

Ας πάμε στα υπόλοιπα αιτήματα και ιδιαίτερα σε αυτά που θεωρώ πολύ σημαντικά για την εύρυθμη λειτουργία της ΠΕΕΚΠΕ και μιλάω για την αναγνώριση, ως διδακτικής, της υπηρεσίας των υπευθύνων περιβαλλοντικής εκπαίδευσης και των άλλων σχολικών δραστηριοτήτων στις διευθύνσεις εκπαίδευσης. Όλοι οι νόμοι και οι υπουργικές αποφάσεις προκήρυξης και τοποθέτησης των υπευθύνων, από το 2012 έως σήμερα, προέβλεπαν ρητά ότι η υπηρεσία των υπευθύνων προσμετράται, ως διδακτική.

Με βάση, λοιπόν, υπουργικές αποφάσεις, οι υπεύθυνοι ασκούν το μορφωτικό έργο στους εκπαιδευτικούς, διδακτικά καθήκοντα σε μαθητές, επισκέπτονται, δύο ή τρεις μέρες τη βδομάδα τα σχολεία για την παρακολούθηση υποστήριξης, συντονισμό, αλλά και αξιολόγησης των σχολικών προγραμμάτων. Και επειδή λοιπόν με τη μη προσμέτρηση της διδακτικής υπηρεσίας στον παρόντα νόμο, θεωρούμε ότι καταστρατηγείται το δικαίωμα υπευθύνων στην αξιοκρατική και αξιοπρεπή επαγγελματική εξέλιξή τους, αλλά και για την εναρμόνιση και συνέχεια των διοικητικών πράξεων της πολιτείας, ζητάμε συμπερίληψη της υπηρεσίας, σε θέσεις υπευθύνων περιβαλλοντικής εκπαίδευσης σχολικών δραστηριοτήτων, ως διδακτικής, τουλάχιστον, έως την ημερομηνία εφαρμογής της νέας νομοθετικής ρύθμισης.

 Επίσης, εδώ έχουμε και δύο άλλες εναλλακτικές προτάσεις, για την παράγραφο 2, του άρθρου 26. Η πρώτη να μπει ότι οι υποψήφιοι για τις θέσεις υπευθύνων περιβαλλοντικής εκπαίδευσης σκοπών, δραστηριοτήτων, να μπορούν να είναι εκπαιδευτικοί με 6ετή εκπαιδευτική και τριετή διδακτική, στην πρωτοβάθμια ή δευτεροβάθμια, όπως ισχύει δηλαδή, μέχρι σήμερα. Εφόσον είναι κιόλας αδιαβάθμιτα στελέχη, οπότε το 6.3 δικαιολογείται.

Η δεύτερη εναλλακτική είναι αυτό που πάλι, όπως ισχύει μέχρι σήμερα, με τον παρόντα του νόμου του ΄12, που ισχύει, για τους υπεύθυνους, ο περιορισμός του ελάχιστου χρόνου διδακτικής προϋπηρεσίας να μην ισχύσει για εκπαιδευτικούς, που έχουν υπηρετήσει μία τουλάχιστον πλήρη θητεία σε θέση υπευθύνου περιβαλλοντικής εκπαίδευσης σχολικών δραστηριοτήτων.

Και έτσι, με αυτόν τον τρόπο, αν αυτό αλλάξει, θα δοθεί η δυνατότητα στους εκπαιδευτικούς αυξημένων προσόντων, εκπαιδευτικούς προσφοράς και εμπειρίας πολλών χρόνων να συμμετέχουν, να προσφέρουν και να στηρίξουν, δραστικά, το θεσμό της περιβαλλοντικής εκπαίδευσης και γενικά των σχολικών δραστηριοτήτων.

Εδώ θα έκανα, επίσης και μια παρένθεση. Θεωρούμε εκ παραδρομής μια άλλη παράλειψη, την απουσία διακριτών υπευθύνων περιβαλλοντικής εκπαίδευσης αγωγής υγείας πολιτιστικών θεμάτων, στις διευθύνσεις εκπαίδευσης της δυτικής Αττικής, όπως ισχύει σήμερα για όλες τις διευθύνσεις της Αττικής, δηλαδή. Εδώ υπάρχει μόνο ένας υπεύθυνος σχολικών δραστηριοτήτων, που είναι για όλα. Θεωρούμε ότι και στη Δυτική Αττική όπως μέχρι τώρα πρέπει να μπουν διακριτοί υπεύθυνοι, γιατί είναι αναγκαίοι για τη στήριξη μιας περιοχής μεγάλης έκτασης και υποβαθμισμένης, με πολλαπλά περιβαλλοντικά και άλλου είδους προβλήματα.

Ας επανέλθω τώρα στο νέο θεσμό των ΚΕΠΕΑ, όπου έχουμε δύο ζητήματα, που αφορούν τον προϊστάμενο, ένταξη του στα στελέχη που επιλέγονται από το περιφερειακό συμβούλιο επιλογής, με αξιολογικό πίνακα, σε επίπεδο περιφέρειας.

Το επίδομα, βέβαια, θέσης ευθύνης είναι αντίστοιχο με το επίδομα διευθυντή σχολικής μονάδας, τουλάχιστον γυμνασίου ή τετραθέσιων και άλλων δημοτικών σχολείων, εφόσον οι εκπαιδευτικοί, που θα υπηρετούν στα ΚΠΕ, αν ο νόμος ισχύσει, γιατί ζητάμε από 5 έως 7 εκπαιδευτικούς, ενώ ο νόμος προτείνει 4 έως 6, όποτε θα είναι, αντίστοιχα των τετραθέσιων σχολείων, άρα, λοιπόν, θα μπορούν να παίρνουν το επίδομα της αντίστοιχης θέσης του διευθυντή, καθώς και ένταξης στα στελέχη, η θητεία των οποίων αποτελεί πρόσθετη προϋπόθεση, για την υποβολή υποψηφιότητας, στη θέση περιφερειακών διευθυντών εκπαίδευσης και διευθυντών πρωτοβάθμιας και δευτεροβάθμιας.

 Σε κάθε ΚΕΠΕΑ επίσης, προτείνουμε να έχουν πέντε έως επτά εκπαιδευτικούς, στο όργανο, μέχρι τώρα ήταν πέντε. Όργανο επιλογής των μελών της παιδαγωγικής ομάδας του ΚΕΠΕΑ να είναι το Περιφερειακό Συμβούλιο Επιλογής, μέσα από αξιολογικό πίνακα, σε επίπεδο περιφέρειας εκπαίδευσης.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Βλάχο, τα υπόλοιπα στη δευτερολογία σας. Έχετε περάσει τα 9 λεπτά. Ευχαριστούμε πολύ. Θα έχετε την ευκαιρία, απαντώντας σε ερωτήσεις συναδέλφων, να συμπληρώσετε ό,τι θέλετε.

 Το λόγο έχει ο κ. Δημήτριος Μήλλας, Νομικός Σύμβουλος του Συνδέσμου Ιδιωτικών Σχολείων.

**ΔΗΜΗΤΡΙΟΣ ΜΗΛΛΑΣ (Νομικός Σύμβουλος του Συνδέσμου Ιδιωτικών Σχολείων):**

Κυρίες και κύριοι, καλημέρα. Είναι μεγάλη τιμή, που μας καλείτε, στη συγκεκριμένη συνεδρίαση. Από πλευράς των ιδιωτικών σχολείων, επισημαίνουμε ότι η ανάγνωση, υπόψη νομοσχεδίου από έναν αμερόληπτο παρατηρητή, θα τον οδηγήσει στο εξής συμπέρασμα: Επιτέλους, η ελληνική εκπαίδευση ετοιμάζεται να κάνει την είσοδό της στον 21ο αιώνα.

Είναι αλήθεια ότι η μεγαλύτερη κοινωνική κατάκτηση του προηγούμενου αιώνα, του 20ού, υπήρξε η καθιέρωση στη χώρα μας, όπως και σε άλλες ανεπτυγμένες χώρες, της δημόσιας καθολικής εκπαίδευσης, μέσω της οποίας, σε όλα τα κοινωνικά στρώματα, για όλες τις κοινωνικές τάξεις, παρέχεται εκπαίδευση.

Ωστόσο, εκατό χρόνια μετά και ενώ οι εκπαιδευτικοί πλέον είναι καλύτερα αμειβόμενοι απ’ ό,τι στο παρελθόν, οι προϋπολογισμοί για την παιδεία είναι υψηλότεροι, οι σχολικές τάξεις απαρτίζονται από λιγότερους μαθητές από το παρελθόν, τα δημόσια σχολεία παρουσιάζονται τελματωμένα και οι μαθητές τους αποξενωμένοι και χωρίς να ενδιαφέρονται για το σχολικό πρόγραμμα. Οι λόγοι αυτής της φανερής ανεπάρκειας, που δεν μπορεί κάποιος να παραγνωρίσει, βρίσκονται στον τρόπο οργάνωσης της δημόσιας δωρεάν εκπαίδευσης, που γέννησε σαν πρότυπο ένα δημόσιο σχολείο, ανίκανο να αλλάξει και να εξελιχθεί. Σήμερα, η ελληνική κοινωνία, έχοντας ξεπεράσει το αρχικό αίτημα της καθολικής πρόσβασης στην εκπαίδευση, απαιτεί την καθολική πρόσβαση, σε ποιοτική εκπαίδευση. Αυτήν την απαίτηση για ποιοτική εκπαίδευση βλέπουμε ότι στοχεύει να ικανοποιήσει το υπό ψήφιση σχέδιο νόμου της Υπουργού Παιδείας. Κι αυτό το επιχειρεί, πολυεπίπεδα.

Βεβαίως, μέσα σε πέντε λεπτά, είναι αδύνατον να αναλύσει κάποιος όλες τις διατάξεις του νομοσχεδίου. Θα επικεντρωθούμε στις βασικές τομές, που το χαρακτηρίζουν, χωρίς αυτό να σημαίνει πως οι υπόλοιπες μειονεκτούν σε αξία. Πρόκειται για μία εκπαιδευτική μεταρρύθμιση, η οποία, για να πετύχει, πρέπει να διασφαλίσει πρωτίστως τους φορείς, τα στελέχη και τα πρόσωπα, που θα την υλοποιήσουν. Γι’ αυτό το σχέδιο νόμου ξεκινάει, αναμορφώνοντας το οργανόγραμμα στελέχωσης της εκπαίδευσης, για πρόβλεψη πυραμιδικές, που ξεκινούν από την κορυφή και καταλήγουν στο επίπεδο της σχολικής μονάδας, προβλέποντας μάλιστα στελέχωση οριζόντια, σε όλους τους τομείς της σχολικής δράσης, όπως πληροφορικής, νέων τεχνολογιών, φυσικής αγωγής, σχολικού αθλητισμού, εργαστηρίων φυσικών επιστημών, εξωσχολικές δραστηριότητες, δράσεις αγωγής υγείας, περιβαλλοντικών και πολιτιστικών δραστηριοτήτων, σχολικού επαγγελματικού προσανατολισμού και άλλα.

Στη συνέχεια, το νομοσχέδιο προχωράει στη μεγαλύτερη και ποιοτικότερη τομή, που δεν είναι άλλη από την αξιολόγηση. Μια αντικειμενική αξιολόγηση, που λειτουργεί οριζόντια και κάθετα, καθώς αξιολογούνται και τα στελέχη της εκπαίδευσης, άρα και οι ίδιοι οι αξιολογητές, οι διευθυντές των σχολικών μονάδων, οι εκπαιδευτικοί, οι μαθητές, το εκπαιδευτικό έργο κάθε εκπαιδευτικού και της σχολικής μονάδας. Προβλέπονται διαδικασίες ανατροφοδότησης, βελτίωσης, επιμόρφωσης, ασφαλιστικές δικλείδες, ενστάσεις και τέλος, κίνητρα, που προβλέπουν δυνατότητες προόδου και εξέλιξης, επιβραβεύοντας τους άξιους εκπαιδευτικούς. Η αντικειμενική αξιολόγηση της εκπαίδευσης, του εκπαιδευτικού έργου των σχολικών μονάδων, των εκπαιδευτικών και των μαθητών δεν αποτελεί μόνο αίτημα της ευρύτερης ελληνικής κοινωνίας, αλλά και της πλειοψηφίας των ίδιων των φιλότιμων, άξιων και φιλοπρόοδων εκπαιδευτικών, που χρόνια τώρα, βλέπουν τη δημόσια εκπαίδευση αποτελματωμένη, χωρίς δική τους ευθύνη.

Το παρόν σχέδιο νόμου επιχειρεί, επίσης, μία πολύ μεγάλη τομή, που αναφέρεται στην προσφορά μεγαλύτερης αυτονομίας στις σχολικές μονάδες. Το ελληνικό εκπαιδευτικό σύστημα είναι ένα από τα πιο συγκεντρωτικά της Ευρώπης και όλου του κόσμου. Αντίθετα, έγκυροι φορείς, σε όλο τον κόσμο, περιλαμβανομένων πανεπιστημίων μεγάλου κύρους, αλλά και του ΟΟΣΑ, έχουν καταλήξει στο συμπέρασμα, πως τα εκπαιδευτικά συστήματα, που εμφανίζονται πιο αποτελεσματικά, είναι αυτά, που είναι πιο αποκεντρωμένα, αυτά, που χορηγούν τη μεγαλύτερη ελευθερία και αυτονομία στις σχολικές μονάδες.

Μέχρι σήμερα, το Υπουργείο Παιδείας πρέπει να εγκρίνει από τη μεγαλύτερη έως τη μικρότερη δράση ή απόφαση των σχολείων. Η γραφειοκρατία, που παράγεται, σε συνδυασμό με τις καθυστερήσεις, που συνεπάγονται, οδηγεί τα σχολεία στην ισοπέδωση προς τα κάτω, την απογοήτευση των ικανών εκπαιδευτικών και την αποθάρρυνση κάθε δημιουργικής δράσης.

Ακούσαμε ότι η συγκεντρωτικότητα στην ελληνική εκπαίδευση φθάνει το ποσοστό 80%. Χρόνια τώρα, ο Σ.Ι.Σ. επιμένει στην ανάγκη χορήγησης μεγαλύτερης ελευθερίας και αυτονομίας στις σχολικές μονάδες και στην ενδυνάμωση του ρόλου του Διευθυντή του σχολείου, σε συνδυασμό, βέβαια, με διαδικασίες αξιολόγησης και λογοδοσίας. Τα προηγούμενα χρόνια, το Υπουργείο Παιδείας, επιλέγοντας συγκεντρωτικά συστήματα, εμφανιζόταν απρόθυμο να απωλέσει αυτή την εξουσία του.

Κατά συνέπεια, είναι άξια συγχαρητηρίων η νυν Υπουργός Παιδείας, για την τόλμη, που επέδειξε, για την υιοθέτηση διατάξεων, που προβλέπουν αυξημένη αυτονομία για τις σχολικές μονάδες, όπως και αυξημένες αρμοδιότητες του Διευθυντή της σχολικής μονάδας. Δεν μπορεί να διαπιστώνουμε πάντα το πρόβλημα της υπερσυγκέντρωσης και μόλις δίνουμε αυτονομία, να θεωρούμε ότι οι εκπαιδευτικοί γίνονται manager και ότι η αυτονομία είναι το πρόβλημα, ενώ το πρόβλημα είναι ο συγκεντρωτισμός.

Οφείλουμε να δηλώσουμε πως κατά τη δική μας άποψη, η αυτονομία των σχολικών μονάδων πρέπει να διευρυνθεί ακόμα περισσότερα. Πρέπει να γίνουν πολλά βήματα, για να φτάσει κάποια στιγμή το εκπαιδευτικό μας σύστημα στα πρότυπα αποκέντρωσης των πλέον προηγμένων εκπαιδευτικών χωρών. Ωστόσο, “η Ρώμη δεν χτίστηκε σε μια μέρα” και θεωρούμε ότι οι προτεινόμενες διατάξεις οδηγούν προς το σκοπό αυτόν.

Μία ακόμη ρηξικέλευθη τομή στο συγκεκριμένο σχέδιο νόμου, που σπάει στερεότυπα και αγκυλώσεις του παρελθόντος, είναι η δυνατότητα στις δημόσιες σχολικές μονάδες, για αξιοποίηση των σχολικών κτιρίων και σχολικών υποδομών, εκτός σχολικού προγράμματος. Η δυνατότητα αυτή, σε συνδυασμό με τη δυνατότητα της αξιοποίησης δωρεών από τις ίδιες μονάδες, θα προσφέρει πολύτιμους πρόσθετους πόρους, πέραν της κρατικής επιχορήγησης στα σχολεία, για την περαιτέρω βελτίωση των υποδομών τους και την υλοποίηση των δράσεων επ’ ωφελεία των μαθητών τους.

Θετικές διατάξεις στο υπ’ όψιν νομοσχέδιο είναι η καθιέρωση πολλαπλών βιβλίων, η ελευθερία επιλογής ενδοσχολικής επιμόρφωσης των εκπαιδευτικών, σε κάθε σχολική μονάδα, η συγκρότηση εκπαιδευτικών ομίλων, η επιβράβευση των εκπαιδευτικών κ.α..

Θα κλείσουμε την τοποθέτησή μας, όμως, με μια διάταξη, που θεωρούμε εξαιρετικής σημασίας και πολυδιάστατης αξίας. Είναι η καθιέρωση των ετήσιων διαγνωστικών εξετάσεων, σε εθνικό επίπεδο, για τους μαθητές της Στ’ δημοτικού και Γ’ γυμνασίου. Οι εξετάσεις αυτές δεν επηρεάζουν τη βαθμολογία των μαθητών και ενώ αρχικά αφορούν τα μαθήματα της γλώσσας και μαθηματικών, παρέχεται η δυνατότητα στο μέλλον, να επεκταθούν και σε άλλα αντικείμενα.

Στην πράξη, η διάταξη αυτή καθιερώνει ένα mini PISA σε εθνικό επίπεδο, για αποφοίτους δημοτικού και γυμνασίου. Το αποτέλεσμα των εξετάσεων αυτών θα αποτελέσει ένα πολύτιμο εργαλείο ανατροφοδότησης, αναθεώρησης και εν τέλει, βελτίωσης των προγραμμάτων σπουδών και του ωρολογίου προγράμματος πρωτοβάθμιας και δευτεροβάθμιας εκπαίδευσης της χώρας. Είναι φανερό, ότι αξιολόγηση, χωρίς μετρήσιμα δεδομένα, είναι άνευ αντικειμένου.

Για όλους αυτούς τους λόγους, ο Σύνδεσμος Ιδιωτικών Σχολείων θεωρεί θετικό για την ελληνική εκπαίδευση το παρόν σχέδιο νόμου και το υποστηρίζει. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε τον κ. Μήλλα.

Το λόγο έχει ο κ. Λυμβαίος, Γενικός Γραμματέας της Εθνικής Συνομοσπονδίας Ατόμων με Αναπηρία.

**ΙΩΑΝΝΗΣ ΛΥΜΒΑΙΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία)**: Σας ευχαριστώ πολύ.

Κύριε Πρόεδρε, κυρίες και κύριοι βουλευτές, η Εθνική Συνομοσπονδία Ατόμων με Αναπηρία αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία, με χρόνιες παθήσεις και των οικογενειών τους στη χώρα και επίσημα, βέβαια, αναγνωρισμένο κοινωνικό εταίρο της ελληνικής πολιτείας σε ζητήματα αναπηρίας.

Με αφορμή το σχέδιο νόμου που έχει κατατεθεί στη Βουλή, με θέμα «Αναβάθμιση του Σχολείου, Ενδυνάμωση των Εκπαιδευτικών και άλλες διατάξεις», θα θέλαμε να σας παραθέσουμε τις παρατηρήσεις μας και τις θέσεις της Συνομοσπονδίας, επί του εν θέματι σχεδίου νόμου.

Γενικές παρατηρήσεις, λοιπόν, επί του σχεδίου νόμου είναι οι εξής:

Πρώτον. Αυτό το σχέδιο νόμου δεν τέθηκε σε διαβούλευση και θεσμικό διάλογο με την Ε.Σ.Α.ΜεΑ, ως την αντιπροσωπευτικότερη οργάνωση των ατόμων με αναπηρία, με χρόνιες παθήσεις και των οικογενειών τους στη χώρα και θεσμοθετημένο, άλλωστε, κοινωνικό εταίρο για θέματα αναπηρίας, όπως προβλέπεται και από τη διεθνή σύμβαση του ΟΗΕ, για τα δικαιώματα των ατόμων με αναπηρίες, με το νόμο 4074/12, όπως προβλέπεται στο νόμο 4488/2017, αλλά όπως προβλέπεται και από τις τελικές συστάσεις και παρατηρήσεις της Επιτροπής του ΟΗΕ, το Σεπτέμβριο του 2019, προς τη χώρα μας, για την εκπαίδευση των ατόμων με αναπηρία.

Δεύτερον σε όλο το κείμενο του σχεδίου νόμου πρέπει να αντικατασταθεί ο όρος «ενταξιακή εκπαίδευση» με τον διεθνώς χρησιμοποιούμενο και ορθό και με βάση τη Σύμβαση όρο «συμπεριληπτική εκπαίδευση».

Τρίτον, στα θέματα προσωπικού, δεν γίνεται καμία αναφορά σε κοινωνικά κριτήρια για τους εκπαιδευτικούς, για το ειδικό εκπαιδευτικό προσωπικό και το ειδικό βοηθητικό προσωπικό, που είναι οι ίδιοι άτομα με αναπηρία ή και χρόνια πάθηση.

 Τέταρτον, δεν γίνεται αναφορά και δεν επιλύεται, ουσιαστικά, το θέμα της διασύνδεσης των ειδικοτήτων των ΕΕΚ, με την τοπική αγορά εργασίας. Πολύ περισσότερο, όμως, δεν επιλύεται το θέμα του τίτλου σπουδών των αποφοίτων των ΕΕΚ, που ενώ είναι σχολικές μονάδες δευτεροβάθμιας εκπαίδευσης, εντούτοις οι απολυτήριοι τίτλοι των αποφοίτων τους είναι ισοδύναμοι με αυτούς των σχολείων της πρωτοβάθμιας εκπαίδευσης.

Πέμπτον, αναφορά για τη διασφάλιση της προσβασιμότητας του δημόσιου σχολείου για τα άτομα με αναπηρία γίνεται μόνο το άρθρο 106, που αφορά την προσβασιμότητα ιστοσελίδων σχολικών μονάδων και τίποτα πέραν αυτού, για την υποχρεωτική προσβασιμότητα των σχολικών κτιρίων και τις μεταφορές μαθητών, με αναπηρία από και προς τα σχολεία.

Έκτον, δεν γίνεται καμία αναφορά για την τηλεκπαίδευση και για τη διασφάλιση της προσβασιμότητας των προγραμμάτων και εν γένει της τηλεκπαίδευσης για μαθητές, αλλά και για εκπαιδευτικούς με αναπηρία, τόσο στη γενική όσο και στην ειδική εκπαίδευση, σύμφωνα με τα διεθνή πρότυπα ηλεκτρονικής προσβασιμότητας. Αρνητικό, μάλιστα, πρόσφατο παράδειγμα είναι αυτό του απόλυτα μη προσβάσιμου webex και του e-class που κλήθηκαν να χρησιμοποιήσουν μαθητές και εκπαιδευτικοί, κατά τη διάρκεια της εξ αποστάσεως εκπαίδευσης μέσα στα lockdowns.

Έβδομον, δεν γίνεται καμία αναφορά για τους μαθητές με αναπηρία, με χρόνιες παθήσεις και ειδικές εκπαιδευτικές ανάγκες για τα εκκλησιαστικά σχολεία, στο τέταρτο μέρος του σχεδίου νόμου.

Όγδοον, αναφορικά με τις διατάξεις, που περιλαμβάνονται στο δεύτερο μέρος του σχεδίου νόμου, επισημαίνουμε, ως γενικό σχόλιο, ότι η διασφάλιση της ισότιμης πρόσβασης των μαθητών, σε ποιοτική και χωρίς αποκλεισμούς εκπαίδευση, επιτάσσει σαφώς τη συνεχή αξιολόγηση, παρακολούθηση και ανατροφοδότηση του εκπαιδευτικού συστήματος, ως προς τους βασικούς συντελεστές και παραμέτρους της εκπαιδευτικής διαδικασίας. Αυτοί δεν αφορούν μόνο στο έμψυχο υλικό της εκπαίδευσης, αλλά στο σύνολο των πόρων, διαδικασιών και υπηρεσιών, που διαθέτει το εκπαιδευτικό σύστημα.

Ωστόσο, στο παρόν σχέδιο, η αξιολόγηση, που γίνεται, περιορίζεται αποκλειστικά στην αξιολόγηση των εκπαιδευτικών και των στελεχών της εκπαίδευσης, υιοθετώντας την από πάνω προς τα κάτω, την top down προσέγγιση, η οποία, αφενός αγνοεί τη γνώμη των ίδιων των μαθητών ,σχετικά με την ποιότητα της εκπαίδευσης, που λαμβάνουν, αφετέρου αδυνατεί να εμπλέξει, με θετικό τρόπο, τους εκπαιδευτικούς στη διαδικασία της επαγγελματικής αυτοβελτίωσης και αλλαγής.

Κύριε Πρόεδρε, κυρίες και κύριοι βουλευτές, διαχρονικά, ένα από τα σημαντικότερα ελλείμματα του Υπουργείου Παιδείας, με κάθε πολιτική ηγεσία, που έχει περάσει από αυτό, για την εκπαίδευση των ατόμων με αναπηρία, είναι η έλλειψη μιας ξεκάθαρης συνεκτικής μεταρρυθμιστικής, στην ουσία, εκπαιδευτικής πολιτικής, στην οποία θα συμπεριλαμβάνονται και οι μαθητές και μαθήτριες με αναπηρία και δεν θα αποτελούν ένα ξεχωριστό ειδικό κομμάτι αυτής. Οτιδήποτε ξεχωριστό ειδικό δεν είναι και ίσο και σε αυτή την κατεύθυνση, συνδυαστικά, με τη Σύμβαση του ΟΗΕ, για τα δικαιώματα ατόμων με αναπηρία, αλλά και με τις συστάσεις της Επιτροπής του ΟΗΕ, το Σεπτέμβριο του 2019, απευθύνθηκαν στη χώρα μας πολύ συγκεκριμένες συστάσεις και παρατηρήσεις, όταν αυτή εξετάστηκε για την εφαρμογή της Σύμβασης και με αυτές πρέπει να συμμορφωθεί το Υπουργείο Παιδείας.

Όποιες θετικές διατάξεις περιλαμβάνονται σε αυτό το σχέδιο νόμου - ένα ακόμη, που κατατίθεται εν μέσω θέρους και αποσπασματικά αναφέρεται στην εκπαίδευση ατόμων με αναπηρία και χρόνιες παθήσεις ή και ειδικές εκπαιδευτικές ανάγκες - χάνονται, παραμένουν ατάκτως ειρημένες. Δεν θα έχουν κανένα αποτέλεσμα και το κυριότερο δεν συγκροτούν μια συνεκτική ουσιαστική και αποτελεσματική εκπαιδευτική πολιτική για τα άτομα με αναπηρία, με χρόνιες παθήσεις ή και ειδικές εκπαιδευτικές ανάγκες.

Κύριε Πρόεδρε, κυρίες και κύριοι βουλευτές, λόγω έλλειψης χρόνου, δεν θα συνεχίσω με τις κατ΄άρθρον παρατηρήσεις μας, τις οποίες καταθέσαμε και νομίζω τις έχετε λάβει όλοι. Στο πλαίσιο της δημόσιας διαβούλευσης, ήδη, τις έχουμε καταθέσει. Και, βέβαια, να σας αναφέρω ότι τόσο με το υπόμνημα μας, που ήδη έχετε, όσο και με αυτό της Εθνικής Ομοσπονδίας Τυφλών, σας έχουμε καταθέσει τις προτάσεις των σημαντικότερων προσθηκών, διορθώσεων και βελτιώσεων επί του σχεδίου νόμου και σας ζητάμε να τις εντάξετε σε αυτό, εάν πραγματικά θέλει το Υπουργείο Παιδείας οι όποιες θετικές διατάξεις του σχεδίου νόμου να μπορέσουν να είναι αποτελεσματικές για τους μαθητές και τις μαθήτριες με αναπηρία, με χρόνια πάθηση ή και ειδικές εκπαιδευτικές ανάγκες, αλλά και για το προσωπικό της εκπαίδευσης, που είναι άτομα με αναπηρία και χρόνια πάθηση.

 Σας ευχαριστώ πάρα πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς σας ευχαριστούμε και για τη συνέπεια στο χρόνο και για την κατάθεση του υπομνήματος.

Θα περάσουμε τώρα σε ερωτήσεις.

Ορίστε, κ. Φίλη, έχετε το λόγο.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Είχαμε ζητήσει να έρθει κάποιος για το θέμα της εκκλησιαστικής εκπαίδευσης. Κάναμε πρόταση συγκεκριμένη. Είπατε θα έρθει από την Εκκλησία κάποιος. Είδα ότι είναι ο Σεβασμιότατος Ιλίου, ο κ. Αθηναγόρας. Πού είναι ο κ. Αθηναγόρας;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Δεν είναι συνδεδεμένος αυτή τη στιγμή. Μόλις μπορέσει να συνδεθεί, θα του δώσω το λόγο.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Εάν δεν υπάρξει, όμως, η δυνατότητα να μιλήσει ο κ. Αθηναγόρας πρέπει να κληθεί κάποιος άλλος. Υπάρχουν μεγάλα ζητήματα, τα οποία έχουν προκαλέσει αναταραχή, σε όλη την Ελλάδα, σε τέσσερις πόλεις. Μην το περνάμε έτσι.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ο Σεβασμιότατος έχει επισκοπικό εργαστήριο. Μόλις ολοκληρωθεί, θα συνδεθεί και θα τον ακούσουμε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Και αν δεν τελειώσει, δεν θα συνδεθούμε; Αυτό μου λέτε;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κύριε Φίλη, προχωράει η διαδικασία.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Προτείνω να ζητήσει η Βουλή να μιλήσει ο κατεξοχήν αρμόδιος, που είναι ο Πρόεδρος της Επιστημονικής Επιτροπής των Εκκλησιαστικών Ακαδημιών στο Υπουργείο, είναι ο καθηγητής της Θεολογίας, ο Αρχιμανδρίτης ο κ. Παπαθωμάς. Αυτός είναι ο αρμόδιος. Έχει στείλει επιστολή, εδώ και ένα χρόνο, με εισήγηση στο Υπουργείο.

Κρύβατε την επιστολή αυτή και την εισήγηση. Για ποιο λόγο;

Είμαι σαφής σε αυτό. Δεν θα συμπράξουμε, σε μια τέτοια διαδικασία εις βάρος χιλιάδων παιδιών και εργαζομένων σε αυτές τις Ακαδημίες.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κύριε Φίλη, η προβλεπόμενη διαδικασία ορισμού των φορέων, τους οποίους ακούμε, σήμερα, έγινε χθες και η προβλεπόμενη διαδικασία είναι…..

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Το προτείναμε και απερρίφθη, γιατί ο κ. Αθηναγόρας δικάζει λέει.

Ελπίζω να μην έχει άλλα ντράβαλα ο άνθρωπος. Δικάζει, έτσι λέει. Ωραία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Τον προτείνατε, έγινε η συζήτηση και αποφασίστηκαν οι φορείς.

 **ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας)**: Θα πρότεινα να ξεκινήσουμε με τις ερωτήσεις. Ώσπου να απαντήσουν και οι φορείς, εκτιμώ, ότι θα δοθεί η δυνατότητα στο Σεβασμιότατο να μιλήσει.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Αυτό ακριβώς είπα και εγώ, ότι θα ξεκινήσουμε με τις ερωτήσεις και στη συνέχεια, μόλις συνδεθεί ο Σεβασμιότατος, θα τον ακούσουμε.

 Οπότε, ξεκινάμε τις ερωτήσεις στους φορείς με τους Εισηγητές, Ειδικούς Αγορητές και στη συνέχεια, με όσους από τους συναδέλφους επιθυμούν να υποβάλουν ερωτήσεις.

Το λόγο έχει ο κ. Κωτσός.

 **ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας)**: Ευχαριστώ, κύριε Πρόεδρε.

Θα ήθελα να ξεκινήσω, με μία γενική ερώτηση για όλους τους συμμετέχοντες φορείς. Πώς σχολιάζετε την πρόσφατη μέτρηση της κοινής γνώμης, που είδε το φως της δημοσιότητας, όπου επτά στους δέκα συμφωνούν με τις προωθούμενες μεταρρυθμίσεις του Υπουργείου Παιδείας;

 Δεν εκτιμάτε ότι η κοινωνία, μέσα από αυτή την μέτρηση της κοινής γνώμης, εάν όχι απαιτεί, τουλάχιστον, επικροτεί τις προωθούμενες μεταρρυθμίσεις;

 Να ξεκινήσω με τον πρώτο φορέα, τη Διδασκαλική Ομοσπονδία. Συμφωνείτε να υπάρχει συστηματική καταγραφή της αποτελεσματικότητας του εκπαιδευτικού συστήματος, έτσι ώστε να μπορούν οι εκπαιδευτικοί, τα στελέχη και η πολιτεία να λαμβάνουν κατάλληλα υποστηρικτικά μέτρα και να χαράσσουν πολιτική, βάσει δεδομένων;

 Συμφωνείτε, ότι στην Ελλάδα το Υπουργείο Παιδείας και το Ινστιτούτο Εκπαιδευτικής Πολιτικής ρυθμίζουν τη σχολική ζωή, σε ιδιαίτερα μεγάλη λεπτομέρεια;

 Είναι η μεγαλύτερη ελευθερία και η ένδειξη εμπιστοσύνης στους εκπαιδευτικούς ένα βήμα προς τη σωστή κατεύθυνση;

 Πώς κρίνετε την κυβερνητική πρωτοβουλία για 11.700 μόνιμους διορισμούς, αντί των 5.250, που είχαν εξαγγελθεί για φέτος;

 Συμφωνείτε με την έμπρακτη επίδειξη εμπιστοσύνης στους εκπαιδευτικούς μας, που αποτυπώνεται, με σαφήνεια, σε ενισχυμένους βαθμούς ελευθερίας και τους οποίους προωθεί το νομοσχέδιο;

 Να περάσω στην Ομοσπονδία Λειτουργών Μέσης Εκπαίδευσης (ΟΛΜΕ). Συμφωνείτε με την ελεύθερη επιλογή βιβλίου, η οποία, όχι μόνο ενισχύει την αυτονομία των εκπαιδευτικών της σχολικής μονάδας, αλλά και απελευθερώνει τη διαδικασία συγγραφής, δίνοντας τη δυνατότητα και στους ίδιους τους εκπαιδευτικούς να συγγράψουν ένα βιβλίο;

 Βιώνετε, στην καθημερινότητά σας, τον ασφυκτικό έλεγχο της κεντρικής διοίκησης;

 Συμφωνείτε με την αποκέντρωση εξουσιών, που προσδίδει αυξημένους βαθμούς ελευθερίας και αυτονομίας, σε εκπαιδευτικούς και σχολικές μονάδες;

 Πιστεύετε, ότι οι προτεινόμενες ρυθμίσεις, όπως η απελευθέρωση του πλαισίου διεξαγωγής των τετραμηνιαίων δοκιμασιών αξιολόγησης και η μεγαλύτερη ευελιξία στην έγκριση των εκπαιδευτικών προγραμμάτων, θα διευκολύνουν την καθημερινότητα των εκπαιδευτικών;

Να περάσω τώρα στο Ινστιτούτο Εκπαιδευτικής Πολιτικής.

Θεωρείτε πως η μεταρρύθμιση του πολλαπλού βιβλίου θα συμβάλει στη μετάβαση από ένα βιβλιοκεντρικό σύστημα μηχανικής αποστήθισης, σε ένα γνωσιοκεντρικό σύστημα κριτικής σκέψης και πώς θα γίνει αυτό;

Πιστεύετε πώς η απελευθέρωση του πλαισίου των τετραμηνιαίων δοκιμασιών αξιολόγησης αποτελεί θετική εξέλιξη για μετάβαση, σε ένα πιο ανοιχτό και πιο εξωστρεφές εκπαιδευτικό σύστημα;

Το νομοσχέδιο εστιάζει στην ενίσχυση των επιμορφώσεων για την εκπαιδευτική κοινότητα. Ποια είναι η εμπειρία σας από το ενδιαφέρον των εκπαιδευτικών για επιμόρφωση; Γίνονται οριζόντιες επιμορφώσεις ήδη;

Συμφωνείτε με την εδραίωση των επιμορφώσεων, ως μηχανισμό επαγγελματικής ανάπτυξης εκπαιδευτικών;

Συμφωνείτε με τις προσπάθειες αποκέντρωσης των διαδικασιών έγκρισης της υλοποίησης εκπαιδευτικών δράσεων και προγραμμάτων, σε συνεργασία με τρίτους φορείς των πρακτικών ασκήσεων και των ερευνών;

Πιστεύετε πώς το σύστημα ελέγχων και ισορροπιών, που προβλέπει το νομοσχέδιο για συγκεκριμένες διαδικασίες, ευνοεί το παιδαγωγικό κλίμα του σχολείου;

Να περάσω στην Αρχή Διασφάλισης Ποιότητας στην Πρωτοβάθμια και Δευτεροβάθμια Εκπαίδευση.

Προβλέπονται στο νομοσχέδιο Επόπτες Ποιότητας Εκπαίδευσης. Πώς κρίνετε το θεσμό και πώς θεωρείτε ότι θα συμβάλει στην αναβάθμιση του εκπαιδευτικού έργου και των εκπαιδευτικών;

Μεγαλύτερη αυτονομία, επίσης, προβλέπεται και ελευθερία σχολικής μονάδας. Συνδέεται με καλύτερα μαθησιακά αποτελέσματα και αν ναι, πώς;

Να περάσω στην Πανελλήνια Επιστημονική Ένωση Διευθυντών Σχολικών Μονάδων. Θεωρείτε ότι το νομοσχέδιο κινείται προς τη σωστή κατεύθυνση, ως προς την ενίσχυση του ρόλου των διευθυντών της σχολικής μονάδας;

Τι επίδραση θα έχει, στη σχολική ζωή, η ενίσχυση της αυτονομίας της σχολικής μονάδας και η αποκέντρωση των διαδικασιών έγκρισης για ζητήματα, όπως η υλοποίηση εκπαιδευτικών δράσεων και προγραμμάτων, σε συνεργασία με τρίτους φορείς;

Επίσης, να περάσω στην Ομοσπονδία Ιδιωτικών Εκπαιδευτικών και Λειτουργών Ελλάδος.

Ποια είναι η άποψή σας για την εισαγωγή του πολλαπλού βιβλίου, σε συνδυασμό με τα προγράμματα σπουδών, τα οριζόντια προγράμματα επιμόρφωσης, που ήδη έχουν ξεκινήσει; Θα βοηθήσουν την εκπαιδευτική διαδικασία και τη δημιουργικότητα των εκπαιδευτικών;

Συμφωνείτε εσείς, με την αυξημένη ελευθερία, στη μορφή των τετραμηνιαίων δοκιμασιών αξιολόγησης των μαθητών;

Επίσης, να περάσω στην Πανελλήνια Ένωση Εκπαιδευτικών για την Περιβαλλοντική Εκπαίδευση.

Θεωρείτε ότι η δημιουργία Συμβουλευτικής Επιτροπής Κέντρων Εκπαίδευσης για το Περιβάλλον και την Αειφορία θα συμβάλλει στην καλύτερη παρακολούθηση και συντονισμό στοχευμένων δράσεων περιβαλλοντικής εκπαίδευσης;

Είναι η επαναφορά του θεσμού Υπεύθυνου Περιβαλλοντικής Εκπαίδευσης, Αγωγής Υγείας, Πολιτιστικών Θεμάτων και Σχολικών Δραστηριοτήτων ένα βήμα στη σωστή κατεύθυνση, δεδομένου ότι ο θεσμός αυτός είχε αποδειχθεί εξαιρετικά σημαντικός και αποδοτικός μέσα στα χρόνια;

Είναι θετικός ο επαναπροσδιορισμός των Κέντρων Περιβαλλοντικής Εκπαίδευσης και Αειφορίας, με έμφαση στο κομμάτι της περιβαλλοντικής εκπαίδευσης και τη ρητή αναφορά στην έννοια του περιβάλλοντος στον τίτλο;

Να περάσω, τώρα στην Εθνική Ομοσπονδία Ατόμων με Αναπηρία.

 Συμφωνείτε ότι η δυνατότητα, που δίνει το νομοσχέδιο, στους γονείς να απευθύνονται στα ΚΕΔΑΣΥ για τη διερεύνηση και αξιολόγηση των εκπαιδευτικών και ψυχοκινητικών αναγκών των μαθητών, ένα χρόνο πριν ξεκινήσουν τη δίχρονη σχολική εκπαίδευση, καθώς και η πρόβλεψη για υλοποίηση προγραμμάτων πρώιμης εκπαιδευτικής και υποστηρικτικής παρέμβασης στις σχολικές μονάδες της Πρωτοβάθμιας Εκπαίδευσης, αλλά και η ενίσχυση των ΚΕΔΑΣΥ, με λογοθεραπευτές, εργοθεραπευτές, φυσικοθεραπευτές συνιστούν θετικά βήματα;

Θεωρείτε ότι η διασύνδεση του υπεύθυνου διασύνδεσης με τη μαθητεία, στα ΕΝΕΕΓΥΛ, ενός από τα υποστηρικτικά όργανα προς το Διευθυντή, που δημιουργούνται με νομοσχέδιο, κατόπιν εισήγησης της ομάδας εργασίας του Υπουργείου Παιδείας, για την αποτίμηση του ισχύοντος νομοθετικού πλαισίου και την εισήγηση βελτιωτικών αλλαγών για ισότιμη πρόσβαση των ατόμων με αναπηρία στην εκπαίδευση, θα συμβάλλει στην αναβάθμιση των επιλογών και των επαγγελματικών προοπτικών των μαθητών με αναπηρία ή και ειδικές εκπαιδευτικές ανάγκες;

Τι αντίκτυπο πιστεύετε ότι θα έχει η πρόσληψη 1.100 ψυχολόγων και κοινωνικών λειτουργών, όσον αφορά την ενδυνάμωση του εκπαιδευτικού έργου, αλλά και των σχολικών μονάδων στην υποστήριξη ψυχοκοινωνικών αναγκών όλων των μαθητών συμπεριλαμβανομένων, βεβαίως και των μαθητών με αναπηρία ή και ειδικές εκπαιδευτικές ανάγκες;

Ποια είναι η άποψή σας για τη δημιουργία προσβάσιμων ιστοσελίδων, σε όλες τις σχολικές μονάδες και υπηρεσίες της αρμοδιότητας του Υπουργείου και αν θα συμβάλει στην ισότιμη συμμετοχή και πρόσβαση των ατόμων με αναπηρία;

Μια τελευταία ερώτηση, για τους εκπροσώπους του συγκεκριμένου συνδέσμου. Πιστεύετε ότι η ρύθμιση, για πρώιμη εκπαιδευτική και υποστηρικτική παρέμβαση σε μαθητές της Πρωτοβάθμιας Εκπαίδευσης, συμβάλλει στην εθνική προσπάθεια για ένα συμπεριληπτικό εκπαιδευτικό σύστημα, το οποίο λαμβάνει εγκαίρως εξατομικευμένα μέτρα υποστήριξης και παρέχει ισότιμη πρόσβαση στην εκπαίδευση;

Τελειώνω με το Σύνδεσμο Ιδιωτικών Σχολείων.

 Πιστεύετε ότι η αυξημένη αυτονομία των σχολικών μονάδων και η εισαγωγή διαφορετικών μηχανισμών λήψης αποφάσεων θα συντελέσει στην καλύτερη αποτελεσματικότητα των σχολείων, για να ανταπεξέρχονται με τους καλύτερους δυνατούς όρους σε συγκεκριμένες ανάγκες των μαθητών;

Θεωρείτε ότι η ίδρυση θέσεων ευθύνης, όπως οι Ενδοσχολικοί Συντονιστές και οι Μέντορες, στο πλαίσιο της διανεμημένης και διαμοιράζομης ηγεσίας, θα αναβαθμίσει την εσωτερική λειτουργία των σχολικών μονάδων, το συντονισμό του εκπαιδευτικού έργου, αλλά και των εκπαιδευτικών;

Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κύριος Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Σας ευχαριστώ πολύ, κύριε Πρόεδρε.

Δεν υπάρχει πρωτοτυπία σήμερα, ξανά όλοι οι φορείς της εκπαίδευσης, η Δ.Ο.Ε, η Ο.Λ.Μ.Ε., η Ο.Ι.Ε.ΛΕ., ακόμη και ο επιστημονικός Σύλλογος των Διευθυντών, από ό,τι άκουσα και άλλοι, δηλαδή, όλοι οι φορείς αυτοί είναι εναντίον του νομοσχεδίου, με σαφήνεια.

 Μάλιστα, η Ο.Λ.Μ.Ε., η Δ.Ο.Ε. και η Ο.Ι.Ε.ΛΕ. είπαν να αποσυρθεί το νομοσχέδιο. Ποιος διάλογος έγινε; Πάλι κοροϊδία από το Υπουργείο. Διάλογος με τους σχολάρχες. Μόνο οι σχολάρχες είναι υπέρ αυτού του νομοσχεδίου και κανείς άλλος. Και μιλάμε για την ιδιωτική εκπαίδευση και έρχονται οι σχολάρχες και μας κάνουν μάθημα, ποια είναι καλά και ποια κακά. Οι σχολάρχες, οι έμποροι της γνώσης !

Συγκεκριμένα, τώρα. Ερώτηση προς το Ι.Ε.Π., τον κ. Αντωνίου και τον κ. Ματσαγγούρα της ΑΔΙΠ.

Η πρώτη ερώτησή μου είναι, η εξής Μιλήσατε για ελληνικήPISA, για τις εξετάσεις στην ΣΤ΄ Δημοτικού και την Γ΄ Γυμνασίου. Οι εξετάσεις αυτές, η PISA δηλαδή, είναι εξετάσεις που έχουν να κάνουν με τη σύγκριση και τον ανταγωνισμό, σε διεθνές επίπεδο. Αυτός είναι ο ορισμός τους. Αυτό ζητάτε τώρα, σε εθνικό επίπεδο;

Όταν λέτε να δημοσιεύονται τα αποτελέσματα για κάθε σχολείο, όπως ακούσαμε και εισηγητικά, αυτό τι επιπτώσεις θα έχει στη λειτουργία των σχολείων; Βεβαίως, δεν θα είναι για κάθε παιδί, αλλά για κάθε σχολείο. Αυτό οδηγεί σε διαφοροποιήσεις; Βοηθάει στη βελτίωση του επιπέδου κάθε σχολείου; Ή αντιθέτως, δημιουργεί επίπεδα αρνητικά για τα σχολεία;

Η δεύτερη ερώτηση είναι προς τον κύριο Ματσαγγούρα. Με βάση την επιστημονική εμπειρία σας, θα ήθελα να γνωρίζω, εάν είστε υπέρ της κοινής εκπαίδευσης, σε κοινά τμήματα και σε κοινές συνθήκες όλων των παιδιών ή υπέρ του διαχωρισμού τους σε σχολεία και σε τμήματα; Έχει σημασία. Διότι είδαμε μια διάταξη, η οποία αποσύρθηκε από αυτό το νομοσχέδιο, αλλά έχουμε και την προηγούμενη ιστορία με τα σχολεία.

Επίσης, θα ήθελα να γνωρίζω την επιστημονική σας άποψη και εάν είσαστε υπέρ του Μέντορα - αξιολογητή ή του Μέντορα κριτικού φίλου, όπως υπάρχει στη διεθνή βιβλιογραφία. Κάνω λάθος; Θέλω μια απάντηση γι’ αυτό το ερώτημα.

Θέτω τα ερωτήματά μου προς την Ο.Λ.Μ.Ε. και τη Δ.Ο.Ε..

Πιστεύετε ότι μπορεί να υπάρξει οιαδήποτε αυτονομία του σχολείου, όπως εσείς έχετε δει από την υπηρεσιακή σας εμπειρία, εάν αφαιρεθούν αρμοδιότητες από το Σύλλογο Γονέων και ανατεθούν στο Διευθυντή;

Τι θα προκύπτει στην καθημερινή λειτουργία του σχολείου από αυτήν την αφαίρεση των συλλογικών αρμοδιοτήτων και εναπόθεση τους σε ένα μονοπρόσωπο όργανο;

Δεύτερον. Είδαμε ότι υπάρχουν κάποιες τιμωρητικού χαρακτήρα διατάξεις στο νομοσχέδιο, τελικά, για την αξιολόγηση, οι οποίες ξεκινούν από την αφαίρεση δυνατότητας εξέλιξης για στελέχη εκπαίδευσης και έχουν να κάνουν με παρακράτηση, τουλάχιστον, ενός μηνιάτικου. Επίσης, αφήνεται ανοικτό, υπάρχει ασάφεια εκεί και σας παρακαλώ να μου πείτε τη γνώμη σας, όταν παραπέμπει στον Κώδικα των Δημοσίων Υπαλλήλων, για ειδικό πειθαρχικό αδίκημα, ακόμα και για απόλυση.

Αυτό είναι ένα κλίμα το οποίο βοηθάει την αξιολόγηση ενός σχολείου; Είναι ένα κλίμα, το οποίο βοηθάει στη δημοκρατική λειτουργία της εκπαίδευσης; Αυτή η ερώτηση σε ό,τι αφορά τον κ. Τσούχλο και τον κ. Κικινή.

Τώρα, η ερώτηση, που αφορά τον κύριο Γεωργουδή, από την ΟΙΕΛΕ.

Σε τι αφορά ακριβώς η αξιολόγηση του νομοσχεδίου τους ιδιωτικούς εκπαιδευτικούς, με δεδομένο ότι υπάρχει και το φίλτρο των ιδιοκτητών στη δική σας περίπτωση και επίσης, ποια είναι η γνώμη σας για τα στελέχη της εκπαίδευσης, όπως διατυπώνονται, στο νομοσχέδιο;

Ερώτηση για τον εκπρόσωπο των ιδιοκτητών, το δικηγόρο τον κύριο Μήλλα.

 Με βάση την εμπειρία που έχετε από τα ιδιωτικά σχολεία, βοηθάει η συγκρότηση τμημάτων, όχι με βάση την αλφαβητική κατάταξη των επωνύμων των παιδιών, αλλά με βάση τις σχολικές επιδόσεις; Δηλαδή, τμήματα καλών και όχι μαθητών;

Και τελειώνω, με ερώτηση για το ΙΕΠ, για τον κύριο Αντωνίου.

Είπατε πολλά πράγματα για το πολλαπλό βιβλίο, ότι θα είναι επιλογή του καθηγητή και λοιπά. Το πολλαπλό βιβλίο ποιος θα το αποφασίζει; Θα το αποφασίζει ο καθηγητής, που θα το διδάξει ή ο καθηγητής της προηγούμενης χρονιάς, που θα κάνει την παραγγελία το σχολείο, για να έρθουνε τυπωμένα από το «Διόφαντο»; Υπάρχει ένα πραγματικό θέμα λειτουργίας. Πώς το αντιμετωπίζετε; Όπως επίσης, η εμπειρία του πολλαπλού βιβλίου είναι μια εμπειρία - πώς θα εφαρμοστεί, μιλώ πάντοτε - που θα αφήσει τα εκδοτικά συμφέροντα να εισβάλουν στην εκπαίδευση; Ο κάθε εκδοτικός οίκος θα φέρνει βιβλίο, θα το εγκρίνει το ΙΕΠ και θα μπορεί να πουλιέται στο δημόσιο, στην αρχή και μετά μπορεί να πουλιέται ξεχωριστά σε έναν μαθητή; Θέλαμε, λοιπόν, μια τέτοια απάντηση, πώς σκέφτεστε πρακτικά να εφαρμοστεί το πολλαπλό βιβλίο. Γιατί δεν υιοθετείτε την πρόταση των εκπαιδευτικών –την ξέρετε φαντάζομαι, εκπαιδευτικός είσαστε και εσείς προ δεκαετίας – βιβλίο- οδηγός, σχολικές βιβλιοθήκες και ψηφιακή τεκμηρίωση της γνώσης. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο εκπρόσωπος της Εκκλησίας της Ελλάδος, Σεβασμιότατος Συνοδικός Μητροπολίτης Ιλίου, Αχαρνών και Πετρουπόλεως, κ. Αθηναγόρας.

**ΑΘΗΝΑΓΟΡΑΣ (Συνοδικός Μητροπολίτης Ιλίου, Αχαρνών και Πετρουπόλεως**, **Εκπρόσωπος της Εκκλησίας της Ελλάδος):** Συγγνώμη για την καθυστέρηση, αλλά υπήρχε μια υποχρέωση, την οποία είχα πριν από αυτό, δεν μπορούσα να την αποφύγω.

Δεν έχω εικόνα ακριβώς τι έχει λεχθεί, γύρω από το θέμα της εκκλησιαστικής εκπαίδευσης. Θέλετε να πω τις θέσεις της Ιεράς Συνόδου;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Θα μας πείτε τις θέσεις της Ιεράς Συνόδου για το νομοσχέδιο και στη συνέχεια, θα σας υποβληθούν ερωτήσεις από τους συναδέλφους.

**ΑΘΗΝΑΓΟΡΑΣ (Συνοδικός Μητροπολίτης Ιλίου, Αχαρνών και Πετρουπόλεως**, **Εκπρόσωπος της Εκκλησίας της Ελλάδος):** Κατ’ αρχήν, οι αποφάσεις της Διαρκούς Ιεράς Συνόδου είναι ότι συμφωνεί επί της αρχής με το σχέδιο νόμου για την εκκλησιαστική εκπαίδευση, ιδιαίτερα για τα 60 πρώτα άρθρα του, τα οποία έχουν διερευνηθεί από δύο Διαρκείς Ιερές Συνόδους και από δύο ιεραρχίες. Δηλαδή, το κομμάτι που αφορά τα γυμνάσια, τα λύκεια και τα ΣΜΥΚ, τις νέες δομές, που δημιουργήθηκαν, έχει διερευνηθεί, από το 2017 μέχρι σήμερα και σχεδόν συμφωνούμε σε όλα με αυτά, που αναφέρονται στο νομοσχέδιο για τα εκκλησιαστικά γυμνάσια, λύκεια και τα ΣΜΥΚ, τις καινούργιες δομές διετούς φοίτησης, που δημιουργούνται για την προετοιμασία των κληρικών.

 Όσον αφορά τις Ακαδημίες. Κάναμε μία πρόταση για τη διατήρηση της Ανωτάτης Εκκλησιαστικής Ακαδημίας της Θεσσαλονίκης, για να διευκολύνουμε περισσότερο τους σπουδαστές, οι οποίοι θα έπρεπε, με τον καινούριο νόμο, να πάνε ή στην Αθήνα ή στην Κρήτη. Η Θεσσαλονίκη είναι στο κέντρο της Βορείου Ελλάδος και θα μπορούσε να εξυπηρετήσει, από τη Θράκη, μέχρι την Ήπειρο, τα παιδιά, που θα εισαχθούν στην Ακαδημία. Βέβαια, δεν νομοθετούμε εμείς, η Εκκλησία, πρόταση κάνουμε. Η πολιτεία νομοθετεί. Τονίσαμε, όμως, ότι για λόγους χωροταξικούς περισσότερο να διατηρηθεί και η Ακαδημία αυτή.

Όσον αφορά τα επαγγελματικά δικαιώματα των τμημάτων, που καταργούνται, τη διαχείριση, δηλαδή, των κειμηλίων και εκκλησιαστικής μουσικής, έχει γίνει μια προσπάθεια. Νομίζω ότι το νομοσχέδιο περιλαμβάνει αυτήν την κατοχύρωση. Λάβαμε και ευχαριστήρια επιστολή από τους Συλλόγους των δύο αυτών σπουδαστών, που πια έχουν τελειώσει και είναι πτυχιούχοι.

Επίσης, ζητήσαμε να διασφαλιστούν πλήρως τα δικαιώματα του προσωπικού, που θα μετακινηθεί και το πως θα μετακινηθεί. Δηλαδή, και το προσωπικό των καθηγητών από τις δύο Ε.Α., που καταργούνται, της Βελλάς και της Θεσσαλονίκης και, βέβαια και τα δικαιώματα των υπαλλήλων, δηλαδή, του διοικητικού προσωπικού. Γιατί μάλιστα, τα δύο τελευταία χρόνια, και στην Ακαδημία της Αθήνα, εξ όσων γνωρίζω, αλλά και σε αυτή της Θεσσαλονίκης, στη γραμματεία και σε όλα τα λειτουργικά στοιχεία, που υπάρχουν στις δύο αυτές Ακαδημίες, έχουν σχεδόν συμπληρωθεί όλες οι θέσεις.

Επίσης και ένα αίτημα, που ζήτησε ο Άγιος Ξάνθης, ήταν το Εκκλησιαστικό Γυμνάσιο και Λύκειο Ξάνθης να μην περιλαμβάνεται στην εξαίρεση, που λέει, ότι αν το σύνολο του Γυμνασίου και του Λυκείου έχει κάτω από 120 παιδιά, καταργείται το Εκκλησιαστικό Γυμνάσιο και Λύκειο, για λόγους καθαρά εθνικούς, επειδή βρίσκεται στην περιοχή της Θράκης και υπάρχουν εκεί και τα ιεροδιδασκαλεία των Μωαμεθανών.

 Ούτως ή άλλως, οι Εκκλησιαστικές Ακαδημίες δημιουργήθηκαν από τον μακαριστό Αρχιεπίσκοπο Αθηνών και πάσης Ελλάδος Χριστόδουλο, με σκοπό να είναι οι σχολές, που θα προετοιμάσουν ιερείς, κάτι αντίστοιχο, δηλαδή, με τις σχολές Ευέλπιδων, Ναυτικών Δοκίμων και των Ικάρων.

Συνοπτικά, τα βασικά θέματα είναι αυτά. Τα υπόλοιπα, που ζητήσαμε από την κυρία Υπουργό, είναι δευτερευούσης σημασίας. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σεβασμιότατε, σας ευχαριστούμε πολύ. Θα σας δοθεί ξανά ο λόγος, εφόσον υποβληθούν ερωτήσεις προς εσάς.

Κύριε Φίλη, μην είστε ανυπόμονος. Καταλαβαίνω ότι μπορεί εσείς και ο κ. Κωτσός να θέλετε να υποβάλετε ερωτήσεις, δεδομένου ότι ο Σεβασμιότατος μπήκε, μετά από τη στιγμή που κάνατε τις αρχικές σας ερωτήσεις. Φυσικά και θα σας δοθεί ο λόγος για ένα λεπτό, αν έχετε κάποια συμπληρωματική ερώτηση.

**ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας):** Κύριε Πρόεδρε, εγώ θα υποβάλω την ερώτησή μου, μετά το τέλος των συναδέλφων.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Φίλη, έχετε το λόγο για πέντε λεπτά.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Σας ευχαριστώ, κ. Πρόεδρε.

Σεβασμιότατε σας άκουσα, με προσοχή. Είπατε ότι η πολιτεία νομοθετεί. Σωστό είναι αυτό, να το θυμάστε πάντοτε, όμως !

Θα ήθελα να ρωτήσω, έχετε υπόψη σας την εισήγηση του κατεξοχήν αρμόδιου από την πολιτεία, του καθηγητή Θεολογίας Αρχιμανδρίτη, κ. Παπαθωμά, που είναι Πρόεδρος του Ανωτάτου Επιστημονικού Συμβουλίου των Εκκλησιαστικών Ακαδημιών, ο οποίος σε εισήγησή του προς την Ιεραρχία και προς το Υπουργείο, που δυστυχώς δεν ήρθε στη Βουλή αυτή η εισήγηση, κάνει συγκεκριμένες προτάσεις;

 Συμφωνείτε με αυτές ή όχι; Διότι ακούω ότι υπάρχει μια αναταραχή στις εκκλησιαστικές ακαδημίες, ακόμα και εκεί που δεν κλείνουν, όπως είναι της Αθήνας. Θα ήθελα, λοιπόν, να μας πείτε τι γνώμη έχετε για αυτή την εισήγηση του κατεξοχήν αρμόδιου, του καθηγητή Αρχιμανδρίτη, κ. Παπαθωμά.

Δεύτερον, γνωρίζετε ότι από φέτος ισχύει στα πανεπιστήμια η ΕΒΕ. Είναι αυτή που είναι το «κοφτήρι» το μεγάλο, η «σφαγή» των παιδιών. Έχετε εικόνα στις εκκλησιαστικές ακαδημίες τι επιπτώσεις έχει η ΕΒΕ; Εννοώ, όχι αυτές που θα κλείσουν του χρόνου, αλλά αυτές που θα συνεχίσουν, στην Αθήνα και στην Κρήτη. Τι επιπτώσεις υπάρχουν; Έχετε μια εικόνα, για να δούμε, αν θα διατηρηθούν και αυτές στο τέλος;

Τρίτον, είπατε ότι τις ακαδημίες της ίδρυσε ο μακαρίτης ο Χριστόδουλος και είχαν, ως στόχο, τη δημιουργία ιερέων. Ήταν παραγωγικές σχολές της Εκκλησίας. Αυτό κατάλαβα, όπως τα είπατε. Το ότι τις ίδρυσε, τότε, ο Χριστόδουλος δεν σημαίνει ότι θα τις καταργήσει τώρα ο κ. Ιερώνυμος. Δεν είναι θέμα αρχιεπισκόπων το ζήτημα αυτό. Είναι θέμα της Πολιτείας, όπως είπατε και εσείς στην αρχή. Το ερώτημα, το οποίο υφίσταται, είναι, εάν πιστεύετε ότι λειτούργησαν οι ακαδημίες, με τον ρόλο των παραγωγικών σχολών της Εκκλησίας ή αν όχι και αν το πλαίσιο, το οποίο επελέγη και το οποίο διατηρείται, σε δύο τουλάχιστον περιπτώσεις, σε Αθήνα και Κρήτη, είναι ένα πλαίσιο, το οποίο μπορεί να αναλάβει τη μόρφωση και την κατάρτιση των ιερέων. Διότι είναι άλλο πράγμα να βγαίνουν ιερείς από τετραετούς διάρκειας σχολές πανεπιστημιακού επιπέδου, όπως είναι οι ακαδημίες και άλλο πράγμα να βγαίνουν από διετούς ΣΜΥΚ, δηλαδή, να σμικρύνει η αξία της εκπαίδευσης του ιερέως. Γιατί η Εκκλησία, λοιπόν, επιλέγει να υποβαθμίσει την εκπαίδευση των ιερέων, σε διετή, στα ΣΜΥΚ και να μην την αποδώσει στις ακαδημίες, με διάφορες μορφές, πιθανά και εντάσσοντας κάποιες από αυτές και στις θεολογικές σχολές, αλλά, επαναλαμβάνω, υψηλού επιπέδου μόρφωση, όχι χαμηλού;

Τελευταία ερώτηση, μια εξαίρεση είπατε για την Ξάνθη. Τι σημαίνει αυτό, δεν κατάλαβα; Όπου υπάρχει, δηλαδή, ιεροδιδασκαλείο θα υπάρχει και εκκλησιαστικό γυμνάσιο και εκκλησιαστικό λύκειο; Το εκκλησιαστικό λύκειο είναι ιεροδιδασκαλείο; Είναι μεντρεσές; Παράγει παπάδες; Παράγει εκκλησιαστικούς λειτουργούς; Όχι, βέβαια. Άρα, αυτή η αντιστοίχιση, ανάμεσα στο μεντρεσέ, που είναι στη Θράκη και στο ιεροδιδασκαλείο, δεν καταλαβαίνω τι νόημα έχει, εκτός του ότι δημιουργεί μια εικόνα, που είναι λάθος, ότι κάτι αρνητικό παίζεται, εις βάρος των εθνικών μας συμφερόντων και των θρησκευτικών πεποιθήσεων, στη Θράκη. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κύριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝ.ΑΛ)**: Να ευχαριστήσω με τη σειρά μου τους εκπροσώπους των φορέων για τη γόνιμη και εποικοδομητική ενημέρωσή τους και να μπω απευθείας στις ερωτήσεις.

Πρώτα από όλα, σε εσάς, κύριε Πρόεδρε, γιατί δεν κλήθηκε εκπρόσωπος των σχολικών συμβούλων; Μιλάμε για 800 σχολικούς συμβούλους.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Διότι δεν υπάρχουν.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝ.ΑΛΣ)**: Κύριε Φίλη, εσείς τους καταργήσατε. Δεν υπάρχουν, γιατί τους καταργήσατε. Δεν ρωτάω εσάς, τον Πρόεδρο ερωτώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κύριε Κωνσταντόπουλε, η σημερινή διαδικασία δεν προβλέπει ερωτήσεις προς τον Πρόεδρο της Επιτροπής. Προβλέπονται ερωτήσεις προς τους φορείς. Η διαδικασία επιλογής φορέων, έγινε χθες. Παρακαλώ, τηρείστε τη διαδικασία. Υποβάλετε ερωτήσεις προς τα πρόσωπα, που έχουν κληθεί, σήμερα.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝ.ΑΛ)**: Δεν κλήθηκαν οι εκπρόσωποι των 800 σχολικών συμβούλων και των 160 διευθυντών εκπαίδευσης, οι οποίοι με υπουργική απόφαση του 2018 καταργήθηκαν.

Εν πάση περιπτώσει, προχωράμε στις ερωτήσεις.

Στον κύριο Κουντούρη, για τη συνένωση διευθυντών σχολικών μονάδων, θέλω να μας απαντήσει ο κ. Κουντούρης, αν ο διευθυντής είναι παιδαγωγικός μέντορας ή διοικητικός γραφειοκράτης.

Επίσης, να μας απαντήσει ο κύριος Κουντούρης, γιατί κι εμείς μιλάμε για αυτονομία της σχολικής μονάδας, για τις υπερεξουσίες του Διευθυντή της σχολικής μονάδας και την υποβάθμιση του Συλλόγου Διδασκόντων.

Τώρα, ερώτηση προς τη ΔΟΕ, να μας απαντήσει για την αξιολόγηση, αν είναι τιμωρητικού χαρακτήρα η περιγραφική αξιολόγηση, όπως προτείνεται από το Υπουργείο.

Επίσης, να μας απαντήσει η ΟΛΜΕ, για την Ελάχιστη Βάση Εισαγωγής και πώς αντιμετωπίζει το πρόβλημα της αποτυχίας να εισαχθούν, όχι 20 και 30 χιλιάδες, που ακούστηκε από την Αντιπολίτευση, αλλά δέκα χιλιάδες μαθητές, οι οποίοι φέτος ουσιαστικά, θα οδηγηθούν είτε στα ΙΕΚ και μάλιστα στα δημόσια ΙΕΚ είτε σε ξένα πανεπιστήμια.

Επίσης, θα ήθελα εδώ, να μας απαντήσει η ΟΛΜΕ, αν μπαίνουν φοιτητές με 2, 3 και 4 και, εν πάση περιπτώσει, αν αυτοί οι φοιτητές, όταν μπουν στο πανεπιστήμιο, αδυνατούν να εξέλθουν με ένα πανεπιστημιακό τίτλο από το πανεπιστήμιο. Τι λέτε επ’ αυτού;

Τέλος, για το πολλαπλό βιβλίο, ποια η χρησιμότητά του και ποιος θα το αποφασίζει και αν αυτό έχει ξεπεραστεί ή όχι από το ψηφιακό σχολείο και από το ψηφιακό βιβλίο.

Επίσης, για τον κύριο Ματσαγγούρα. Ποια είναι η γνώμη σας για την εισαγωγή πανελλαδικού τύπου εξετάσεων για την ΣΤ΄ Δημοτικού και την Γ΄ Γυμνασίου και αν αυτό δηλαδή, αποτελεί έναν υποτιθέμενο έλεγχο γνώσης και προόδου.

Τι λέτε για το απολυτήριο γυμνασίου, με ταυτόχρονη πιστοποίηση ξένης γλώσσας και υπολογιστών, που προτείνει το Κίνημα Αλλαγής, καθώς επίσης και για το εθνικό απολυτήριο που προτείνουμε; Θα θέλαμε τη γνώμη σας.

Ακόμη, ποια η γνώμη σας στην ανώνυμη αξιολόγηση, που, παρεμπιπτόντως, θα έλεγα, κρίθηκε και αντισυνταγματική;

Σε ό,τι αφορά την εκκλησιαστική εκπαίδευση, θα ήθελα να πω ότι είναι πραγματικά σημαντικά τα άρθρα, που αφορούν την εκκλησιαστική εκπαίδευση και σημασία έχει να τυγχάνουν ευρύτερων συναινέσεων. Γι’ αυτό, πραγματικά, θα έπρεπε να είναι κάτι, το οποίο θα έπρεπε να έχει ενισχυθεί από διαβούλευση και διάλογο.

 Θα ήθελα εδώ να μας απαντήσει ο Σεβασμιότατος, κατά πόσο είχαμε διάλογο και διαβούλευση.

Προς την ΑΔΙΠ. Με τις ρυθμίσεις του παρόντος νομοσχεδίου και την Ελάχιστη Βάση Εισαγωγής, τελικά τα περιφερειακά πανεπιστήμια θα κλείσουν τμήματα;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κύριος Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κύριε Πρόεδρε, θα μπορούσα κι εγώ, ακολουθώντας το παράδειγμα του Εισηγητή της Νέας Δημοκρατίας, να μετατρέψω την τοποθέτησή μας για το νομοσχέδιο, σε ένα κατεβατό ερωτημάτων, αβανταδόρικων, σε πάρα πολλές περιπτώσεις, δεν θα το κάνω, όμως και δεν θα το κάνω, γιατί δεν έχει κανένα νόημα και δεν έχει νόημα, γιατί οι τοποθετήσεις των φορέων ήταν και σαφέστατες και καθαρές. Συνεπώς, δεν έχω να υποβάλλω κανένα ερώτημα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Ασημακοπούλου.

**ΣΟΦΙΑ - ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης)**: Ευχαριστώ, κύριε Πρόεδρε. Ευχαριστούμε θερμά τους φορείς για την παρουσία τους στη σημερινή συνεδρίαση.

Θα θέλαμε αρχικά να απευθύνουμε ένα ερώτημα προς την Εκκλησία της Ελλάδας, σχετικά με το Γενικό Εκκλησιαστικό Λύκειο Ριζαρείου Εκκλησιαστικής Σχολής, για το οποίο ορίζεται στο παρόν νομοσχέδιο ότι ανήκει στη Δευτεροβάθμια Εκκλησιαστική Εκπαίδευση. Ποια είναι η γνώμη σας γι’ αυτό;

Επίσης, ποια είναι η γνώμη σας για τα προγράμματα σπουδών και, κυρίως, ποια είναι η θέση σας, ως προς την κατάργηση της Ανώτατης Εκκλησιαστικής Ακαδημίας Βελλάς Ιωαννίνων και της Πατριαρχικής Εκκλησιαστικής Σχολής Κρήτης;

Προς την Εθνική Συνομοσπονδία Ατόμων με Αναπηρία. Θεωρείτε ότι με τις υπάρχουσες στο παρόν ρυθμίσεις, εξασφαλίζεται το ζήτημα της προσβασιμότητας των μαθητών με αναπηρία; Η δυνατότητα πρόσβασης για Αμεα, σε όλα τα σχολεία, θα έπρεπε να είναι αυτονόητη και όχι να θεωρείται πολυτέλεια. Ποιος θεωρείτε ότι είναι ο ορθός σχεδιασμός των παρεμβάσεων, που θα πρέπει να γίνουν στα σχολεία, για βελτίωση της προσβασιμότητας;

Κάποιες ακόμη ερωτήσεις, που απευθύνονται στο σύνολο σχεδόν των φορέων.

Πώς κρίνετε την καθιέρωση της δυνατότητας επιλογής διδακτικού βιβλίου, σε κάθε μάθημα, που διδάσκεται, σε σχολικές μονάδες της δημόσιας ή ιδιωτικής πρωτοβάθμιας και Δευτεροβάθμιας Εκπαίδευσης από τους εκπαιδευτικούς, που διδάσκουν τα αντίστοιχα μαθήματα σε αυτή;

 Πιστεύετε ότι υπάρχει σοβαρό ενδεχόμενο να δημιουργηθεί ένα χάσμα, ανάμεσα στις σχολικές μονάδες; Θεωρείτε ότι πρόκειται για μία δίκαιη επιλογή για τους μαθητές να έχουν διαφορετικές προσλαμβάνουσες;

Δεν πρέπει να αξιολογούνται τα πιλοτικά προγράμματα, πριν εφαρμοστούν; Αξιολογήθηκαν τα πιλοτικά προγράμματα των δραστηριοτήτων, για τα αγγλικά, στο νηπιαγωγείο;

Δεν θα πρέπει οι Διευθυντές να αξιολογούνται, όχι μόνο από το μόνιμο εκπαιδευτικό προσωπικό, αλλά και από τους αναπληρωτές;

Πόσο εύκολο είναι να αξιολογήσετε έναν εκπαιδευτικό, που δουλεύει ταυτόχρονα σε 3 ή 4 σχολεία, για να συμπληρώσει ωράριο;

Δεν θα έπρεπε, οι ψυχολόγοι που προσλαμβάνονται για τη στήριξη των μαθητών, να έχουν ειδικότητα στη σχολική ψυχολογία;

Ένα τελευταίο ερώτημα, προς την Πανελλήνια Επιστημονική Ένωση Διευθυντών Διευθυντριών Σχολικών Μονάδων Πρωτοβάθμιας Εκπαίδευσης.

Πιστεύετε ότι με τις παρούσες ρυθμίσεις, θα υπάρξει αποτελεσματική αξιολόγηση ή θα υπάρξει περισσότερο γραφειοκρατική επιβάρυνση, χωρίς ουσιαστικά αποτελέσματα; Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η κυρία Σακοράφα

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜεΡΑ25):** Ευχαριστώντας τους φορείς για την παρουσία τους εδώ, θεωρούμε ότι οι απαντήσεις τους ήταν σαφείς και ξεκάθαρες, οπότε δεν έχουμε καμία ερώτηση.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κ. Κωτσός.

 **ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας):** Καταρχάς, να επισημάνω ότι είμαι βέβαιος, ότι όλοι οι συνάδελφοι μου αναγνωρίζουν το δικαίωμα να εκφράζω τις ερωτήσεις, όπως εγώ πιστεύω ότι είναι ο καλύτερος δυνατός τρόπος. Όπως και εγώ, φυσικά, το ίδιο αναγνωρίζω, στον κάθε συνάδελφο. Μπορεί να διαφωνώ, με αυτά που λένε, αλλά θέλω να έχουν την δυνατότητα να εκφράζουν την άποψή τους, με τρόπο, που οι ίδιοι επιθυμούν.

Σεβασμιότατε, θεωρείτε ότι η ίδρυση των σχολών μαθητείας υποψηφίων κληρικών, μεταδευτεροβάθμια δομή της εκκλησιαστικής εκπαίδευσης, είναι όπως ανέφερε ο κύριος Φίλης, χαριτολογώντας «σμίκρυνση» ή αναβάθμιση των κληρικών, και για ποιο λόγο;

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αυγερινοπούλου Διονυσία – Θεοδώρα, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καράογλου Θεόδωρος, Κατσανιώτης Ανδρέας, Κωτσός Γεώργιος, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Πάνας Απόστολος, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Ασημακοπούλου Σοφία - Χάιδω, Γρηγοριάδης Κλέων και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σεβασμιότατε,θα σας δοθεί ο λόγος για να απαντήσετε.

Έχουν ζητήσει το λόγο, για να υποβάλλουν ερωτήσεις ο κ. Βερναρδάκης, η κυρία Τζούφη και ο κ. Μάρκου.

Τον λόγο έχει ο κ. Βερναρδάκης.

 **ΧΡΙΣΤΟΦΟΡΟΣ ΒΕΡΝΑΡΔΑΚΗΣ**: Ευχαριστώ, κύριε Πρόεδρε. Έχω δύο ερωτήσεις περισσότερο διευκρινιστικές.

Η πρώτη μου ερώτηση απευθύνεται στον κύριο Αντωνίου, τον Πρόεδρο του ΙΕΠ, τον οποίο και θέλω να ρωτήσω το εξής. Έχω διαβάσει την Έκθεση του Ινστιτούτου Εκπαιδευτικής Πολιτικής και έχω δει ορισμένα πολύ ενδιαφέροντα επιστημονικά κείμενα πάνω στην αξιολόγηση. Τα κείμενα αυτά βρίσκονται σε τελείως διαφορετική κατεύθυνση από τη δομή, τη φιλοσοφία και τη μεθοδολογία του υπό συζήτηση νομοσχεδίου. Τα πιο χαρακτηριστικά είναι ότι δομούν μία ανάλυση για την αξιολόγηση, η οποία έχει το βασικό χαρακτηριστικό, από κάτω προς τα πάνω. Δηλαδή, οι διευθυντές αξιολογούνται από τους εκπαιδευτικούς, όπως επίσης αξιολογούνται τα εκπαιδευτικά μέσα, οι διδασκαλίες, τα βιβλία κ.ο.κ..

 Θέλω να ρωτήσω το εξής. Έχει αλλάξει η στρατηγική και η άποψη του Ινστιτούτου Εκπαιδευτικής Πολιτικής; Τα κείμενα, τα οποία έχουν παραμείνει αναρτημένα, στην επίσημη ιστοσελίδα, είναι παλιάς λογικής; Έχουν αντικατασταθεί από κάτι άλλο; Διότι δεν βρήκα κάτι ανάλογο. Και εν πάση περιπτώσει, εάν, προφανώς, δεν έχει ακουστεί η σημερινή ηγεσία από μία βασική επιστημονική δουλειά, που έχει κάνει το ΙΕΠ, όλα αυτά τα χρόνια, για το θέμα της αξιολόγησης, θα ήθελα να μας εξηγήσει ο κύριος Αντωνίου πώς συμβιβάζεται όλη αυτή η δομή του σημερινού νομοσχεδίου με τα κείμενα, τα οποία έχει επεξεργαστεί, διαχρονικά, το Ινστιτούτο Εκπαιδευτικής Πολιτικής.

Η δεύτερη ερώτηση είναι επίσης πολύ διευκρινιστική. Αφορά τον εκπρόσωπο της ΕΣΑμεΑ, τον κύριο Λυμβαίο.

 Άκουσα, με πολύ ενδιαφέρον, κάποιες κριτικές παρατηρήσεις, που έκανε και η ερώτηση μου είναι η εξής. Είχε συγκροτηθεί, πριν από δύο, τρεις μήνες, η Εθνική Αρχή Προσβασιμότητας, που είχε το ρόλο της γνωμοδότησης, σύμφωνα με το νομοσχέδιο, το οποίο είχε κατατεθεί από τον κύριο Γεραπετρίτη. Η Εθνική Αρχή Προσβασιμότητας είχε το ρόλο της γνωμοδότησης, του συμβούλου, απέναντι σε αυτές όλες τις πολιτικές, οι οποίες εμφανίζονται και στις κριτικές, τις οποίες έκανε. Γνωρίζετε, αν υπάρχει γνωμοδότηση της Εθνικής Αρχής Προσβασιμότητας, για όλα τα θέματα, που έθεσε; Γνωρίζει κάτι σχετικό η ΕΣΑμεΑ; Ή το νομοσχέδιο αυτό, όπως αφίσταται από τις προτάσεις της ΕΣΑμεΑ, προφανώς, αφίσταται και από τη Εθνική Αρχή Προσβασιμότητας; Ευχαριστώ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Τον λόγο έχει η κυρία Τζούφη.

**ΜΕΡΟΠΗ ΤΖΟΥΦΗ**: Ευχαριστώ, κύριε Πρόεδρε. Ευχαριστούμε και όλους τους προσκεκλημένους. Επανέρχομαι σε ένα αίτημα, που έχουμε διατυπώσει, παλαιότερα. Στη δυνατότητα να γίνεται διάλογος, διά ζώσης, με τους φορείς. Θεωρώ ότι οι υγειονομικές συνθήκες, που υπάρχουν και οι δυνατότητες της Βουλής επιβάλλουν, στο αμέσως επόμενο χρονικό διάστημα, με τρόπο, που θα τηρούνται τα υγειονομικά πρωτόκολλα, αυτή να είναι μία δια ζώσης συζήτηση. Ήταν, πάντοτε, η πιο σημαντική από όλες τις λειτουργίες των Επιτροπών και, εν πάση περιπτώσει, είναι το απαραίτητο εκείνο κομμάτι, που η ίδια η κοινωνία έρχεται και εκφράζεται, παρότι είπαμε και εισαγωγικά, ότι θα μπορούσαν να είναι πολλοί περισσότεροι οι προσκεκλημένοι φορείς, τους οποίους αφορά το νομοσχέδιο και οι οποίοι, για κάποιους λόγους, που δεν κατανοούμε, δεν κλήθηκαν.

 Ξεκινάω με τους δύο βασικούς συνδικαλιστικούς φορείς, τη ΔΟΕ και την ΟΛΜΕ και θέλω να τους ρωτήσω και τους δύο. Βεβαίως, ζήτησαν την απόσυρση του νομοσχεδίου. Να το πουν, με δυνατό τρόπο. Απ’ ό,τι κατάλαβα, θα υπάρχει «τιμωρία», σε όποιους υλοποιούν τις αποφάσεις των συνδικαλιστικών οργάνων, αν αυτές είναι σε αντίθετη κατεύθυνση με αυτό, που εισηγείται ή νομοθετεί η Κυβέρνηση. Είναι έτσι τα πράγματα; Είναι αυτό δημοκρατία στο σχολείο;

Η δεύτερη ερώτηση, την οποία θέλω να κάνω, είναι το θέμα της επιμόρφωσης. Θα ήθελα να μας πουν, με πολύ σαφή τρόπο, τι έγινε στο κομμάτι αυτό με την επιμόρφωση των εκπαιδευτικών και στους μνημονιακούς χρόνους.

 Τι έγινε με τη διακυβέρνηση της Νέας Δημοκρατίας; Διότι, ακούσαμε ότι γινόταν και γίνεται οριζόντια επιμόρφωση. Τι προτείνει το νομοσχέδιο και πώς αυτό μπορεί να βοηθήσει; Και εν πάση περιπτώσει, ποιες είναι οι αποφάσεις της ΟΛΜΕ, οι οποίες απ’ ό,τι ξέρω υπάρχουν, με συλλογικές αποφάσεις και σε τι διαφέρουν από αυτό, που προτείνεται, μέσα στο νομοσχέδιο.

Η τρίτη μου ερώτηση είναι προς τον κ. Αντωνίου. Ρωτήθηκε από τον συνάδελφο, τον κύριο Βερναρδάκη, σχετικά με το κομμάτι της αξιολόγησης. Είπε ότι ακυρώθηκε η αξιολόγηση, το 2015. Να θυμίσουμε, ότι εκείνη η αξιολόγηση είχε οδηγήσει στη διαθεσιμότητα 2.500 καθηγητών στα ΕΠΑΛ και βεβαίως, ήρθε ο ΣΥΡΙΖΑ, για να καταφέρει να τους επαναφέρει και να κάνει μία προσπάθεια ανάταξης της καταστροφικής αυτής πολιτικής στην επαγγελματική και τεχνική εκπαίδευση. Για τέτοιου τύπου αξιολόγηση μιλάμε;

Επίσης, είχε νομοθετηθεί η αυτοαξιολόγηση των σχολικών μονάδων και είχαν ιδρυθεί και τα ΠΕΚΕΣ. Τα αξιολογήσατε, κύριε Αντωνίου; Σχετικά με την αποτελεσματικότητά τους, αν απέδωσαν, αν δεν απέδωσαν και καταργούνται, με το συγκεκριμένο νομοσχέδιο; Αν ήταν αποτυχημένα, δεν θα έπρεπε να έχει προηγηθεί κάποιου βαθμού αξιολόγησης σε αυτού του τύπου τις επιλογές, προκειμένου να προχωρήσετε στην κατάργησή τους;

Η επόμενη ερώτηση, είναι προς τον κ. Κουντούρη, ο οποίος μίλησε για την αλλαγή του αποφασιστικού οργάνου που είναι το σχολικό συμβούλιο, όπου πλέον την πλειοψηφία θα την έχει η δημαρχιακή αρχή και μάλιστα αναφέρθηκε και στο άρθρο 107. Τι μπορεί να σημαίνει αυτό, κύριε Κοντούρη, για την επόμενη μέρα των σχολείων; Όπως ξέρετε, υπάρχει μια πολύ μεγάλη συζήτηση, η εποπτεία των σχολείων να περάσει στους δήμους. Φοβόμαστε κάτι τέτοιο, σε αυτή την κατεύθυνση; Τι λέει η δική σας γνώση, πάνω σε αυτό το αντικείμενο;

Στον κ. Γεωργουδή, από την ΟΙΕΛΕ. Είπατε, κ. Γεωργουδή, ότι στήνεται με το νομοσχέδιο, κομματικό κράτος και αναφερθήκατε στους διορισμένους διευθυντές εκπαίδευσης, οι οποίοι, μάλιστα, αποκτούν και την δυνατότητα της μονιμότητας. Τι ακριβώς εννοείτε; Ποιες άλλες επιλογές του νομοσχεδίου είναι σε αυτήν την κατεύθυνση; Επίσης, αναφερθήκατε, ότι υπάρχει ένας διεθνής διάλογος για την αξιολόγηση, που δίνει άλλα δεδομένα, για το πώς ακριβώς πρέπει να γίνει πιστοποίηση ποιότητας. Θα μπορούσατε να μας πείτε κάποια περισσότερα παραδείγματα, στην κατεύθυνση αυτή; Επίσης, αναφερθήκατε στο θέμα της ανεστραμμένης τάξης, λέγοντας ότι: «Υπό θετικές προϋποθέσεις, που δεν πληρούνται στο ελληνικό εκπαιδευτικό σύστημα, θα μπορούσε να έχει θετικά αποτελέσματα». Η εφαρμογή της σε άλλες χώρες, χωρίς την ύπαρξη αυτών των θετικών προϋποθέσεων ή με αυτές, μπορεί να οδηγήσει και σε αρνητικά αποτελέσματα από άλλες χώρες;

Προς τον κ. Βλάχο. Κύριε Βλάχο, θα ήθελα να καταλάβω από την εισήγηση σας, την οποία, δυστυχώς, δεν άκουσα πολύ καλά, γιατί έχουμε δυσκολία με την εξ αποστάσεως επικοινωνία μας, σε συνθήκες δεινής κλιματικής κρίσης, οι επιλογές, που γίνονται, στο δικό σας πεδίο, οδηγούν σε υποβάθμιση, σε αγνόηση της εμπειρίας σας ή σε αναβάθμιση των υπηρεσιών, που καλείστε να παρέχετε, μέσα στα σχολεία;

Και μία ερώτηση προς τον κ. Λυμβαίο. Είπατε, ότι εδώ υπάρχει σοβαρό πρόβλημα με τα παιδιά, τα οποία αποφοιτούν από τα Ειδικά Επαγγελματικά Κέντρα. Είπατε, ότι τα πράγματα δεν είναι σαφή. Τι ακριβώς γίνεται με τους αποφοίτους; Απ’ ό,τι είδα ελαττώνεται το όριο φοίτησης των παιδιών ή παραμονής σε αυτά τα σχολεία. Πέστε μας τι ακριβώς εννοείτε και ποιες δυσκολίες υπάρχουν. Διότι, στις επικοινωνίες μας με τους γονείς, ζητούν ένα τελείως διαφορετικό πλαίσιο, ένα μέρος του οποίου προβλέπεται μέσα στο νομοσχέδιο και βεβαίως, όπως είπε ο κ. Βερναρδάκης, υπάρχει και η Εθνική Αρχή Προσβασιμότητας. Τι ακριβώς γίνεται με αυτά τα παιδιά, που μεγαλώνουν; Επιλύονται τα προβλήματά τους, σε θετική κατεύθυνση ή θα έχουμε περισσότερες δυσκολίες;

Και τέλος, προς τον Σεβασμιότατο Μητροπολίτη, τον κ. Αθηναγόρα. Είπατε Σεβασμιότατε, ότι υπάρχει συμφωνία της ιεραρχίας. Ήθελα να σας ρωτήσω, λέγοντας, βέβαια, ότι η πολιτεία νομοθετεί και ότι υπήρχαν κάποιες σκέψεις για τις εκκλησιαστικές ακαδημίες να παραμείνουν, στην Αθήνα και στη Θεσσαλονίκη και μάλιστα αναφερθήκατε, ότι η Θεσσαλονίκη θα ήταν κοντά και στην Ήπειρο. Ξέρετε πολύ καλά ότι εκεί υπάρχει η ιστορική σχολή της Βελλάς. Ξέρετε πολύ καλά, ότι η άποψη του συνόλου της τοπικής κοινωνίας, αλλά και της ιεραρχίας, είναι λάθος η κατάργησή της και μάλιστα χωρίς διάλογο. Είχε συζητηθεί και ότι δεν υπήρξε διάλογος, ο οποίος να προβλέπει ότι θα υπάρξει μία μεταβατική φάση ή ποιοι είναι οι λόγοι, που θα παραμείνει η Σχολή στην Αθήνα και στην Κρήτη, ενώ αρχικά λέγατε για Αθήνα και Θεσσαλονίκη και θα καταργηθεί η Σχολή της Βελλάς και της Θεσσαλονίκης.

Σας το λέω αυτό, διότι αυτό έχει δημιουργήσει μία πολύ σοβαρή κρίση, σε τοπικό επίπεδο, την οποία προσωπικά συμμερίζομαι. Βεβαίως, σας ανέφερε και ο κ. Φίλης πώς θα βλέπαμε εμείς την επόμενη μέρα γι’ αυτές τις σχολές, αλλά ο διάλογος, σας διαβεβαιώ, δεν έχει γίνει, έτσι που μέσα από μία ευρύτερη πειθώ όλων όσων εμπλέκονται, του προσωπικού, των μαθητών, της Εκκλησίας, αλλά και της ευρύτερης κοινωνίας, αυτό να οδηγήσει σε θετικές επιλογές και τοπικές και γενικότερες. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Μάρκου.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝ.ΑΛ.):** Κύριε Πρόεδρε, αν μου δίνετε τη δυνατότητα, θα ήθελα να κάνω μία ερώτηση στον Σεβασμιότατο.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Κωνσταντόπουλε, παρακαλώ. Δεν μπορείτε, όποτε θέλετε, να πετάγεστε και να κάνετε ερώτηση.

Το λόγο έχει ο κ. Μάρκου, για να υποβάλλει ερωτήσεις.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝ.ΑΛ.):** Σεβασμιότατε, η Εκκλησία, σήμερα, έχει να αντιμετωπίσει πολλά προβλήματα, πολλά ζητήματα της καθημερινότητας των πολιτών και ιδιαίτερα της κοινωνίας. Αυτό που όλοι προσδοκούμε και θέλουμε είναι μορφωμένους ιερείς, οι οποίοι, φυσικά, πέραν της πνευματικότητας και της εν Χριστώ ζωής τους, να έχουν την κατάρτιση, να μπορούν, δηλαδή, να ανταποκριθούν στα μεγάλα προβλήματα, που καθημερινώς βιώνει μια κοινωνία. Όπως έρχεται η πρόταση λειτουργίας των δύο Ακαδημιών, της Αθήνας και της Κρήτης, και το πρόγραμμα σπουδών όπως αυτό περιγράφεται, σας καλύπτει; Αυτή είναι η ερώτησή μου.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Κωνσταντόπουλε, με ακούτε τώρα; Γιατί πριν δεν με ακούσατε. Φαίνεται, όταν μιλάτε, δεν ακούτε. Με ακούτε;

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝ.ΑΛ.):** Ναι.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ωραία. Σας είπα, λοιπόν, πριν, ότι δεν μπορείτε να πετάγεστε, όποτε θέλετε, να υποβάλετε ερωτήσεις και ότι θα περιμένετε τη σειρά σας. Είχα δώσει το λόγο, στον κύριο Μάρκου, αλλά εσείς πεταχτήκατε. Σας έκανα παρατήρηση και εσείς συνεχίσατε να μιλάτε, χωρίς να ακούτε. Δεν θα ξαναγίνει αυτό.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝ.ΑΛ.):** Ζήτησα το λόγο και με το νεύμα σας είπατε, ναι.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Όχι, δεν είναι έτσι. Νομίζω, εξακολουθούμε να έχουμε ένα πρόβλημα επικοινωνίας.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝ.ΑΛ.):** Ας με διακόπτατε, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας διέκοψα, αλλά υπήρχε μονόδρομη επικοινωνία, δυστυχώς.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝ.ΑΛ.):** Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Μάρκου, έχετε το λόγο.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε. Ελπίζω να μην υπάρχει σύγχυση, είτε στους ακροατές, είτε στα πρακτικά, μεταξύ εμού και του κυρίου Κωνσταντοπούλου.

 Θέλω να ρωτήσω τον κ. Βλάχο, που εκπροσωπεί τους επιστήμονες περιβαλλοντικής εκπαίδευσης. Η καινούργια σύνθεση, που προβλέπεται, της Συμβουλευτικής Επιτροπής για τα Κέντρα Εκπαίδευσης, η οποία είναι πιο πολυπρόσωπη από την υπάρχουσα Υπουργική Απόφαση του 2018, πιστεύετε ότι θα είναι πιο ευέλικτη, πιο αποτελεσματική ή θα δημιουργήσει προβλήματα και δυσλειτουργίες; Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ωραία. Δεν έχουμε άλλες ερωτήσεις από τους συναδέλφους. Έχει ζητήσει το λόγο, η κυρία Υπουργός, πριν προχωρήσουμε στις απαντήσεις από τους φορείς.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε. Θα ήθελα να ευχαριστήσω, πάρα πολύ, τους φορείς, που μας έχουν αφιερώσει το χρόνο τους και την εμπειρία τους, προκειμένου να μας βοηθήσουν, στην καλύτερη κατάρτιση του νομοσχεδίου, στη βελτίωση του νομοθετήματος αυτού.

Θα ήθελα να κάνω κάποιες παρατηρήσεις και ερωτήσεις, σε σχέση με αυτά, που έχουν, ήδη, ειπωθεί, προς τη ΔΟΕ και την ΟΛΜΕ. Άκουσα, με έκπληξη και κατέγραψα τις ακριβείς λέξεις, νομίζω της ΟΛΜΕ, η οποία μίλησε «για παντελή απουσία διαλόγου». Αυτές ήταν οι ακριβείς λέξεις. Ας το επιβεβαιώσουμε και στα πρακτικά.

Εγώ ήθελα να ρωτήσω το εξής. Τους τρεις μήνες, που προηγήθηκαν της διαβούλευσης, ισχύει ή δεν ισχύει ότι συναντηθήκαμε; 1η Μαρτίου, με την ΟΛΜΕ, 2 Μαρτίου με τη ΔΟΕ, 29 Απριλίου, με τη ΔΟΕ, 29 Απριλίου, με την ΟΛΜΕ, 22 Ιουνίου, με τη ΔΟΕ, 22 Ιουνίου, με την ΟΛΜΕ; Αυτά δεν συνέβησαν; Αυτή ήταν η πρώτη ερώτηση.

Επίσης, σχετικά με συζήτηση, που έγινε, ίσως δεν ήσαστε ενήμεροι, αλλά πιστεύω ότι είστε, όπως θα ξέρετε, έχει συζητηθεί με πάρα πολλές ομάδες εκπαιδευτικών, σε κάθε περιφέρεια της χώρας, ο κ. Γενικός έχει ασχοληθεί, προκειμένου να συζητείται κάθε πτυχή, σε κάθε περιφέρεια της χώρας, έχουν γίνει πάρα πολλές συναντήσεις, σε όλη τη χώρα με την εκπαιδευτική κοινότητα και, βεβαίως, πάρα πολλές επισκέψεις και της κυρίας Υφυπουργού και εμού σε σχολεία, στη βάση, με τους εκπαιδευτικούς.

Μιλήσατε για ένα σχολείο, που θα κυριαρχεί η γραφειοκρατία. Κάπου, πρέπει να υπάρχει ένα έλλειμμα επικοινωνίας και το λέω, διότι με το πλαίσιο, που ισχύει, εδώ και χρόνια, δεκαετίες, έπρεπε το Υπουργείο να εγκρίνει κάθε εκδρομή, κάθε διαγωνισμό, κάθε πρακτική άσκηση, κάθε διδακτορικό, κάθε έρευνα, τα πάντα. Όλα στο Υπουργείο Παιδείας.

 Εμείς, λοιπόν, το αλλάζουμε αυτό και το αλλάζουμε, προς όφελος του σχολείου, να αποφασίζει το σχολείο το ίδιο.

 Αυτό το να αποφασίζει το ίδιο το σχολείο θεωρείτε ότι θα επιδεινώσει τη γραφειοκρατία; Άρα, δεν θέλετε; Θέλετε να αποφασίζει το Υπουργείο Παιδείας για κάθε λεπτομέρεια;

 Μιλήσατε για έναν διευθυντή, o οποίος έχει υπερσυγκέντρωση εξουσιών. Εγώ θέλω να σας ρωτήσω τα εξής και το απευθύνω αυτό και στην Ένωση Διευθυντών, στον κύριο Κουντούρη. Ο Διευθυντής του ελληνικού σχολείου έχει σήμερα τις λιγότερες αρμοδιότητες από ό,τι σε όλες τις χώρες της Ευρωπαϊκής Ένωσης. Ενδεικτικά, η ευθύνη του Διευθυντή για την ύλη στην Ελλάδα είναι στο 1%, ενώ στις άλλες χώρες μέσος όρος 22%. Η ευθύνη του Διευθυντή για τη διαμόρφωση του πλαισίου αξιολόγησης των μαθητών στην Ελλάδα είναι στο 5%, στις άλλες χώρες είναι στο 32%. Η ευθύνη του Διευθυντή για πρόσθετους σχολικούς πόρους, στην Ελλάδα είναι στο 5%, στις άλλες χώρες είναι στο 40%.

 Ρωτώ, λοιπόν, η εισήγηση είναι να παραμείνουμε ουραγός σε αυτό, να μην μπορεί ο διευθυντής να έχει αρμοδιότητες αντίστοιχες με αυτές των άλλων χωρών;

Η Ο.Λ.Μ.Ε. έκανε μία αναφορά, σχετικά με την τιμωρητική αξιολόγηση και εγώ θέλω να ρωτήσω, υπάρχει οποιαδήποτε διάταξη του νομοσχεδίου, οποιαδήποτε, που να επιφέρει ποινή, σχετικά με τα αποτελέσματα της αξιολόγησης, υπηρεσιακά; Αναφέρθηκαν εδώ μισθοί και τα λοιπά. Αυτές οι κυρώσεις έχουν να κάνουν με τα αποτελέσματα της αξιολόγησης ή με το γεγονός ότι είναι υποχρεωτική η αξιολόγηση;

 Είπε ο κύριος Πρόεδρος της Ο.Λ.Μ.Ε. ότι ζητάνε επιμόρφωση. Θέλω να ρωτήσω τη θέση της Ο.Λ.Μ.Ε., σχετικά με τις οριζόντιες επιμορφώσεις, που έχουν γίνει, για παράδειγμα στις ψηφιακές δεξιότητες, με συμμετοχή άνω των ογδόντα χιλιάδων συναδέλφων και να ρωτήσω, αν έχει ξαναγίνει ποτέ τέτοια επιμόρφωση. Οριζόντια επιμόρφωση στα εργαστήρια δεξιοτήτων, με συμμετοχή άνω των 40 χιλιάδων εκπαιδευτικών. Οριζόντια επιμόρφωση, για τα νέα προγράμματα σπουδών και που επίσης ετοιμάζονται.

Κλείνοντας με την Δ.Ο.Ε. και την Ο.Λ.Μ.Ε. θα ήθελα να ρωτήσω το εξής, με το χέρι στην καρδιά. Πότε η Δ.Ο.Ε. και η Ο.Λ.Μ.Ε. ήταν υπέρ οποιουδήποτε νομοσχεδίου Υπουργείου Παιδείας, οποιασδήποτε κυβέρνησης; Πότε είχαν πάρει θέση, ανοιχτά, υπέρ οποιουδήποτε;

Επίσης, θέλω να ρωτήσω το εξής. Μιλήσατε για ανάγκη υποστήριξης του ανθρώπινου δυναμικού. Μου έκανε πολύ μεγάλη εντύπωση. Η Κυβέρνηση έχει ανακοινώσει μαζικούς διορισμούς, τους πρώτους στην ιστορία της χώρας, μετά από 12 χρόνια, 11.700 μόνιμους διορισμούς στη γενική εκπαίδευση. Αφορά τη Δ.Ο.Ε. και την Ο.Λ.Μ.Ε.. Δεν άκουσα κουβέντα γι’ αυτό. Θέλω να ρωτήσω, αν η Δ.Ο.Ε. και η Ο.Λ.Μ.Ε. στηρίζουν αυτή την πρωτοβουλία της Κυβέρνησης, στηρίζουν το γεγονός ότι για πρώτη φορά γίνονται μόνιμοι διορισμοί, μετά από 12 χρόνια, όπως επίσης ότι πέρσι έγιναν οι πρώτοι μόνιμοι διορισμοί, στην ιστορία της χώρας στην Ειδική Αγωγή.

 Μια τελευταία ερώτηση για τη Δ.Ο.Ε. και την Ο.Λ.Μ.Ε.. Θέλετε αξιολόγηση; Θέλετε αξιολόγηση, η οποία έχει διττή στόχευση, πρώτον, την επιβράβευση αυτών, που αποδίδουν πολύ καλά και δεύτερον, προβλεπόμενη επιμόρφωση, για όσους υπάρχουν ακόμα περιθώρια βελτίωσης; Τη θέλετε; Θέλετε να βελτιωθείτε; Θέλετε να συμβάλλετε και εσείς, προκειμένου να βελτιωθεί το παραγόμενο εκπαιδευτικό έργο, προς όφελος των μαθητών; Πιστεύω πως θέλετε.

 Ένωση Διευθυντών. Ήταν πάρα πολύ χρήσιμες οι επισημάνσεις σας. Θα τις μελετήσουμε για το νομοσχέδιο. Μιλήσατε για τα νέα καθηκοντολόγια. Συμφωνούμε, απολύτως. Θα δρομολογηθούν, ευθύς αμέσως. Έχουμε σημειώσει τις παρατηρήσεις σας.

Επίσης, έχουμε σημειώσει τις παρατηρήσεις σας, σχετικά με τη σύνθεση του Σχολικού Συμβουλίου. Θα το δούμε και αυτό, προς βελτίωση των σχετικών διατάξεων.

Μιλήσατε για την ανάγκη γραμματειακής υποστήριξης στο σχολείο. Το καταλαβαίνω απόλυτα, κύριε Κοντούρη, και δεν σας κρύβω ότι όποτε πηγαίνουμε σε σχολείο, υπάρχουν τέσσερα αιτήματα, που γίνονται, συνήθως, για γραμματέα, για ψυχολόγο, για κοινωνικό λειτουργό και για νοσηλευτή. Αυτοί είναι τέσσερις άνθρωποι, άμα υπολογίσει κανείς όλες τις σχολικές μονάδες της χώρας, μιλάμε για πάνω από 50.000 περίπου θέσεις. Όπως βλέπετε, η Κυβέρνησή μας προχωρά γοργά, προκειμένου να στελεχώσει καλύτερα τα σχολεία μας και ταχύτερα, πολύ ταχύτερα, από αυτό που είχαμε πει.

Είπατε ότι, και πολύ σωστά, ότι οι αυξημένες αρμοδιότητες απαιτούν και αυξημένη ενίσχυση. Γι΄ αυτό, και δεν ξέρω, αν το έχετε παρατηρήσει, υπάρχει αύξηση επιδόματος στους Διευθυντές. Υπάρχει η θεσμοθέτηση υποστηρικτικών οργάνων στους Διευθυντές, υπάρχει ανάθεση εξωτερικών καθηκόντων από τον Διευθυντή, υπάρχει στήριξη του Διευθυντή, μέσω και άλλων εκπαιδευτικών, σε θέσεις ευθύνης.

Έρχομαι στην ΟΙΕΛΕ και τελειώνω, κύριε Πρόεδρε. Η ΟΙΕΛΕ μας επιπλήττει, επειδή νομοθετούμε, μέσα στο καλοκαίρι. Έχουμε φέρει έξι νομοσχέδια όλες τις περιόδους του χρόνου. Έχουμε φέρει Δεκέμβριο, έχουμε φέρει Ιανουάριο, έχουμε φέρει Φεβρουάριο, τότε δεν έπρεπε να τα φέρουμε, επειδή ήταν η Πανδημία! Τώρα, δεν πρέπει να τα φέρουμε, επειδή είναι το καλοκαίρι! Πότε θα νομοθετήσει η Κυβέρνηση; Πότε; Είπε ο εκπρόσωπος της ΟΙΕΛΕ ότι το σχέδιο της αξιολόγησης είναι ασαφές. Τον παρακαλώ θερμά, θα μας βοηθήσει, αν μας αναφέρει συγκεκριμένες διατάξεις, τις οποίες θα ήθελε να αποσαφηνιστούν, προκειμένου και εμείς να βελτιώσουμε το σχέδιο νόμου.

Περιβαλλοντική εκπαίδευση – στον εκπρόσωπο των Εκπαιδευτικών. Έχουν γίνει δύο αλλαγές, εμπνεόμενες από δικές σας θέσεις. Είχατε επισημάνει, το 2018, τότε, στον κ. Γαβρόγλου, για τη διατήρηση του θεσμού των Υπευθύνων Περιβαλλοντικής Εκπαίδευσης και γι’ αυτό ακριβώς και δίνουμε έμφαση, σε αυτό το κομμάτι, όπως επίσης του είχατε επισημάνει την ανάγκη στα Κέντρα Περιβαλλοντικής Εκπαίδευσης να δοθεί ιδιαίτερη έμφαση στο κομμάτι το περιβαλλοντικό, κάτι το οποίο επίσης κάνουμε. Σημειώσαμε τις παρατηρήσεις σας για τη διδακτική υπηρεσία, ήταν πάρα πολύ χρήσιμες, θα τις μελετήσουμε και αυτές, για να δούμε πώς μπορεί να βελτιωθεί, έτι περαιτέρω, το σχέδιο νόμου.

 Για την ΕΣΑμεΑ. Ήθελα να ρωτήσω την άποψή της, σχετικά με την πρωτοβουλία να ξεκινάει πιο νωρίς η διαδικασία, η δυνατότητα για την πρώιμη εκπαιδευτική και υποστηρικτική παρέμβαση να γίνεται, πιο νωρίς. Πείτε μας, αν θεωρείτε ότι αυτό κινείται στη σωστή κατεύθυνση.

 Επίσης, αν θεωρείτε ότι είναι στη σωστή κατεύθυνση ο υπεύθυνος διασύνδεσης με τη μαθητεία στα ΕΝΕΕΓΥΛ.

Επίσης, τη θέση σας, σχετικά με τη δημιουργία 1.100 οργανικών θέσεων Ψυχολόγων και Κοινωνικών Λειτουργών, που προβλέπει το νομοσχέδιο.

Επίσης, σχετικά με την υποχρέωση για προσβασιμότητα ιστοσελίδων, παράλληλα με τις ενέργειες, που προφανώς εκτυλίσσονται, σχετικά με τη φυσική προσβασιμότητα και όλες αυτές οι επιτροπές, θα τα αναφέρουμε αυτά αναλυτικά.

 Κλείνω, με τον Σεβασμιότατο, τον οποίο ευχαριστώ πάρα πολύ, έχει υπάρξει μια γόνιμη συνεργασία με την Εκκλησία της Ελλάδος, την Ιερά Σύνοδο, την Εκκλησία της Κρήτης και το Πατριαρχείο, βεβαίως, για την αναβάθμιση της ποιότητας του Κλήρου. Επειδή αναφερθήκατε στην απορροφητικότητα του κλάδου, ήθελα να ρωτήσω το εξής. Με βάση στοιχεία, που μας έχουν έρθει από την Εκκλησία της Ελλάδος, σχετικά με τις Ανώτατες Εκκλησιαστικές Ακαδημίες, στις θέσεις κληρικών ένα μόλις 10% προέρχεται συνολικά από τις Ανώτατες Εκκλησιαστικές Ακαδημίες, από τα δε μη Ιερατικά Τμήματα, σε έντεκα χρόνια, η Εκκλησία της Ελλάδος φαίνεται να έχει προσλάβει έναν απόφοιτο, έναν ! Σε έντεκα χρόνια, έχει προσληφθεί ένας από τα μη Ιερατικά Τμήματα. Ήθελα να σας ρωτήσω, Σεβασμιότατε, προφανώς, συμφωνούμε στο κομμάτι των Σχολών Μαθητείας, σχετικά με την απορροφητικότητα στην αγορά εργασίας, για τα στοιχεία αυτά. Σας ευχαριστώ και πάλι πάρα πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κυρία Υπουργέ.

Θα συνεχίσουμε με τους εκπροσώπους των φορέων, προκειμένου να απαντήσουν στα ερωτήματα, που τέθηκαν από τους συναδέλφους.

Το λόγο έχει ο Σεβασμιότατος Συνοδικός Μητροπολίτης Ιλίου, Αχαρνών και Πετρουπόλεως, κ. Αθηναγόρας, εκπρόσωπος της Εκκλησίας της Ελλάδος.

**Σεβασμιότατος Συνοδικός Μητροπολίτης Ιλίου, Αχαρνών και Πετρουπόλεως, κ. Αθηναγόρας (Εκπρόσωπος της Εκκλησίας της Ελλάδος):** Καλημέρα σας, πάλι.

Να ξεκινήσω από την κυρία Υπουργό, που μου έκανε την τιμή να συνομιλήσουμε αρκετές φορές για τα θέματα αυτά.

Να σας ενημερώσω ότι όντως υπάρχει αυτή η χαμηλή απορροφητικότητα, δηλαδή, π.χ. στη δικιά μου Μητρόπολη, έχω χειροτονήσει έναν απόφοιτο της τετραετούς Εκκλησιαστικής Ακαδημίας Αθηνών και τέσσερις από αυτούς έχουν κάνει αναβάθμιση, επειδή είχαν τελειώσει την τριετή, αλλά ήταν ήδη κληρικοί. Δεν έχω εικόνα από τις άλλες Μητροπόλεις, εμπιστεύομαι τα ποσοστά, τα οποία έδωσε η κυρία Υπουργός.

Επίσης στο θέμα των κειμηλίων και αυτό το «χαμηλό», που ανέφερε η κυρία Υπουργός, ήδη, με διάταξη, που υπάρχει στο νομοσχέδιο, δίνεται η ευκαιρία σε όλους αυτούς, που έχουν τελειώσει τα Τμήματα των Αθηνών και της Θεσσαλονίκης των κειμηλίων, να κάνουν μια αναβάθμιση των πτυχίων τους σε πανεπιστημιακές σχολές, όπως είναι αυτή της Δυτικής Αττικής και νομίζω και κάπου στη Θεσσαλονίκη - δεν είμαι σίγουρος γι’ αυτό- έτσι ώστε να μπορούν να αποκτήσουν άδεια εργασίας. Αυτό είναι το πρόβλημα, το οποίο έρχεται να καλύψει αυτό το νομοσχέδιο για τις Εκκλησιαστικές Ακαδημίες, σχετικά με αυτά τα 2 Τμήματα, τα οποία καταργούνται.

Τώρα, θα ήθελα να απαντήσω στον κ. Εισηγητή, τον κ. Φίλη. Κατ’ αρχήν, η πρώτη συζήτηση για τα ΣΜΥΚ έγινε, το 2017. Το 2018, καταρτίστηκε σχέδιο νόμου, το οποίο εστάλη στην Ιερά Σύνοδο και έγινε η επεξεργασία του από τη Συνοδική Επιτροπή Εκκλησιαστικής Εκπαιδεύσεως, ώστε να φτάσουμε στην τελική μορφή, την οποία έχουμε μπροστά μας, στο νομοσχέδιο αυτό, περί Εκκλησιαστικής Εκπαιδεύσεως, το οποίο περιλαμβάνει τόσο τα εκκλησιαστικά γυμνάσια και λύκεια, όσο και τα ΣΜΥΚ, που είναι κάτι, που δημιουργείται, για πρώτη φορά αυτό το διετές και ουσιαστικά καλύπτει - αλλά πολύ περισσότερο - το 4ο έτος της Ριζαρείου Σχολής, όπου γινόταν η εκπαίδευση καθαρά εκκλησιαστική, δηλαδή, λειτουργικά, τελετουργικά και λοιπά.

Επομένως, η αξία των ΣΜΥΚ για την Εκκλησία της Ελλάδος είναι σπουδαία, αφού όπως προείπα, πέρασε και εγκρίθηκε από δύο Διαρκείς Ιερές Συνόδους και από δύο Ιεραρχίες, μέχρι τώρα. Επειδή «ανέβηκε» για διαβούλευση και θα ψηφιζόταν, μέσα στο καλοκαίρι, δεν θα μπορούσαμε να στείλουμε τη διαδικασία αυτή στην Ιεραρχία της Εκκλησίας της Ελλάδος και στο σύνολο των Ιεραρχών, η οποία θα συνέρθει, τον Οκτώβριο κι έτσι αποφασίσαμε τα 13 μέλη της Διαρκούς Ιεράς Συνόδου να αναλάβουμε την ευθύνη και να αποφασίσουμε εμείς. Αποστείλαμε 14 σημεία στην κυρία Υπουργό, ένα μέρος των οποίων έκανε αποδεκτό και την ευχαριστούμε γι’ αυτό.

Κύριε Φίλη, καταρχήν, να σας πω ότι έχω δύο ιδιότητες και ενημερώνω όλους σας. Η πρώτη είναι ότι είμαι μέλος της Ιεραρχίας της Εκκλησίας της Ελλάδος και η δεύτερη είναι ότι είμαι ένα από τα μέλη του επταμελούς Επιστημονικού Συμβουλίου, το οποίο εποπτεύει τις Ακαδημίες. Να ενημερώσω, λοιπόν τον κ. Φίλη, ότι αυτή η περίφημη εισήγηση του πατρός Γρηγορίου, ουδέποτε συζητήθηκε στο Ανώτατο Επιστημονικό Συμβούλιο, ήταν αποτέλεσμα δικού μας αιτήματος - των υπολοίπων μελών - να γίνει μια σύνοψη, το τι έχει γίνει μέχρι τώρα, και για αυτό το λόγο, ούτε διαβιβάστηκε στην Ιεραρχία - και δεν θα μπορούσε άλλωστε, γιατί δεν πρέπει να συγχέουμε τα δύο πράγματα, άλλο η Ιεραρχία και άλλο το Ανώτατο Επιστημονικό Συμβούλιο, το οποίο εποπτεύεται από το Υπουργείο Παιδείας - ούτε λοιπόν, διανεμήθηκε πουθενά αλλού, ούτε έγινε συζήτηση της, πριν ή μετά την κατάθεση του νομοσχεδίου, γιατί δεν υπήρχε λόγος να γίνει. Ήταν αίτημα των μελών του Ανώτατου Επιστημονικού Συμβουλίου, για να έχουμε μια εικόνα μπροστά μας, καθώς προχωρούσαμε τις διάφορες συζητήσεις, για βελτίωση και για κοινό κανονισμό όλων των Ακαδημιών και λοιπά, άρα, λοιπόν, τα υπόλοιπα μέλη της Διαρκούς Ιεράς Συνόδου δεν γνωρίζουν την εισήγηση αυτή του πατρός Γρηγορίου.

Επειδή ακούστηκε κατά κόρον - και όχι εδώ τόσο, όσο έξω στα διάφορα Μέσα Μαζικής Ενημέρωσης - ότι γίνεται υποβάθμιση, με τη σύμπτυξη των Ακαδημιών, που είναι θέμα της Πολιτείας, όπως ανάφερα και πριν, εμείς ενημερωθήκαμε γι’ αυτό και στείλαμε τις θέσεις μας.

Επειδή έχει πολλή κουβέντα αυτό, θα ήθελα να σημειώσω ότι, μέσα στο νομοσχέδιο περί Εκκλησιαστικής Εκπαίδευσης, στα 59 άρθρα, που αφορούν στη δευτεροβάθμια εκκλησιαστική εκπαίδευση, αναφέρεται, σαφέστατα, ότι οι απόφοιτοι των ΣΜΥΚ *(Σχολές Μαθητείας Υποψηφίων Κληρικών)* θα μπορούν, με κατατακτήριες εξετάσεις, είτε να απευθυνθούν, για να εγγραφούν στις Ακαδημίες, είτε και στις Θεολογικές Σχολές.

Αυτό σημαίνει ότι δεν θα παραμείνουν σε ένα διετές μόνον Τμήμα, αλλά θα έχουν τη δυνατότητα - όσοι από αυτούς έχουν τις ικανότητες - να μπορούν να αναβαθμίσουν τις σπουδές τους και να προχωρήσουν και στην Ανώτατη Εκπαίδευση. Νομίζω ότι, με τον τρόπο αυτόν, γίνεται και μια «τροφοδοσία αίματος», τόσο στις Ακαδημίες, όσο και στις Στρατιωτικές Σχολές, από ανθρώπους, οι οποίοι θα ήθελαν να ιερωθούν και να αποκτήσουν ακριβή θεολογική μόρφωση, έτσι όπως μας τη δίνουν οι Θεολογικές Σχολές και οι Ανώτατες Ακαδημίες.

Εγώ τελείωσα τη Θεολογική Σχολή, πέρασα 40ός - συγνώμη που αναφέρομαι στον εαυτό μου- στη Φιλοσοφική της Αθήνας, πρώτα και θα ήθελα οι κληρικοί μου να έχουν την ανάλογη μόρφωση και να μην δίνουν εξετάσεις και να παίρνουν τους βαθμούς, που πήρε ένας διάκονος μου, στα 4 μαθήματα: 8, 7, 6 και 5.

Τώρα, όσον αφορά στη δημιουργία από τον μακαριστό Αρχιεπίσκοπο Χριστόδουλο. Ήταν πρότασή του. Οι Σχολές που δημιουργήθηκαν από το κράτος ήθελε να λειτουργήσουν, ως παραγωγικές Σχολές. Πιστεύω ότι η όποια σημερινή εξέλιξη συμβαδίζει, με την πορεία αυτών των χρόνων, που διέρρευσαν, από το 2006. Έχουμε όλοι αποκομίσει εικόνα. Και οι καθηγητές της Ακαδημίας και οι μαθητές και οι σπουδαστές και εμείς από τη Συνοδική Επιτροπή Εκκλησιαστικής Εκπαίδευσης έχουμε αποκομίσει διάφορα συμπεράσματα.

Το θέμα της Ξάνθης. Τέθηκε από τον Σεβασμιότατο Ξάνθης. Συμφώνησαν οι 4 Μητροπολίτες της Ξάνθης, όχι για κανέναν άλλο λόγο, αλλά για λόγους ισορροπίας. Αυτό, όμως, αφορά - όπως είπα πάλι - το Υπουργείο, το οποίο θα κρίνει για τους εκπαιδευτικούς, αν θα πρέπει να εντάξει και το Εκκλησιαστικό Γυμνάσιο-Λύκειο της Ξάνθης στη διάταξη εκείνη, που δεν δεσμεύει την Αθωνιάδα και την Πατμιάδα.

Στον εκπρόσωπο του Κινήματος Αλλαγής, που υπέβαλε αυτήν την ερώτηση, νομίζω ότι ήδη απάντησα ότι, στο σύντομο χρονικό διάστημα, που είχαμε για τη διαβούλευση – την περίοδο του Πάσχα μας ήρθε το νομοσχέδιο – ανέλαβε την ευθύνη ιδίοις να προχωρήσει στις προτάσεις, όταν καταλάβαμε ότι είναι αδύνατον, επειδή θα ψηφιστεί, μέσα στο καλοκαίρι, το νομοσχέδιο, να θέσουμε την όλη διαδικασία υπό την έγκριση της Ιεραρχίας, διότι θα ήταν δώρον άδωρον, τότε. Τίποτα δεν θα είχαμε ζητήσει και, τον Οκτώβριο, το νομοσχέδιο θα είχε ήδη ψηφιστεί.

Όσον αφορά στην κυρία, η οποία μίλησα σχετικά με το θέμα της Ριζαρείου. Καταρχάς, η Ριζάρειος δημιουργήθηκε, πριν από 100 χρόνια, για να εκπαιδεύει υποψήφιους κληρικούς. Θα σας πω ότι η δημιουργία των ΣΜΥΚ στη Ριζάρειο είναι, με ομόφωνη απόφαση, της Διοικητικής Επιτροπής του Διοικητικού Συμβουλίου της Ριζαρείου. Δεν έγινε, δηλαδή, παρά τη θέλησή τους. Προσφέρθηκαν. Εκεί θα λειτουργήσει η ΣΜΥΚ των Αθηνών.

Δυο λόγια για την κατάργηση. Θα ήθελα να πω ότι η Κρήτη δεν καταργείται. Στη Θεσσαλονίκη πηγαίνει η Ακαδημία, που εδρεύει, στη Βελλά. Η απόφαση της Συνόδου να μεταφέρει, κατά κάποιο τρόπο, τη ΣΜΥΚ από τη Βελλά στη Θεσσαλονίκη είχε σκοπό να πεισθεί η κυρία Υπουργός να μην απενεργοποιήσει, να μην καταργηθεί η Ανωτάτη της Θεσσαλονίκης.

Δεν είχε κανένα σκοπό να μειώσει την αξία της εκκλησιαστικής σχολής στη Βελλά, η οποία λειτουργεί εκεί, πάνω από έναν αιώνα και έχει δώσει στην πατρίδα μας τόσο σπουδαίους πολιτικούς και εκκλησιαστικούς άνδρες. Δεν είχε τέτοιο σκοπό, είχε σκοπό «πίεσης». Όμως, απ’ ό,τι είδαμε και όπως έχει δηλώσει και ο μακαριότατος Αρχιεπίσκοπος, η ΣΜΥΚ στη Βελλά θα παραμείνει. Επίσης, στην εισήγηση της νομικής επιτροπής εκκλησιαστικής εκπαίδευσης στο θέμα εκείνο, που θα δημιουργηθεί το τρίτο πρόγραμμα των ΣΜΥΚ, έγραφε ότι στη Βελλά, στα Γιάννενα, δηλαδή, ή «όπου αλλού η Σύνοδος θα ήθελε να αποφασίσει». Στηριζόμενοι, λοιπόν, σε αυτήν την απόφαση της νομικής επιτροπής, ζητήσαμε τη μεταφορά της στη Θεσσαλονίκη, με τον απώτερο σκοπό, τον οποίο σας εξήγησα και όχι περιφρονώντας τη διαχρονική αξία, όχι μόνο τοπική, αλλά πανελλαδική αξία, το ιεροδιδασκαλείο της Βελλά και όλων των υπολοίπων, που έχουν αξιόλογα πράγματα, που έχουν συμβεί όλα αυτά τα χρόνια, που έχουν περάσει.

Νομίζω, ότι κάλυψα όλες τις ερωτήσεις. Όσον αφορά το πρόγραμμα σπουδών, αυτό αφορά το ανώτατο επιστημονικό συμβούλιο και όχι την Εκκλησία της Ελλάδος και, βέβαια, από όσο μπορώ να σας πω, ως μέλος του ανωτάτου επιστημονικού συμβουλίου, έχουν εγκριθεί πάρα πολλά προγράμματα και των τεσσάρων ακαδημιών. Θα επανέλθουμε γι’ αυτές που θα μείνουν.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Λυμβαίος.

**ΙΩΑΝΝΗΣ ΛΥΜΒΑΙΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία)**: Θα ήθελα να ξεκινήσω με την απάντηση προς τον Εισηγητή Πλειοψηφίας, σε γενικό ερώτημα, που υπέβαλε προς όλους τους μετέχοντες, για το σχολιασμό της σφυγμομέτρησης για τις θετικές αλλαγές στο σχέδιο νόμου. Προφανώς και η παρουσία μας εδώ πέρα, δεν είναι, για να σχολιάζουμε σφυγμομετρήσεις. Ωστόσο, θα ήταν πολύ χρήσιμο και πολύ κρίσιμο, αν και η διαδικασία και ο χρόνος δεν το επιτρέπουν, να μπαίναμε στον κόπο να σχολιάσουμε και να συζητήσουμε, όχι τη σφυγμομέτρηση, αλλά τα αποτελέσματα από μετρήσεις, που έχουν γίνει, από παρατηρήσεις, που έχουν γίνει, από τα reports, που έχουν βγει, τόσο από το Παρατηρητήριο Θεμάτων Αναπηρίας της Εθνικής Συνομοσπονδίας Ατόμων με Αναπηρία όσο και άλλων επιστημονικών φορέων, για τη σχολική διαρροή, για την κατάσταση στο χώρο της εκπαίδευσης των ατόμων με αναπηρία, για τα τμήματα ένταξης, για την παράλληλη στήριξη και τα λοιπά. Άρα, λοιπόν, θεωρώ ότι θα ήταν μια πολύ καλή ευκαιρία να συζητηθεί, στο πλαίσιο της Επιτροπής Μορφωτικών Υποθέσεων, σε άλλο χρόνο. Οπότε το σχολιασμό, καταλαβαίνετε, ότι δεν μπορώ να τον κάνω και δεν νομίζω ότι είναι θέμα της Επιτροπής.

Τώρα, οι υπόλοιπες απαντήσεις, που αφορούν τα ερωτήματα, που έθεσε ο Εισηγητής Πλειοψηφίας, μαζί με την κυρία Υπουργό, έχουν ως εξής. Ως προς τη δυνατότητα, που δίνει το σχέδιο νόμου, για την αξιολόγηση και την πρώιμη παρέμβαση, μέσα από τα ΚΕΔΑΣΥ, αλλά και τους υπεύθυνους διασύνδεσης, προφανώς, αποτελούν δύο σημαντικές θετικές προβλέψεις, που έχει το σχέδιο νόμου, όπως υπάρχουν και άλλες.

Ωστόσο, όπως είπα και στην πρωτολογία μου, όλες αυτές οι όποιες θετικές προβλέψεις σχεδίων νόμων είναι ατάκτως ερριμμένες, δεδομένου ότι δεν υπάρχει μία συνεκτική, μία ουσιαστική, μια πολιτική εκπαιδευτική για τα άτομα με αναπηρία, με χρόνιες παθήσεις και ειδικές εκπαιδευτικές ανάγκες.

Αυτό δεν αφορά εσάς, κυρία Υπουργέ, πιστεύω ότι το καταλαβαίνετε, το είπα και στην πρωτολογία μου, αφορά όλες τις πολιτικές ηγεσίες, που έχουν περάσει. Δεν έχουν διαμορφώσει μια συνεκτική σαφή πολιτική, η οποία θα είναι πραγματικά ουσιαστική, ως προς το αποτέλεσμά της για την εκπαίδευση των ατόμων με αναπηρία, με χρόνιες παθήσεις και ειδικές εκπαιδευτικές ανάγκες.

Τρίτη απάντηση. Τι αντίκτυπο θα έχει η πρόσληψη των 1.100 ψυχολόγων στην εκπαίδευση. Αυτό, προφανώς, θα κριθεί, όταν και όπως γίνει. Βέβαια, είναι επίσης μια άλλη θετική πρόβλεψη, ωστόσο, θα μου επιτρέψετε να το κρίνουμε, όταν αυτό γίνει.

 Τέλος, για τις προσβάσιμες ιστοσελίδες. Ναι, είναι μια πολύ θετική εξέλιξη, η προσβασιμότητα των ιστοσελίδων. Όμως, πραγματικά, η εκπαίδευση δεν γίνεται, μέσα από τις ιστοσελίδες των σχολείων, που ήταν και είναι υποχρεωμένα να έχουν προσβάσιμες ιστοσελίδες, για όλα τα άτομα με αναπηρία, που θέλουν να έχουν πληροφόρηση και επικοινωνία με το σχολείο. Όμως, τι γίνεται με αυτούς τους μηχανισμούς και αυτά τα συστήματα τα ηλεκτρονικά, τα οποία χρησιμοποιούνται ουσιαστικά για την εκπαίδευση; Αναφέρθηκα, πολύ συγκεκριμένα, στο δυστυχώς άσχημο παράδειγμα το πρόσφατο, που έχουμε με το Webex και το e-class, τα οποία είναι απόλυτα μη προσβάσιμα για έναν μαθητή, για μια μαθήτρια, αλλά και για έναν ή μια εκπαιδευτικό με αναπηρία. Το είδαμε και το βιώσαμε όλη αυτήν την περίοδο του lockdown, που οι μαθητές, μαθήτριες, αλλά και οι καθηγητές, καθηγήτριες με αναπηρία, πραγματικά, δεν μπορούσαν να χρησιμοποιήσουν αυτά τα συστήματα. Συνεπώς, το θέμα της ηλεκτρονικής προσβασιμότητας δεν περιορίζεται και δεν πρέπει να περιοριστεί, μόνο στις προσβάσιμες ιστοσελίδες. Εδώ, θα πρέπει να αναφερθεί ότι ήδη η Επιτροπή η σχετική που έχει συσταθεί στο Υπουργείο Παιδείας και στην οποία συμμετέχει η Εθνική Συνομοσπονδία Ατόμων με Αναπηρία, όντως, το έχει δει το θέμα και το αποτέλεσμα αυτής, προφανώς είναι και η σχετική πρόβλεψη, με το άρθρο 106, αλλά και το 105.

 Σε ό,τι αφορά, τα δύο ερωτήματα από την κυρία Ασημακοπούλου, αν θεωρούμε τη ρύθμιση για την εξασφάλιση της προσβασιμότητας σωστή και ποιος ο ορθός σχεδιασμός για την προσβασιμότητα των σχολείων. Κοιτάξτε, υπάρχουν τα διεθνή πρότυπα, υπάρχει η Σύμβαση, που τα αναφέρει όλα αυτά, ωστόσο υπάρχει και ο γενικός οικοδομικός κανονισμός, όπου όλα τα δημόσια κτίρια θα πρέπει να είναι προσβάσιμα για τα άτομα με αναπηρία. Εν προκειμένω, για την εκπαίδευση, τόσο για τους μαθητές, μαθήτριες όσο και για το προσωπικό, αλλά και τους γονείς, που έχουν αναπηρία, τα κτήρια πρέπει να είναι προσβάσιμα και πρέπει να πληρούν όλες τις προδιαγραφές προσβασιμότητας, που αναφέρονται τόσο στο γενικό οικοδομικό κανονισμό όσο, όμως και στα διεθνή πρότυπα και στα εθνικά πρότυπα προσβασιμότητας, που υπάρχουν.

Για το κοινό σχολικό διδακτικό βιβλίο, που χρησιμοποιούν οι εκπαιδευτικοί. Εδώ, αναφέρθηκα, ότι η αξιολόγηση θα πρέπει να αφορά, όχι μόνο τον εκπαιδευτικό, αλλά θα πρέπει να αφορά και όλα τα μέσα και το σύστημα, το οποίο είναι γύρω από τον εκπαιδευτικό, αλλά και τον μαθητή και τη μαθήτρια, που συμμετέχει, στην εκπαιδευτική διαδικασία. Έτσι, λοιπόν, τι να το κάνω εγώ, να το πω πάρα πολύ απλά, το κοινό εκπαιδευτικό βιβλίο, όταν αυτό δεν είναι προσβάσιμο και δεν μπορεί, για παράδειγμα, ο εκπαιδευτικός, με οπτική αναπηρία να το χρησιμοποιήσει, γιατί αυτό δεν είναι σε γραφή braille; Τι να το κάνω, όταν αυτό δεν είναι ηλεκτρονικό το βιβλίο, για να μπορέσει να το χρησιμοποιήσει ο μαθητής ή η μαθήτρια ή ο/η εκπαιδευτικός, που έχει κινητική αναπηρία ή εν πάση περιπτώσει, αν έχει κάποιου άλλου είδους αναπηρία;

 Για να απαντήσω, στον κύριο Βερναρδάκη, που ήταν πολύ συγκεκριμένη η ερώτηση του. Αυτό ήταν και ένα ερώτημα, που τέθηκε και από την κυρία Τζούφη. Όχι, δεν έχει υπάρξει από την Αρχή Προσβασιμότητας κάποια γνωμοδότηση, δεδομένου του ρόλου της Επιτροπής. Θα πρέπει να λάβουμε υπόψη μας, ότι μόλις λίγες ημέρες πριν τεθεί σε δημόσια διαβούλευση το σχέδιο νόμου, συστάθηκε η Επιτροπή και μόλις χθες ήταν η δεύτερη συνεδρίαση της, που ήταν τα διαδικαστικά θέματα της συγκρότησής της. Βέβαια, είναι μια απάντηση, την οποία, προφανώς, η κυρία Υπουργός θα πρέπει να την δώσει, αλλά εγώ, ως εκπρόσωπος της ΕΣΑμεΑ, με δεδομένη τη συμμετοχή μας, μέσω του Προέδρου μας, του κυρίου Βαρδακαστάνη, σας απαντώ ευθέως, όχι δεν έχει υπάρξει τέτοιου είδους γνωμοδότηση.

Κυρία Τζούφη, το ερώτημα, που αφορούσε τα ΕΚ. Κυρία Τζούφη, γνωρίζετε, και από την θητεία σας στο Υπουργείο Παιδείας, ότι τα προβλήματα στα ΕΚ είναι πάρα πολλά.

 Γενικότερα, λοιπόν, θα πω, πρώτον, η επαγγελματική εκπαίδευση των ατόμων με αναπηρία δεν θα πρέπει να είναι κάτι ξεχωριστό. Είναι επαγγελματική εκπαίδευση. Δεν μπορεί να είναι, λοιπόν, στην ειδική εκπαίδευση, δηλαδή, κάτι πάλι διαφορετικό, ξεχωριστό. Δεν είναι ίσο το διαφορετικό ή το ξεχωριστό, το ξαναείπαμε αυτό. Άρα, λοιπόν, ένα θέμα είναι αυτό.

Το δεύτερο θέμα είναι ότι οι απολυτήριοι τίτλοι από το ΕΚ, όπως πολύ καλά γνωρίζετε όλοι και εσείς προφανώς, κυρία Τζούφη, δεν έχουν κανένα απολύτως αντίτιμο, δεν έχουν καμία διαβάθμιση. Αυτά είναι θέματα, που πρέπει να λυθούν και να λυθούν διατομεακά, δηλαδή Υπουργείο Υγείας, Υπουργείο Παιδείας, Υπουργείο Εργασίας.

 Και τέλος, σε ό,τι αφορά την προσβασιμότητα, νομίζω ότι αυτό το ανέφερα προηγουμένως, αλλά θα πρέπει να υπενθυμίσω κάτι, γιατί έχει ακουστεί, αρκετές φορές, στην αίθουσα του Κοινοβουλίου, δεν είναι πανάκεια το να είναι ένα άτομο με αναπηρία μέσα σε μια σχολική αίθουσα εφ’ όρου ζωής.

 Συνεπώς, αυτού του τύπου οι δομές, που ακούμε κατά καιρούς, ότι θα γίνεται εκπαίδευση μέχρι το τέλος της ζωής και μέσα θα υπάρχει και η εργασία η προστατευμένη και μέσα θα υπάρχει και η διαβίωση και μέσα θα υπάρχει και η νοσηλεία, αυτό παραπέμπει σε βυζαντινού τύπου δομές, οι οποίες, προφανώς, είναι ξεπερασμένες. Βέβαια, το σημαντικότερο είναι ότι αντίκειται και στη Σύμβαση, αλλά και επιστημονικά και ουσιαστικά και ανθρώπινα, βέβαια, δεν μπορούν αυτά να έχουν αποτέλεσμα.

Τα άτομα με αναπηρία πρέπει να έχουν την εκπαίδευση, που πρέπει να έχουν, με ίσους όρους με τους υπόλοιπους πολίτες. Και, βέβαια, θα πρέπει η μέριμνα της εκπαίδευσης να είναι κατά το δυνατόν η ένταξη των ατόμων αυτών, μετά την αποφοίτησή τους από τις σχολικές μονάδες στην κοινωνία. Σας ευχαριστώ πάρα πολύ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, συγνώμη, θα υποχρεωθώ να αποχωρήσω. Δεν είναι σωστή νομοθέτηση αυτή και δουλειά στην Επιτροπή με τους φορείς. Δεν ακούμε σωστά. Εγώ δεν άκουσα τίποτα απολύτως. Δεν μπορώ να ξεχωρίσω και θα αποχωρήσω. Η Ολομέλεια δεν είχε σήμερα συνεδρίαση και θα μπορούσαμε να δούμε τους φορείς διά ζώσης.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρία συνάδελφε, γνωρίζετε ότι ο τρόπος λειτουργίας της Βουλής - και αυτό αφορά και άλλους συναδέλφους σας που έθεσαν το θέμα πριν - αποφασίζεται στη Διάσκεψη των Προέδρων. Στη Διάσκεψη των Προέδρων λαμβάνονται υπόψη τα δεδομένα και οι εισηγήσεις της Υγειονομικής Επιτροπής. Και, επίσης, το Κόμμα σας έχει μέλη στη Διάσκεψη των Προέδρων, που, αν επιθυμείτε αυτή η διαδικασία να προταθεί, να έρθουν στη συζήτηση και να το δούμε.

**ΜΕΡΟΠΗ ΤΖΟΥΦΗ:** Το έχουμε θέσει, αλλά δεν έχει παρθεί άλλη απόφαση και συνεχίζεται η ίδια διαδικασία. Προσωπικά, κύριε Πρόεδρε, δεν άκουσα την απάντηση του κυρίου Λυμβαίου και δυσκολεύτηκα πάρα πολύ να ακούσω και την απάντηση του Σεβασμιότατου, κ. Αθηναγόρα. Πρέπει να ψάξω στα πρακτικά. Και έχει ξανασυμβεί να μας απαντούν και να μην έχουμε ακούσει τι έχουν πει. Υπάρχει σοβαρό πρόβλημα. Επανεισαγούμαστε ότι αυτό το πράγμα πρέπει να τελειώσει.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ναι, μόνο που δεν είναι θέμα της δικής μας Επιτροπής.

**ΜΕΡΟΠΗ ΤΖΟΥΦΗ:** Μπορείτε να το διαβιβάσετε, ως Πρόεδρος της Επιτροπής. Το έχουμε θέσει επανειλημμένα, πρέπει να αλλάξει.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το θέμα συζητείται, κάθε φορά, στη Διάσκεψη του Προέδρων και αποφασίζεται ο τρόπος λειτουργίας της Βουλής.

Τον λόγο έχει ο κ. Κικινής.

**ΑΘΑΝΑΣΙΟΣ ΚΙΚΙΝΗΣ (Πρόεδρος της Διδασκαλικής Ομοσπονδίας Ελλάδας):** Κυρία Υπουργέ, κύριε Πρόεδρε, κύριοι εκπρόσωποι των φορέων, θα προσπαθήσω να απαντήσω σε όλες τις ερωτήσεις, οι οποίες τέθηκαν, ξεκινώντας από τις παρατηρήσεις και τις ερωτήσεις της κυρίας Υπουργού.

Καταρχήν, ως Διδασκαλική Ομοσπονδία, δεν μιλήσαμε για παντελή έλλειψη διαλόγου. Μιλήσαμε για ένα διάλογο, ο οποίος δεν έγινε, με τις θεσμικές διαδικασίες, που έπρεπε να γίνει. Ναι, συναντηθήκαμε στις 22 Ιουνίου και αυτή ήταν η μοναδική συνάντηση, που έγινε, με αντικείμενο το νομοσχέδιο, το οποίο συζητάμε, σήμερα. Ήταν μια συνάντηση, όμως, στην οποία δεν δόθηκε η δυνατότητα να γίνει αναλυτική συζήτηση.

Είχαμε τονίσει την ανάγκη, ως Ομοσπονδία, πριν τεθεί σε δημόσια διαβούλευση το νομοσχέδιο, να μας δοθεί η δυνατότητα να καταθέσουμε απόψεις. Και αυτό γιατί; Και να το ξεκαθαρίσω. Έχω την τιμή να εκπροσωπώ 80.000 εκπαιδευτικούς της πρωτοβάθμιας εκπαίδευσης.

  Η Διδασκαλική Ομοσπονδία δεν είναι «μαγαζάκι». Είναι Ομοσπονδία, η οποία εκλέγεται με όλες τις δημοκρατικές διαδικασίες, που προβλέπονται, από την κείμενη νομοθεσία και εκπροσωπεί τον κάθε εκπαιδευτικό της πρωτοβάθμιας εκπαίδευσης, από τον Έβρο μέχρι την Κρήτη. Επομένως, δεν είμαστε εδώ, για να εκπροσωπήσουμε τα συμφέροντα μιας συγκεκριμένης ομάδας. Και κακώς συγχέονται οι απόψεις αυτές, που καταθέτει η Διδασκαλική Ομοσπονδία, είτε μέσω αυτής της διαδικασίας, είτε και μέσω αυτού, που λέμε, δημόσια διαβούλευση και μπαίνουν στην ίδια ζυγαριά, με τις απόψεις ατόμων και ομάδων, που έχουν ιδιοτελή άποψη για τα θέματα της εκπαίδευσης.

Δεύτερον, ρωτήσατε, αν η Διδασκαλική Ομοσπονδία ήταν ποτέ θετική σε νομοσχέδιο. Σαφέστατα και ήταν θετική σε νομοσχέδιο. Είμασταν από αυτούς, που προκαλέσαμε, αν θέλετε και χαιρόμαστε, που ψηφίστηκε, τη θεσμοθέτηση της δίχρονης υποχρεωτικής προσχολικής αγωγής. Θυμίζω στην κυρία Υπουργό, ότι ήταν τότε εκείνη στην Αντιπολίτευση, που δεν ψήφισαν το συγκεκριμένο νομοσχέδιο. Ευτυχώς, κατάλαβε, ως Υπουργός, το λάθος και, στη συνέχεια, στήριξε, με τον τρόπο, που το έκανε, την προσχολική αγωγή.

Τρίτον, για το διάλογο, συνεχίζοντας. Μίλησε η κυρία Υπουργός για τις επισκέψεις, που έκανε σε Περιφέρειες και τις συναντήσεις, που έκανε, με φορείς στα σχολεία. Οι επισκέψεις, που κάνει ο Γενικός Γραμματέας ή ο Υπουργός ή ο Υφυπουργός, με στελέχη της εκπαίδευσης, είναι ένα άλλο κομμάτι, που έχει τη δική του βαρύτητα και τη δική του σημασία. Όπως επίσης, είναι επιλογή, αν επισκέπτεται μία Υπουργός, μια περιοχή της Ελλάδας, που τυχαίνει να έχω μια ιδιαίτερη γνώση. Ενώ θα έπρεπε να συναντήσει όλους τους εκπαιδευτικούς, πάει επιλεγμένα στα σχολεία των Διευθυντών, οι οποίοι είναι δοτά μέλη των υπηρεσιακών συμβουλίων, τα οποία, με την πολιτική της, προηγουμένως, έχει απαξιώσει και απαξιώνει και με αυτό το νομοσχέδιο, αφού οι αιρετοί εκπρόσωποι απουσιάζουν από την οποιαδήποτε διαδικασία, για να μπορέσουν να ελέγξουν το αποτέλεσμα της αξιολογικής κρίσης, σε σχέση με τις επιλογές των στελεχών. Κομμάτι, στο οποίο αναγκαστικά δεν αναφέρθηκα, γιατί υπάρχουν και εκεί πολλά να πούμε, σχετικά με τη μοριοδότηση και τον παραλογισμό, που επικρατεί, σε σημεία αυτής. Αν μου δοθεί ο χρόνος, θα το κάνω στο τέλος.

Κυρία Υπουργέ, είπατε ότι αναφερόμαστε στη γραφειοκρατία. Κυρίως, αναφερόμαστε στο συγκεντρωτισμό. Γραφειοκρατία, ούτως ή άλλως, υπήρχε και το ότι λύνονται κομμάτια, τα οποία πραγματικά θα πρέπει να τα πάρει ο Σύλλογος Διδασκόντων, σαφέστατα και μας βρίσκει υπέρ.

 Όμως, είναι άλλο το ότι λύνω κάποια επί μέρους κομμάτια, τα οποία είναι ήσσονος σημασίας και άλλο το να πηγαίνω σε βασική αφυδάτωση των αρμοδιοτήτων του Συλλόγου Διδασκόντων και μεταβίβαση των αρμοδιοτήτων του σε έναν Διευθυντή, ο οποίος δεν τιμά τους συναδέλφους, οι οποίοι δίνουν πραγματικό αγώνα, μέσα στα σχολεία, για να φέρουν σε πέρας το δύσκολο έργο τους, χωρίς την έμπρακτη στήριξη της πολιτείας, την οποία στήριξη ούτε οι διευθυντές, ούτε οι εκπαιδευτικοί στις τάξεις την έχουν, γιατί τέθηκε κι αυτό για την εμπιστοσύνη, που δείχνει η πολιτική ηγεσία, όχι μόνο η σημερινή, για να είμαι ξεκάθαρος, αλλά, διαχρονικά, οι πολιτικές ηγεσίες στους εκπαιδευτικούς.

Δεν τιμά το να μετατρέπουμε ένα σύστημα, που ήταν πραγματικά αποδομημένο, που σαφώς χρειαζόταν βελτιώσεις, σε ένα σύστημα συγκεντρωτισμού αρμοδιοτήτων, στα πλαίσια του ενός προσώπου, που αυτό, αφού αρεσκόμαστε στο να βλέπουμε τις ευρωπαϊκές μετρήσεις, δεν παραπέμπει σε πετυχημένα μοντέλα εκπαιδευτικά, αν είναι η εκπαίδευση, που μας ενδιαφέρει.

Επίσης, αναφέρθηκε ότι ο ρόλος του διευθυντή για την εξεύρεση πόρων, αν το κατέγραψα σωστά, που ενώ στην Ελλάδα είναι στο 5%, στην Ευρώπη είναι στο 40%. Ειλικρινά, δεν θέλουμε να πιστεύουμε ότι η αυτονομία, την οποία θέλει να φέρει το Υπουργείο Παιδείας, έχει να κάνει με αυτό το θέμα. Γιατί τότε πηγαίνουμε σε μοντέλα καταστροφικά για την εκπαίδευση. Αν αυτή είναι η θεώρηση στο βάθος και αυτό θα μπορούσε κανείς να συμπεράνει από τα πορίσματα της Έκθεσης Πισαρίδη, που φαίνεται να είναι «ευαγγέλιο», δυστυχώς, για το Υπουργείο Παιδείας και για την Κυβέρνηση, τα μηνύματα δεν είναι καλά.

Για την αξιολόγηση. Το είπα και εισαγωγικά. Σαφέστατα και έχουμε θέση υπέρ της αξιολόγησης, διατυπωμένη μέσα από συνέδρια. Η αξιολόγηση, όμως, την οποία προτείνει η Διδασκαλική Ομοσπονδία τις θέσεις της οποίας τις έχετε διαβάσει, κυρία Υπουργέ, όπως και οι βουλευτές όλων των κομμάτων τις έχουν διαβάσει, δεν έχει να κάνει με μια δομή, που καμιά σχέση δεν έχει με την παιδαγωγική. Οι θέσεις μας έχουν να κάνουν με τη βελτίωση του εκπαιδευτικού έργου. Μια διαδικασία εσωτερική της σχολικής μονάδας, που, εάν μπει κάποιος στον κόπο να διαβάσει, στοιχειωδώς, την παιδαγωγική βιβλιογραφία, θα αντιληφθεί ποια είναι η πραγματικότητα, που περιγράφει. Το είπα και στη πρωτολογία μου. Εάν οι παιδαγωγοί, των οποίων οι απόψεις αποτελούν οδηγό για τη Κυβέρνηση και το Υπουργείο Παιδείας είναι το Παγκόσμιο Οικονομικό Φόρουμ, η Παγκόσμια Τράπεζα, ο ΟΟΣΑ και ο ΣΕΒ, τότε μιλάμε για μια άλλη παιδαγωγική, που θέλει ένα άλλο σχολείο. Εμείς, σε αυτή τη κουβέντα, γι’ αυτό το σχολείο, το οποίο θέλετε να προκρίνετε, δεν είμαστε διατεθειμένοι να συμμετέχουμε. Είμαστε διατεθειμένοι να συμμετέχουμε, με όλες μας τις δυνάμεις, σε μια διαδικασία αξιολόγησης, η οποία θα έχει να κάνει με τη βελτίωση του εκπαιδευτικού έργου. Και δεν αποφεύγω την ερώτηση.

 Θα μου δώσετε την ευκαιρία να αναφέρω το εξής. Πάρα πολλά χρόνια ακούμε, για παράδειγμα και επικαλούμαστε – μπήκε και η συζήτηση για τους δείκτες του PISA – τα αποτελέσματα της Φινλανδίας. Η Φινλανδία, το 2001, ήταν πρώτη στις μετρήσεις του PISA. Επέλεξε να μην είναι. Στις μετρήσεις του 2012, η Φινλανδία έπεσε από την πρώτη θέση.

Γνωρίζουμε γιατί; Έχουμε παρακολουθήσει το γιατί συμβαίνει αυτό; Το γιατί συμβαίνει αυτό και επειδή αναφερόμαστε, στην υπόλοιπη Ευρώπη, στους δείκτες του PISA πρωτεύουν οι χώρες της Νοτιοανατολικής Ασίας – και μίλησε και ο κ. Ματσαγγούρας για το ελληνικό PISA. Η φινλανδική επιτυχία, στην αρχή της δεκαετίας του 2000, ήταν αποτέλεσμα του μοντέλου, που επικρατούσε στις ασιατικές χώρες και ήταν αποτέλεσμα συστήματος, που στηριζόταν στην πίεση, κάτι που η φινλανδική κοινωνία είπε ότι δεν είναι επιθυμητό. Και επέλεξε να αντικαταστήσει τη δασκαλοκεντρική διδασκαλία, που ήταν τότε το σύστημα αυτό, του ασφυκτικού ελέγχου, με συνεχή τεστ των εκπαιδευτικών και των μαθητών, με ένα σύστημα, που θα είναι ευχάριστο για τους μαθητές και θα τους κάνει να προσεγγίζουν τη γνώση, μέσα από μια διαδικασία, που, πραγματικά, θα είναι παιδαγωγική.

Σε όλες τις έρευνες, οι γονείς – όχι οι εκπαιδευτικοί – απαντούν, ότι θεωρούν σημαντική την ικανοποίηση, που παίρνουν οι μαθητές από το σχολείο και τη μάθηση, παρά την καλή βαθμολογία στις εξετάσεις, με κάθε κόστος. Η ουσία της εκπαιδευτικής διαδικασίας δεν είναι οι δείκτες και αυτό αποδείχθηκε.

Επίσης, επειδή μας αρέσει να μιλάμε και για την αυτονομία – γιατί μπήκαν και τέτοια ερωτήματα – θα αναφέρω τη Σουηδία, η οποία, αντιγράφοντας στη συνέχεια το μοντέλο, πήγε και εφάρμοσε την αυτονομία – για να μιλήσουμε πάλι για Ευρώπη και για ζηλευτά μοντέλα – διαχώρισε τα σχολεία, σε καλά και κακά και τα «καλά» σχολεία έγιναν ακόμη καλύτερα και τα «κακά» σχολεία, ακόμη χειρότερα, σύμφωνα με τις μετρήσεις, οι οποίες δόθηκαν.

Βέβαια, ακόμη και τα «καλά» σχολεία προσπαθούσαν να προσελκύσουν ακόμη καλύτερους μαθητές και βαθμολογούσαν όλοι, με υψηλότερη βαθμολογία τους μαθητές τους και αυτό οδήγησε σε πτώση, συνολικά, του επιπέδου των μαθητών. Εμάς το ζήτημά μας δεν είναι να επιλέξουμε μοντέλο αντιγραφής. Το ζήτημά μας είναι να επιλέξουμε την παιδαγωγική, η οποία θα στηρίξει, πραγματικά, τους μαθητές.

Επίσης, για το θέμα των μόνιμων διορισμών. Δεν ήταν αντικείμενο του νομοσχεδίου. Είχατε πει ότι θα μας καλέσετε να συζητήσουμε και για τον αριθμό των διορισμών και για την κατανομή, κάτι το οποίο δεν έγινε. Να πω το εξής. Οι διορισμοί ήταν κάτι αυτονόητο, που έπρεπε να πράττουν όλες οι κυβερνήσεις και να μην έχουν γίνει θύματα αδιοριστίας οι εκπαιδευτικοί, όλα αυτά τα χρόνια.

 Ο αριθμός, ο οποίος ανακοινώθηκε, είναι υψηλότερος από αυτόν, που προσδοκούσαμε – και δεν έχουμε κανένα πρόβλημα να το πούμε – είναι, όμως, αυτός ο αριθμός, που πρέπει να γίνει πολλαπλάσιος αυτού και πρέπει να το λάβουμε υπόψη μας.

 Δεν αναιρώ τη θετική διάσταση του ότι γίνονται οι διορισμοί, αυτή τη στιγμή. Είναι πολύ θετικό το ότι γίνονται. Αλλά πάμε να δούμε, από εκεί και πέρα, και την κατανομή, που για εμάς είναι προβληματική, σε σχέση με την αναλογία των δασκάλων, που είναι αναγκαία η παρουσία τους και η αντιστοίχισή τους, ανά τμήμα, αλλά πρέπει να δούμε, ότι αυτός, που πραγματικά αγωνίστηκε για τους διορισμούς, όλα αυτά τα χρόνια, ήταν η εκπαιδευτική κοινότητα. Εμείς ήμασταν που φθάσαμε στην Ε.Ε. και προκαλέσαμε την πίεση προς τις ελληνικές κυβερνήσεις, για να πραγματοποιήσουν διορισμούς, με την αναφορά, που κάναμε, στην Επιτροπή Αναφορών της Ε.Ε.. Επομένως, χαιρόμαστε, που η Ελληνική Κυβέρνηση η συγκεκριμένη, η τωρινή, σε συνέχεια των εξαγγελιών της προηγούμενης, αλλά και οι επόμενες, που θα ακολουθήσουν, να πραγματοποιούν διορισμούς, κάθε χρόνο, πάνω στις ανάγκες της εκπαίδευσης και να μην έχουμε την επανάληψη του άνυδρου τοπίου στους διορισμούς.

Αυτά ως προς τις συγκεκριμένες ερωτήσεις.

Επίσης, μας ρώτησε ο κ. Κωτσός πώς σχολιάζουμε τις μετρήσεις της κοινής γνώμης, όπου οι επτά στους δέκα συμφωνούν με τις μεταρρυθμίσεις του Υπουργείου Παιδείας. Να απαντήσω, πώς σχολιάζει κάποιος τις άλλες δημοσκοπήσεις, που εμφανίζουν πολύ χαμηλά τη δημοτικότητα της πολιτικής ηγεσίας του Υπουργείου Παιδείας; Μα, είναι αυτό σοβαρή ερώτηση; Είναι ερώτηση, που μπορεί να απευθύνεται, στην παιδαγωγική διάσταση, που βάζουμε; Δεν είναι οι δημοσκοπήσεις, που καθορίζουν τη στάση της Διδασκαλικής Ομοσπονδίας. Είναι η ανάγκη της πραγματικής, δυνατής δημόσιας παιδείας.

Μιλήσαμε για την εμπιστοσύνη στους εκπαιδευτικούς. Εμπιστοσύνη στους εκπαιδευτικούς δεν δίνει το συγκεκριμένο νομοσχέδιο. Εμπιστοσύνη στους εκπαιδευτικούς θα έδινε, για παράδειγμα, το να μην τους λοιδορούμε, πρώτα, ότι δεν είναι ικανοί να φέρουν σε πέρας την εξ αποστάσεως εκπαίδευση, να θριαμβεύουν και, εκ των υστέρων, να ερχόμαστε να τους επιμορφώσουμε και να λέμε και κάποια καλά λόγια. Εμπιστοσύνη στους εκπαιδευτικούς είναι να μην προσπαθούμε να τους καταδείξουμε, μέσω της αξιολόγησης, έτσι όπως μπαίνει στο δημόσιο λόγο, ως υπεύθυνους του εκπαιδευτικού συστήματος, όταν μιλάμε για ένα εκπαιδευτικό σύστημα αστήρικτο από την Πολιτεία. Κι αυτό ήταν το πρώτο πράγμα, που θα έπρεπε να αξιολογηθεί. Μιλάμε για σχολεία, τα οποία είναι απαρχαιωμένα. Μιλάμε για δομές, που αναγκαζόμαστε - ακόμα και τη δίχρονη υποχρεωτική για να την υλοποιήσουμε - να μπαίνουν οι μαθητές σε κοντέινερ ! Γι’ αυτήν την εκπαίδευση μιλάμε. Εμπιστοσύνη στους εκπαιδευτικούς σημαίνει να τους στηρίξουμε και απέναντι στις επιθέσεις, που δέχονται.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Κικινή, έχετε φτάσει στο διπλάσιο του χρόνου, που είχα δώσει αρχικά και γνωρίζετε ότι υπάρχει περιορισμός χρόνου και θα αφαιρέσετε χρόνο από άλλους φορείς από τις απαντήσεις, που δεν θα μπορούν να δώσουν αυτοί. Άρα, παρακαλώ, ολοκληρώνονται εδώ οι απαντήσεις σας, για να προχωρήσουμε στον επόμενο φορέα.

**ΑΘΑΝΑΣΙΟΣ ΚΙΚΙΝΗΣ (Πρόεδρος της Διδασκαλικής Ομοσπονδίας Ελλάδας, Δ.Ο.Ε.):** Δεν θέλετε να απαντήσω, αυτό μου λέτε;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας προειδοποίησα, από την αρχή ότι έχετε 5 λεπτά ο κάθε φορέας, για να απαντήσει. Έχετε φτάσει στα 11 λεπτά και πλέον παίρνετε χρόνο από τους άλλους φορείς, δεν θα δώσετε, δηλαδή, τη δυνατότητα στους άλλους φορείς να απαντήσουν.

**ΑΘΑΝΑΣΙΟΣ ΚΙΚΙΝΗΣ (Πρόεδρος της Διδασκαλικής Ομοσπονδίας Ελλάδας, Δ.Ο.Ε.):** Ακούστε, κύριε Πρόεδρε, είναι απαράδεκτη η στάση σας και την καταγγέλλω. Η στάση σας απέναντι στη Διδασκαλική Ομοσπονδία είναι μεροληπτική, από την αρχή της διαδικασίας. Προφανώς, υπάρχουν λόγοι, τους καταλαβαίνω και αυτούς. Αν θέλετε σταματήστε με, εγώ θα απαντήσω στις ερωτήσεις, όπως οφείλω.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Είχατε 10 λεπτά στην πρώτη σας τοποθέτηση και έχετε φτάσει σχεδόν τα 12 λεπτά. Ολοκληρώνετε στα 12 και προχωράμε στον επόμενο φορέα.

**ΑΘΑΝΑΣΙΟΣ ΚΙΚΙΝΗΣ (Πρόεδρος της Διδασκαλικής Ομοσπονδίας Ελλάδας, Δ.Ο.Ε.):** Μπορώ να έχω 15 λεπτά, όπως οι προηγούμενοι; 15 είχαν οι προηγούμενοι ομιλητές και καλά έκαναν.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Δεν είχε κανένας φορέας 15 λεπτά. Παρακαλώ, κλείστε σε 30 δευτερόλεπτα.

**ΑΘΑΝΑΣΙΟΣ ΚΙΚΙΝΗΣ (Πρόεδρος της Διδασκαλικής Ομοσπονδίας Ελλάδας, Δ.Ο.Ε.):** Τα μέτρησα, γιατί περίμενα την επίθεσή σας.

Με ρώτησε ο κ. Φίλης, αν πιστεύουμε ότι μπορεί να υπάρξει αυτονομία, αν αφαιρεθούν αρμοδιότητες από το Σύλλογο Διδασκόντων. Δεν είναι θέμα αυτονομίας, είναι θέμα δημοκρατικής λειτουργίας του σχολείου. Ανέλυσα στην πρωτολογία μου τι σημαίνει παιδαγωγική αυτονομία. ΄Όχι, δεν μπορεί να λειτουργήσει δημοκρατικά το σχολείο ούτε στην καθημερινή του λειτουργία ούτε στη διαδικασία αξιολόγησης, αν αφαιρεθούν οι αρμοδιότητες από το Σύλλογο Διδασκόντων.

Με ρώτησε για τον τιμωρητικό χαρακτήρα διατάξεων για την αξιολόγηση και να απαντήσω έτσι και στην ερώτηση του κ. Κωνσταντόπουλου. Θα μπορούσαμε να δούμε, ως θετική, την περιγραφική αξιολόγηση, που μπαίνει, ως προς τους εκπαιδευτικούς, όταν, όμως, αυτή μετατρέπεται σε αρνητική κλίμακα, ως προς τα στελέχη, είναι προβληματικό, ως προς τη φιλοσοφία του πώς πραγματικά αξιολογούμε, περιγραφικά και τι εννοούμε με την ενίσχυση του έργου.

Επίσης, δεν είναι τιμωρητικές οι διατάξεις, σε σχέση με το προϊόν της αξιολόγησης -και το παράδειγμα του νόμου Γεροβασίλη, που εμπόδιζε την κατάληψη συνελεύσεων εκπαίδευσης αποσύρθηκε και εδώ μπαίνει μια ανάλογη ρύθμιση - είναι τιμωρητικό το πλαίσιο του να υπαχθεί κάποιος στην αξιολόγηση και αυτό είναι πάρα πολύ μεγάλο πρόβλημα. Έγινε και μία ερώτηση, σε σχέση με το άρθρο 109 του δημοσιοϋπαλληλικού κώδικα, όπου οι ποινές, που προβλέπονται, είναι εξοντωτικές και πολύ σωστά είπε ο κ. Φίλης ότι φτάνουν και μέχρι την απόλυση. Επομένως, ναι, είναι μεγάλο πρόβλημα το ότι μπαίνουν αυτές οι διατάξεις. Δεν λέω ότι θα εξαντληθεί όλη η κλίμακα, αλλά είναι μεγάλο πρόβλημα το ότι μπαίνουν αυτές οι διατάξεις.

 Και επειδή δεν θέλω να κουράσω, για την επιμόρφωση …

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):**  Κύριε Κικινή ευχαριστούμε πολύ. Οφείλουμε όλοι να οργανώνουμε τις σκέψεις μας και το χρόνο μας, για να μπορούμε να τηρούμε τη διαδικασία.

Θα προχωρήσω στην Ομοσπονδία Λειτουργών Μέσης Εκπαίδευσης, τον κ. Τσούχλο. Ορίστε, κ. Τσούχλο, έχετε το λόγο.

**ΘΕΟΔΩΡΟΣ ΤΣΟΥΧΛΟΣ (Πρόεδρος της Ομοσπονδίας Λειτουργών Μέσης Εκπαίδευσης, Ο.Λ.Μ.Ε.):** Όσον αφορά την ερώτηση της κυρίας Υπουργού για το διάλογο, εμείς μιλήσαμε, ως Ο.Λ.Μ.Ε., για την μη ύπαρξη ουσιαστικού διαλόγου. Φυσικά και υπήρξαν συγκεκριμένες συναντήσεις, τον τελευταίο καιρό, με την πολιτική ηγεσία του Υπουργείου Παιδείας. Εξαιτίας της πανδημίας, να μην διεξαχθούν οι προαγωγικές και απολυτήριες εξετάσεις, να υπάρξει προτεραιοποίηση στους εμβολιασμούς, να υπάρχουν διαγνωστικά τεστ, οι 11.800 διορισμοί, από 10.500, που είχαν εξαγγελθεί, τα μέτρα για την καλύτερη λειτουργία της εξ αποστάσεως εκπαίδευση και, φυσικά, το ασφαλές άνοιγμα των σχολικών μονάδων. Όλα αυτά τα συζητήσαμε, τον τελευταίο καιρό και ορθά τα συζητήσαμε. Απλά, όπως γνωρίζετε, κυρία Υπουργέ, στην τελευταία μας συνάντηση, μας ενημερώσατε για τους βασικούς άξονες του υπάρχοντος νομοσχεδίου, προφορικά. Δυστυχώς, δεν μας δόθηκε πριν την έναρξη της διαβούλευσης το νομοσχέδιο.

Από κει και πέρα, εμείς έχουμε και είχαμε προτείνει ένα συγκεκριμένο μοντέλο διαχρονικά, βέβαια και όχι μόνο γι’ αυτό το νομοσχέδιο. Την εισαγωγική ενημέρωση και αυτήν τη διαδικασία της πρώτης συνάντησης και τη συνέχιση του διαλόγου, με την κυρία Υφυπουργό, με τον κύριο Γενικό Γραμματέα, με τεχνικά κλιμάκια του ΥΠΑΙΘ και της Ομοσπονδίας μας, που στο τέλος θα κατέληγε, σε μια τελική συνάντηση με σας, για να μπορέσουμε να δούμε πού συγκλίνουμε και πού αποκλίνουμε. Αυτό, λοιπόν, εμείς θεωρούμε, ως ουσιαστικό διάλογο.

 Όσον αφορά την ερώτηση σας για το αν η ΟΛΜΕ έχει συμφωνήσει ή έχει διαφωνήσει, διαχρονικά, με την οποιαδήποτε πολιτική ηγεσία του Υπουργείου Παιδείας, θα πω το εξής.

 Πρώτον, η ΟΛΜΕ δεν επιτελεί ούτε κυβερνητικό ούτε κομματικό συνδικαλισμό. Αυτό είναι πολύ σημαντικό. Μάχεται για την ανεξαρτησία του συνδικαλιστικού κινήματος, για ένα αυτόνομο δημοκρατικό ελεύθερο συνδικαλιστικό κίνημα.

Και, φυσικά, θα μπορούσαμε να σας θυμίσουμε τη συμφωνία της ΟΛΜΕ, η οποία νομίζω αναφέρθηκε και χθες στη Βουλή, στην αποτίμηση του εκπαιδευτικού έργου, η οποία υπήρξε, πριν από λίγο χρονικό διάστημα. Ούτως ή άλλως, η ΟΛΜΕ στέκεται, γενικά, διαχρονικά κριτικά, αλλά παρόλα αυτά, σαν βασικό στόχο έχει την ενίσχυση και αναβάθμιση του δημόσιου σχολείου και την αναγνώριση του έργου των μαχόμενων λειτουργών του και αυτό, βέβαια, το ζητάμε διαχρονικά από κάθε πολιτική ηγεσία του Υπουργείου Παιδείας.

 Όσον αφορά τους διορισμούς, μετά από 12 χρόνια μηδενικών διορισμών, ήρθαν οι 11.700, καλοδεχούμενοι, περισσότεροι από τους 10.500, που είχαν εξαγγελθεί. Εμείς, όπως γνωρίζετε, ζητούσαμε να γίνουν όλοι, αυτό το καλοκαίρι και, παράλληλα, ζητούσαμε και ζητάμε αυτή η διαδικασία να συνεχιστεί και το επόμενο έτος, όπως υπήρχε μια κανονικότητα, μέχρι να έρθει η λαίλαπα των μνημονίων, μέχρι το 2010, όπου κάθε χρόνο, υπήρχαν διορισμοί στην Πρωτοβάθμια και Δευτεροβάθμια Εκπαίδευση, ανάλογα με τα κενά.

 Γνωρίζετε πολύ καλά, ότι και πολλά κενά έχουμε και πολλές αφυπηρετήσεις έχουμε. Αυτή τη στιγμή, έχουμε 7.800 αφυπηρετήσεις και δεκάδες χιλιάδες κενά εκπαιδευτικών και οι 11.700 διορισμοί είναι ένα πρώτο θετικό βήμα, αλλά πρέπει να γίνουν και άλλα θετικά βήματα, ώστε να λυθεί αυτό το πρόβλημα των συναδέλφων μας, οι οποίοι, ουσιαστικά, υπηρετούν στη θέση που τους αρμόζει και δικαιούνται να είναι, απλά δεν υπηρετούν, ως μόνιμοι για 12 μήνες, αλλά υπηρετούν για 7 - 8 μήνες, κάθε έτος, στις εσχατιές της χώρας μας μακριά από τις οικίες και τις οικογένειές τους.

 Όσον αφορά τη θέση της ΟΛΜΕ. Η ΟΛΜΕ έχει αποφασίσει και το ξαναδιαβάζουμε αυτό: «Απαιτούμε από την Κυβέρνηση να αποσύρει το νομοσχέδιο και να παρθούν τώρα μέτρα για την προετοιμασία της επόμενης σχολικής χρονιάς, με βάση τις διεκδικήσεις μας».

 Σημαντικό και αυτό, κυρία Υπουργέ.

 Το νομοσχέδιο έχει πάρει τη ροή του και θα ψηφιστεί από ό,τι φαίνεται. Από εκεί και πέρα, δεν σταματάνε τα προβλήματα. Εμείς είμαστε εδώ και ζητάμε από εσάς να ξεκινήσουμε διάλογο άμεσο, για το πώς θα ανοίξουν τα σχολεία μας, στις αρχές Σεπτεμβρίου, αλλά ακόμα και για το περίφημο αυτό δίλημμα, που τίθεται, σιγά - σιγά στην κοινωνία, για την υποχρεωτικότητα ή μη των εμβολιασμών.

Θέλουμε, λοιπόν, ενημέρωση και για το ασφαλές άνοιγμα των σχολείων και για το τι μέτρα θα παρθούν, αλλά και για το θέμα αυτό, ως εκπαιδευτικοί, ζητούμε και εμείς να συμμετέχουμε, σε έναν διάλογο και με εσάς και με την Υπουργό Παιδείας.

 Όσον αφορά πόσο συγκεντρωτικό ή αποκεντρωτικό γίνεται το σύστημα η ΟΛΜΕ εκτιμά ότι το σύστημα ακολουθεί ένα διοικητισμό και έναν συγκεντρωτισμό, αποψιλώνει, αποστεώνει και υποβαθμίζει το Σύλλογο Διδασκόντων και, φυσικά, η λεγόμενη «αυτονομία των σχολείων» οδηγεί σε ατραπούς πολλοί επικίνδυνες.

 Μας ρωτήθηκε τελικά, εάν έχει υπερεξουσίες ο Διευθυντής. Φυσικά, και έχει υπερεξουσίες ο Διευθυντής.

 Κατά πρώτον, επιλέγεται, μετά από εισήγηση του Διευθυντή, ο Υποδιευθυντής ή οι Υποδιευθυντές του. Ουσιαστικά, αυτό θα ακολουθείται, σχεδόν παντού. Ξέρετε, αυτό προσιδιάζει με τα προνόμια του Προέδρου των ΗΠΑ, που επιλέγει τον Αντιπρόεδρό του ή την Αντιπρόεδρο του.

 Ο Διευθυντής επιλέγει τους σχολικούς συντονιστές, τους μέντορες, τους υπεύθυνους διασύνδεσης με τη μαθητεία στα ΕΝΕΕΓΥΛ και τη διοργάνωση ετησίων επιμορφώσεων. Είναι αξιολογητής των εκπαιδευτικών και παρατηρεί ακόμη και το μάθημα, μολονότι μπορεί να είναι μιας άλλης ειδικότητας, που να μην έχει καμία γνώση γι’ αυτό το μάθημα. Έχει αρμοδιότητα για τη διοργάνωση παιδαγωγικών συναντήσεων και, φυσικά, για την άσκηση πειθαρχικού ελέγχου. Καθίσταται ένα μονοπρόσωπο πειθαρχικό όργανο, επιβάλλοντας ακόμη και έγγραφη ποινή επίπληξης. Μπορεί να αξιοποιεί, κατά το δοκούν, τις σχολικές εγκαταστάσεις, εκτός σχολικού ωραρίου, ασχολείται με το να βρει πόρους, με το να κάνει διάφορες εκδηλώσεις, αποφασίζοντας, μόνο αυτός ο ίδιος, βέβαια και φυσικά οδηγείται, στην ευκολότερη αποδοχή δωρεών και χορηγιών, ενώ η θητεία του από τριετής γίνεται τετραετής και μπορεί αυτή να είναι στο διηνεκές.

 Αυτές, λοιπόν, είναι οι υπερεξουσίες του διευθυντή που, όπως τονίσαμε, βρίσκεται και αυτός μέσα σε μια φοβική πυραμίδα, με επαπειλούμενες ποινές, με έλεγχο και, σε τελική ανάλυση, στη βάση αυτής της πυραμίδας, βρίσκονται 180.000 μόνιμοι και αναπληρωτές εκπαιδευτικοί, οι οποίοι θα υφίσταται αυτό το νέο καθεστώς.

Όσον αφορά στον τιμωρητικό χαρακτήρα είναι η στασιμότητα στα κλιμάκια, η αφαίρεση του μισθού, η μη δυνατότητα εξέλιξης, η ποινή των 8 ετών, η άμεση παύση και φυσικά, η αξιολόγηση των νεοδιοριζόμενων, που αν δεν προχωρήσει, δεν γίνονται μόνιμοι.

Eίμαστε υπέρ της οποιασδήποτε νέας παιδαγωγικής μεθόδου και διδακτικής προσέγγισης. Είναι πολύ ευπρόσδεκτες αυτές, εφόσον έχουν προετοιμαστεί, κατάλληλα, με αναγκαία υποδομή, οικονομική ενίσχυση και καθολική επιμόρφωση των εκπαιδευτικών.

Και επιμένουμε, κυρία Υπουργέ, επιμόρφωση εισαγωγική, περιοδική και καθολική. Αυτό το είδος της καθολικής επιμόρφωσης, τελευταία φορά, έχει γίνει, επί υπουργίας Σουφλιά, το χειμώνα του 1993. Η επιμόρφωση δεν είναι ένα μέτρο και μια ποινή σωφρονισμού. Είναι μια κατάκτηση και ένα δικαίωμα του συνόλου των εκπαιδευτικών.

Διαφωνούμε με το να μπορεί να διορίζει ο δήμαρχος το Σχολικό Συμβούλιο. Το Σχολικό Συμβούλιο είναι ένας θεσμός λαϊκής συμμετοχής, που καθιερώθηκε, το 1985 και μεταπήδησε, σε ένα γραφειοκρατικό και συγκεντρωτικό όργανο άσκησης εξουσίας, στο οποίο την πλειοψηφία έχουν οι εκπρόσωποι της Τοπικής Αυτοδιοίκησης και του Συλλόγου Γονέων. Καθιστάμενα μειοψηφία στον χώρο μας, στο σχολείο μας. Να ξέρετε ότι δεν συμφωνούμε με αυτό, γιατί μετατρέπεται, σε ένα γραφειοκρατικό και συγκεντρωτικό όργανο άσκησης εξουσίας, για συγκεκριμένες εκπαιδευτικές λειτουργίες και λείπει και η συμμετοχή των μαθητών και ιδιαίτερα των μαθητών του Λυκείου, οι οποίοι, όπως γνωρίζετε, ψηφίζουν σε εθνικές, ευρωπαϊκές και στις αυτοδιοικητικές εκλογές. Θα έπρεπε, τουλάχιστον, στο Λύκειο, να συμμετέχουν ισότιμα και οι εκπρόσωποι των 15μελών.

Επίσης, θα ήθελα να πω ότι από 92.000 υποψηφίους, οι 34.000 δεν θα μπορέσουν να κάνουν …...

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Τσούχλο,σας ευχαριστούμε πολύ, πρέπει να προχωρήσουμε στους επόμενους.

Το λόγο έχει ο κ. Αντωνίου.

**ΙΩΑΝΝΗΣ ΑΝΤΩΝΙΟΥ (Πρόεδρος του Ινστιτούτου Εκπαιδευτικής Πολιτικής):** Σας ευχαριστώ πολύ, κύριε Πρόεδρε.

Στον διαθέσιμο χρόνο μου, θα εστιάσω στις ερωτήσεις για το πολλαπλό βιβλίο, στις ερωτήσεις για τις επιμορφώσεις και για την αξιολόγηση.

Ξεκινάω από το πολλαπλό βιβλίο. Το ΙΕΠ επεξεργάζεται, εκπονεί προγράμματα σπουδών και για τη γενική εκπαίδευση και για την επαγγελματική εκπαίδευση. Αυτά τα προγράμματα σπουδών, από το Νηπιαγωγείο μέχρι το Λύκειο, θα είναι πλήρως έτοιμα, μέχρι τις αρχές του φθινοπώρου. Δηλαδή, στις αρχές Σεπτεμβρίου, φιλοδοξούμε να έχουμε έτοιμα αυτά τα προγράμματα σπουδών. Βασιζόμενοι σε αυτά τα προγράμματα σπουδών, θα προκηρύξουμε τα νέα σχολικά βιβλία. Παράλληλα, θα προχωρήσουμε και στην πιλοτική εφαρμογή αυτών του προγραμμάτων σπουδών, στα πρότυπα και πυλοτικά σχολεία, τα επόμενα δύο χρόνια. Εκτιμούμε ότι ο χρόνος, που θα χρειαστεί για την παραγωγή των νέων βιβλίων, είναι περίπου δύο χρόνια.

Οι βασικοί πυλώνες αυτού του νέου συστήματος, ουσιαστικά προσέγγισης της σχολικής γνώσης, είναι, πρώτον, τα προγράμματα σπουδών, τα οποία ουσιαστικά τα βγάζουμε από το ντουλάπι, που τόσα χρόνια ήταν βαλμένα μέσα εκεί. Δηλαδή, γράφονταν ουσιαστικά μόνο για να γραφτούν τα βιβλία και μετά αυτά τα προγράμματα ξεχνιόνταν. Θα αναρτηθούν, ψηφιακά, θα είναι διαθέσιμα σε όλη την εκπαιδευτική κοινότητα.

Τα προγράμματα σπουδών συνοδεύονται από πλούσιο ψηφιακό υλικό, το οποίο, αφορά το σύνολο των αντικειμένων, που είναι δυνατόν να αναφέρονται σε αυτά.

Το ψηφιακό υλικό είναι ο δεύτερος πυλώνας προσέγγισης της σχολικής γνώσης, όπως ανέφερα προηγουμένως.

Ο τρίτος πυλώνας είναι το πολλαπλό βιβλίο. Στην πραγματικότητα, με το πολλαπλό βιβλίο, προσπαθούμε να φύγουμε από ένα μοντέλο βιβλιο-κεντρικό, για να περάσουμε σε ένα μοντέλο προσέγγισης της σχολικής γνώσης, που είναι γνωσιοκεντρικό και κριτικό.

Ο τέταρτος πυλώνας προσέγγισης της γνώσης είναι η Τράπεζα Θεμάτων, κυρίως για το λύκειο.

Αντίστοιχα εργαλεία, επεξεργαζόμαστε, σκεφτόμαστε και σχεδιάζουμε να χρησιμοποιήσουμε και στις μικρότερες βαθμίδες, ιδιαίτερα, όσον αφορά τις εφαρμογές της ελληνικής εκδοχής PISA, που αναφέρθηκε, προηγουμένως.

Στην πραγματικότητα, αυτό το καινούργιο μοντέλο προσέγγισης της γνώσης έχει σαν στόχο το ξεπέρασμα της παπαγαλίας, της άκριτης απομνημόνευσης, δηλαδή της παραγωγής μιας αδρανούς γνώσης, η οποία στηρίζεται στο «μαθαίνω απέξω τη σελίδα και μετά από δύο ή τρεις μέρες ξεχνάω τη σελίδα».

Οι μαθητές και οι εκπαιδευτικοί θα έχουν στη διάθεσή τους τα προγράμματα σπουδών, θα έχουν στη διάθεσή τους πλούσιο ψηφιακό υλικό, θα έχουν στη διάθεσή τους, σε ψηφιακή μορφή, το σύνολο των βιβλίων σε κάθε αντικείμενο και, βεβαίως, θα έχουν την ευχέρεια στο πλαίσιο της λειτουργίας του σχολείου να επιλέξουν το χάρτινο του βιβλίου, που κρίνουν εκείνοι, ως κατάλληλο, για την πιο αποτελεσματική λειτουργία της σχολικής πράξης.

Συγκεκριμένα, το πώς θα γίνει αυτό. Ουσιαστικά, οι εκπαιδευτικοί της ειδικότητας, στο πλαίσιο της λειτουργίας του σχολείου, επιλέγουν το βιβλίο, που αντιστοιχεί, στα δεδομένα της ειδικότητάς τους.

Το ερώτημα, εάν επιλέγουν οι εκπαιδευτικοί της προηγούμενης χρονιάς, για την επόμενη χρονιά. Και τεχνικά δεν μπορεί να γίνει αλλιώς, αλλά και αυτοί ξέρουν καλύτερα τις ανάγκες της τάξης. Άλλωστε, δεν είναι το σύνολο του εκπαιδευτικού δυναμικού, που μετακινείται από σχολείο σε σχολείο. Υπάρχει ένα σημαντικό ποσοστό, που μετακινείται, αλλά ένα πολύ μεγάλο ποσοστό του σχολικού δυναμικού, υπηρετεί τον επόμενο και τα επόμενα χρόνια στο ίδιο σχολείο.

Στις ερωτήσεις, σχετικά με το ποιος θα γράφει, ποιος εκδίδει και τα λοιπά.

Η πρόσκληση του Ι.Ε.Π. απευθύνεται στο σύνολο της εκπαιδευτικής κοινότητας, στο σύνολο της επιστημονικής κοινότητας. Απευθύνεται, δηλαδή, συγκεκριμένα σε συγγραφικές ομάδες εκπαιδευτικών, απευθύνεται σε ερευνητικά κέντρα, απευθύνεται σε Πανεπιστήμια, απευθύνεται σε εκδοτικούς οίκους, απευθύνεται σε όποιον ενδιαφερόμενο έχει τα χαρακτηριστικά και τις προϋποθέσεις να συγγράψει σχολικό βιβλίο. Αυτά τα βιβλία θα υποβληθούν στο Ι.Ε.Π.. Στην συνέχεια θα υπάρξουν ανεξάρτητες πολυπληθείς επιτροπές κατανεμημένες σε ειδικότητες, οι οποίες θα αποτελούνται από πανεπιστημιακούς και από εκπαιδευτικούς, οι οποίες θα αξιολογήσουν τα συγκεκριμένα βιβλία, αν μπορούν να καταταγούν στην κατηγορία του εγκεκριμένου εγχειριδίου.

Αυτά είναι τα γενικά και ως προς την εκπαιδευτική φιλοσοφία του πολλαπλού βιβλίου και όσον αφορά στη διαδικασία της παραγωγής και της έκδοσης του σχολικού βιβλίου.

Στην πραγματικότητα, μετακινούμεθα από ένα μοντέλο προσέγγισης της γνώσης, με ένα και μοναδικό σχολικό βιβλίο, «το ισοδύναμο με τις πλάκες του Μωυσή», σ’ ένα μοντέλο προσέγγιση της γνώσης, που είναι ψηφιακή και στηρίζεται σε πολλαπλές πηγές, με ένα δείγμα αυτής της πολλαπλότητας να είναι το πολλαπλό βιβλίο, το οποίο επιλέγεται από την σχολική κοινότητα.

Σχετικά με τις επιμορφώσεις. Το Ινστιτούτο βρίσκεται, μπροστά σε ένα πολύ μεγάλο πρόγραμμα υλοποίησης οριζόντιων επιμορφώσεων και ήδη ξεκίνησε - όπως αναφέρθηκε και από την Υπουργό Παιδείας προηγουμένως, η διαδικασία της επιμόρφωσης των εκπαιδευτικών, που θα διδάξουν στα εργαστήρια δεξιοτήτων, τον επόμενο χρόνο, στο πλαίσιο της γενίκευσης αυτής της δράσης. Μέχρι στιγμής, έχουν μπει και έχουν δηλώσει στην πλατφόρμα του Ι.Ε.Π. ότι επιθυμούν να επιμορφωθούν και έχει ξεκινήσει η διαδικασία της επιμόρφωσής τους, 42.500 εκπαιδευτικοί.

Η πλατφόρμα θα ξανανοίξει το τρίτο δεκαήμερο του Αυγούστου, με στόχο να φτάσει τους 75.000 εκπαιδευτικούς. Οι οιωνοί, οι οποίοι υπάρχουν, ως προς το ενδιαφέρον, τον προσανατολισμό, τη διάθεση των εκπαιδευτικών να μπουν σε αυτή την εφαρμογή και να επιμορφωθούν, σχετικά με τα εργαστήρια δεξιοτήτων, είναι εξαιρετικά θετικοί. Επίσης, τονίζω ότι αυτή η διαδικασία της επιμόρφωσης πιστοποιείται στο τέλος, μέσα από συγκεκριμένους κανόνες. Αντίστοιχη δραστηριότητα επιμόρφωσης θα ξεκινήσει, το Σεπτέμβριο και για την εισαγωγή των δεξιοτήτων αγγλικής γλώσσας στο νηπιαγωγείο, η οποία θα αφορά 25.000 εκπαιδευτικούς και το opus, το επιμορφωτικό opus magnum, ανάμεσα σε άλλα του Ινστιτούτου, είναι ότι με την ολοκλήρωση ουσιαστικά των προγραμμάτων σπουδών, ξεκινάει μια οριζόντια επιμόρφωση, με επιμορφωτικό στόχο τον επόμενο ενάμιση χρόνο ή δύο χρόνια 35.000 εκπαιδευτικών, οι οποίοι θα επιμορφωθούν στα νέα προγράμματα σπουδών της γενικής εκπαίδευσης. Αντίστοιχη επιμόρφωση θα ξεκινήσει, με την ολοκλήρωση των προγραμμάτων σπουδών και για τους εκπαιδευτικούς της επαγγελματικής εκπαίδευσης. Ιδιαίτερα στεκόμενος στα προγράμματα σπουδών της γενικής εκπαίδευσης, μιλάμε για 51 επιμορφωτικά αντικείμενα, τα οποία προσφέρονται, αρχικά σε 35.000 εκπαιδευτικούς και μετά είναι διαθέσιμα σε μορφή MOOC (massive on line open courses) σε όλη την εκπαιδευτική κοινότητα, δηλαδή, μια επιμορφωτική παρακαταθήκη, η οποία μπορεί να χρησιμοποιηθεί από το σύνολο των εκπαιδευτικών. Το σχέδιό μας είναι ουσιαστικά, σε συνεργασία με τα νέα στελέχη της εκπαίδευσης, τους συμβούλους εκπαίδευσης, να κατέβει όλη αυτή η επιμορφωτική διαδικασία, στο επίπεδο σχολικών δικτύων, στο επίπεδο ακόμα και της σχολικής μονάδας.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Αντωνίου, παρακαλώ ολοκληρώστε.

**ΙΩΑΝΝΗΣ ΑΝΤΩΝΙΟΥ (Πρόεδρος του Ινστιτούτου Εκπαιδευτικής Πολιτικής):** Κύριε Πρόεδρε, δεν θέλω να καταχραστώ το χρόνο, μόνο μία κουβέντα θα ήθελα να πω για την αξιολόγηση. Αναφέρθηκε η κυρία Τζούφη, στο 2015, στην κατάργηση του π.δ. 152/13 από την Κυβέρνηση ΣΥΡΙΖΑ του 2015. Δεν είναι αλήθεια ότι στο πλαίσιο της εφαρμογής του π.δ. 152/13 ή πολύ περισσότερο, στο πλαίσιο της εφαρμογής της εσωτερικής αξιολόγησης, που είχε θεσπιστεί, στο διάστημα 2012-2014, απολύθηκαν 2.000 ή δεν ξέρω πόσοι είπε, εκπαιδευτικοί. Δεν είναι αλήθεια αυτό το πράγμα. Δεν συνέβη. Υπάρχουν τα τεκμήρια.

Και ένα τελευταίο στον κ. Βερναρδάκη. Κύριε Βερναρδάκη, έχω την εντύπωση ότι αναφέρεστε στο κείμενο της ΑΕΕ, της εσωτερικής αξιολόγησης, που εφαρμόστηκε από το ΙΕΠ τότε, το 2012-2014. Αυτό το πρόγραμμα δεν αφορά αξιολόγηση εκπαιδευτικών. Αυτό το πρόγραμμα αφορά αξιολόγηση σχολικής μονάδας. Ένα μεγάλο κομμάτι, τουλάχιστον, όσον αφορά την εσωτερική αξιολόγηση των σχολείων, που αναφερόταν, που αποτελούσε το περιεχόμενο αυτής της διαδικασίας εσωτερικής αξιολόγησης, χρησιμοποιήθηκε και εφαρμόστηκε στην πρόταση, που έκανε το ΙΕΠ για την εσωτερική αξιολόγηση των σχολείων που πρότεινε στο Υπουργείο Παιδείας, σε συνεργασία με την Α.ΔΙ.Π.Π. - Δ.Ε.. Άρα, μιλάμε για δύο διαφορετικές δράσεις, δύο παράλληλες δράσεις. Υπάρχει η εσωτερική αξιολόγηση, υπάρχει και η αξιολόγηση των εκπαιδευτικών.

Κύριε Πρόεδρε, σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Ματσαγγούρας.

**ΗΛΙΑΣ ΜΑΤΣΑΓΓΟΥΡΑΣ (Πρόεδρος της Αρχής Διασφάλισης της Ποιότητας στην Πρωτοβάθμια και Δευτεροβάθμια Εκπαίδευση – ΑΔΙΠ - ΔΕ):** Κύριε Πρόεδρε, ευχαριστώ πάρα πολύ. Θα αρχίσω από τη διευκρίνιση, που έκανε ο κ. Αντωνίου, ότι οι 2.500 εκπαιδευτικοί των ΕΠΑΛ, που τέθηκαν σε διαθεσιμότητα, όταν τέθηκαν, δεν υπήρχε πλαίσιο αξιολόγησης των εκπαιδευτικών, για να εφαρμοστεί και μάλιστα, μέσα στα σχόλια και στις διαμαρτυρίες τους, συμπεριλαμβάνεται και το ερώτημα «Μας αξιολογήσατε και μας θέσατε σε διαθεσιμότητα;»

 Επομένως, το γεγονός ότι έχει συνδεθεί με όποια μορφή αξιολόγησης η διαθεσιμότητα, αν δεν είναι μια σκόπιμη σύνδεση, είναι μια λανθασμένη και μη ακριβής εικόνα για τα πράγματα.

Τώρα, στις ερωτήσεις, που μου έχουν υποβληθεί. Στην πρώτη ερώτηση, που δεν μπόρεσα, λόγω ήχου, να συγκρατήσω το όνομα του ερωτώντος, τέθηκε το ερώτημα ποια είναι η άποψη και ποιες είναι οι προβλέψεις, για τους επόπτες ποιότητας. Μια σύντομη απάντηση είναι ότι η θεσμοθέτηση συλλογικών οργάνων στη θέση μονοπρόσωπων, θεωρώ ότι είναι μια θετική εξέλιξη.

Στις ερωτήσεις, που διατυπώθηκαν από τον κύριο Φίλη, θα αρχίσω από τις εύκολες. Ρωτήθηκα πώς αντιλαμβανόμαστε το μέντορα. Είπα, προηγουμένως, κ. Φίλη, ότι και ο μέντορας και ο συντονιστής, ως φορείς, καθιστούν δυνατόν την αξιοποίηση της συλλογικής εμπειρίας των εκπαιδευτικών, στο πλαίσιο της σχολικής μονάδας, μιας εμπειρίας, που την αποκάλεσα «πολύτιμο εκπαιδευτικό πόρο». Επομένως, δεν έχει καμία έννοια ανταγωνισμού ή συγκρίσεων και τα λοιπά. Είναι η στήριξη των νέων εκπαιδευτικών και μάλιστα τώρα, που θα έχουμε και τους νέους διορισμούς, στην ομαλή ένταξη στην εκπαιδευτική διαδικασία και στην αντιμετώπιση των πρώτων δυσκολιών, αλλά και άλλων εκπαιδευτικών, που ενδεχομένως, έχουν ανάγκη αυτής της στήριξης.

Σε ό,τι αφορά το ερώτημα ποια είναι η άποψη της Παιδαγωγικής. Είμαι υπέρ της συμπερίληψης στην εκπαίδευση και ασφαλώς δεν είμαι υπέρ του streaming, με τη διαφορά ότι η συμπερίληψη πρέπει να παρέχει τη δυνατότητα και της παράλληλης λειτουργίας, υπό όρους και προϋποθέσεις, για συγκεκριμένες ώρες, για συγκεκριμένους μαθητές, σε συγκεκριμένα αντικείμενα. Αυτή είναι η απάντησή μου, αναφορικά με το ερώτημά σας.

Έρχομαι τώρα στο θέμα της PISA. Ήμουνα πολύ προσεκτικός, όταν ανέφερα τα τρία σημεία, στα οποία θα επικεντρώσω. Μάλιστα, το τρίτο το διάβασα κατά λέξη, το έχω μπροστά μου και θα το ξαναδιαβάζω, «αξιολόγηση του εκπαιδευτικού συστήματος», άρθρο 104. Αυτό είπα και μετά συμπλήρωσα, «αυτό που στην δημοσιογραφική ορολογία αποκαλείται ελληνική PISA». Δεν το αποκάλεσα εγώ και δεν θα ήθελα να αποκαλείται PISA, διότι γίνονται συνειρμοί, οι οποίοι δεν αντιστοιχούν σε αυτό, που επιδιώκεται να γίνει, μέσα από την πρόταση, που περιγράφεται, στο άρθρο 104.

Συγκεκριμένα, θα πω εν περιλήψει σε τι αναφέρεται και ποιο είναι το σκεπτικό. Το μεγάλο ζητούμενο είναι να προλάβει το εκπαιδευτικό σύστημα και μάλιστα η Πρωτοβάθμια Εκπαίδευση και μάλιστα στις πρώτες της τάξεις, να κατορθώσει να διασφαλίσει ότι όλοι οι μαθητές, ασχέτως κοινωνικοπολιτισμικής προέλευσης, θα κατακτήσουν το γλωσσικό γραπτό σχολικό κώδικα. Είναι ένα μεγάλο διακύβευμα και για τους μαθητές και για το σχολικό σύστημα. Αυτό θα πρέπει να είναι πρώτιστη έγνοια, δεδομένου ότι η γλώσσα είναι πολύ κεντρικό ζήτημα στην εκπαίδευση, καθότι τα θεμέλια της σκέψης και της μάθησης είναι γλωσσικά. Εάν, λοιπόν, τα παιδιά δεν κατακτήσουν την σχολική γλώσσα, δεν έχουν προοπτική, για να προχωρήσουν και στους άλλους τομείς της μάθησης.

Επομένως, ένα σύστημα θα πρέπει να φροντίσει, εγκαίρως, να κάνει διαγνωστικές παρεμβάσεις, να δει σε ποιο βαθμό υπάρχουν αυτές οι δυσκολίες ή έχουν αντιμετωπιστεί και, επίσης, να διαπιστώσει, γιατί ξέρουμε ποια είναι τα σημεία, ως άθροισμα, που προκαλούν αυτή την δυσκολία, στην κατανόηση των κειμένων, που αποτυπώνεται ως λειτουργικός αναλφαβητισμός, αλλά ο τρόπος, που κάθε φορά, συμπράττουν οι διαφορετικές παράμετροι για να οδηγήσουν στον λειτουργικό αναλφαβητισμό διαφοροποιείται. Ο σκοπός της εν λόγω πρότασης είναι να εντοπίζονται, με ακρίβεια, σε κάθε φάση και σε κάθε περίπτωση ποιοι είναι αυτοί οι λόγοι, ποιοι είναι οι τομείς, που δυσκολεύουν, ούτως ώστε να ακολουθούν στοχευμένες επιμορφώσεις.

Για να γίνουν αυτές οι στοχευμένες επιμορφώσεις, θα πρέπει να έχουμε μία διαγνωστική εικόνα πού ακριβώς έγκεινται τα προβλήματα. Πιστεύω ότι έχω απαντήσει σε αυτό. Δεν υπέχει το νόημα ούτε της σύγκρισης, δεν αναφέρεται, άλλωστε και στο σχετικό κείμενο. Εκείνο που επιδιώκει είναι να βοηθήσει τους μαθητές, εγκαίρως, να κατακτήσουν τη σχολική γλώσσα, για να έχουν προοπτικές εκπαίδευσης, στις επόμενες τάξεις. Αυτό θα πρέπει να γίνεται, με συστηματικό τρόπο, που μέχρι τώρα, δεν γίνεται. Απλώς, έχουμε έλλειψη, εσωτερικές και εξωτερικές, για τα ποσοστά του λειτουργικού αναλφαβητισμού. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κύριος Κουντούρης.

**ΤΗΛΕΜΑΧΟΣ ΚΟΥΝΤΟΥΡΗΣ (Πρόεδρος της Πανελλήνιας Επιστημονικής Ένωσης Διευθυντών - Διευθυντριών Σχολικών Μονάδων Πρωτοβάθμιας Εκπαίδευσης)**: Θα απαντήσω από κοινού στον κύριο Κωτσό και στον κύριο Κωνσταντόπουλο.

Όπως είπα και στην πρωτομιλία μου, η ενίσχυση του ρόλου του διευθυντή, αλλά και των εκπαιδευτικών, σε θέσεις ευθύνης, μέντορες, ενδοσχολικοί συντονιστές, αλλά και κυρίως, η ενίσχυση της αυτοτέλειας των σχολικών μονάδων μπορούν να συμβάλουν στην αποτελεσματικότερη και αποδοτικότερη οργάνωση και λειτουργία των σχολικών μονάδων.

Σε σχέση με το ρόλο του διευθυντή, δεν θα πρέπει να ξεχνάμε ότι από το καθηκοντολόγιο του 2002, ο διευθυντής είναι όχι μόνο ο διοικητικός προϊστάμενος της σχολικής μονάδας, αλλά κυρίως ο επιστημονικός και παιδαγωγικός υπεύθυνος, στο χώρο αυτόν. Κατά συνέπεια, το σύγχρονο σχολείο δεν χρειάζεται διευθυντή - γραφειοκράτη, που να αφιερώνεται, μονάχα, στη διεκπεραίωση της υπηρεσιακής αλληλογραφίας και στην οργάνωση της ομαλής λειτουργίας της σχολικής ζωής. Το σύγχρονο σχολείο έχει ανάγκη από διευθυντή - ηγέτη, ο οποίος να μπορεί να δημιουργήσει όραμα, έτσι ώστε η σχολική μονάδα να αποκτήσει τη δική της κουλτούρα, τη δική της ταυτότητα και, ταυτόχρονα, ένα διευθυντή, που θα εμπνέει και θα δίνει ζωή, σε όλες τις λειτουργίες του σχολείου. Κατά συνέπεια, θα πρέπει ο διευθυντής, στην κατεύθυνση βελτίωσης του παραγόμενου εκπαιδευτικού έργου στη σχολική μονάδα, να μπορεί να πάρει αποφάσεις.

Στην κυρία Ασημακοπούλου, για το θέμα της αξιολόγησης και για τη γραφειοκρατία, που μπορεί να προκύψει, από το μοντέλο της αξιολόγησης, εμείς πιστεύουμε ότι ο βασικός σκοπός της αξιολόγησης πρέπει να είναι ο εντοπισμός των επιμορφωτικών αναγκών των εκπαιδευτικών, ώστε να τους προσφερθούν κατάλληλα επιμορφωτικά προγράμματα και να βελτιωθεί η αποτελεσματικότητα του διδακτικού και παιδαγωγικού τους έργου. Σε κάθε περίπτωση, επισημαίνουμε, όμως, ότι πριν την οποιαδήποτε εφαρμογή της αξιολόγησης, υπάρχει ανάγκη δημιουργίας κουλτούρας αξιολόγησης στα σχολεία μας, μέσω της ουσιαστικής επιμόρφωσης, τόσο των στελεχών της εκπαίδευσης, όσο και των ίδιων των εκπαιδευτικών για το θέμα αυτό.

Καμία αξιολόγηση δεν μπορεί να γίνει και να έχει θετικά αποτελέσματα, αν δεν προηγηθεί η διαδικασία της επιμόρφωσης. Χρειάζεται η εμπέδωση κλίματος εμπιστοσύνης, μεταξύ όλων των παραγόντων της εκπαιδευτικής κοινότητας, έτσι ώστε η αξιολόγηση να λειτουργήσει, απελευθερωτικά και προς όφελος, τελικά της εκπαίδευσης και των μαθητών.

Στην κυρία Τζούφη σχετικά με την ερώτησή της για το Σχολικό Συμβούλιο. Η σύνθεση του Σχολικού Συμβουλίου, για μας είναι πάρα πολύ σοβαρό θέμα. Τόνισα και στην πρώτη ομιλία μου, ότι δεν μπορεί η πλειοψηφία του Σχολικού Συμβουλίου, που από επταμελές έγινε πενταμελές, να βρίσκεται σε φορείς και όχι στους εκπαιδευτικούς. Και πραγματικά, πιστεύουμε ότι αν μείνει, όπως είναι, η πενταμελής σύνθεση του Σχολικού Συμβουλίου πιο πολλά προβλήματα θα δημιουργήσει στη λειτουργία των σχολικών μονάδων, παρά θα λύσει. Γι’ αυτό και η πρότασή μας είναι να παραμείνει, όπως ήταν, στο αρχικό σχέδιο νόμου επταμελές, με τον Διευθυντή, τρεις εκπαιδευτικούς, δύο εκπροσώπους του Δήμου και έναν εκπρόσωπο του Συλλόγου Γονέων, ώστε η πλειοψηφία να ανήκει στους εκπαιδευτικούς του σχολείου. Αυτό είναι πολύ σημαντικό και αυτό είναι, που θα μπορέσει να βελτιώσει το εκπαιδευτικό έργο της σχολικής μονάδας.

Για το θέμα της επιλογής στελεχών, έχουμε δύο παρατηρήσεις πολύ σημαντικές, που θέλουμε να ληφθούν υπόψη. Όσον αφορά τις προϋποθέσεις, για τη διεκδίκηση θέσης στελέχους, το σχέδιο νόμου προβλέπει διδακτική υπηρεσία, μόνο οκτώ 8 ετών. Κατά τη γνώμη μας, τα 8 χρόνια διδακτικής υπηρεσίας, σε καμία περίπτωση, δεν επαρκούν, ώστε οι εκπαιδευτικοί, που θέλουν να γίνουν στελέχη εκπαίδευσης, να βιώσουν, να κατανοήσουν και να αντιληφθούν το σύνολο των απαιτήσεων του πολύπλοκου και πολυπαραγοντικού εκπαιδευτικού έργου της διδασκαλίας μάθησης και της ανάπτυξη των μαθητών – μαθητριών, σε επίπεδο σχολικής αίθουσας, καθώς και των παιδαγωγικών, των ερευνητικών, των διοικητικών και οικονομικών παραμέτρων, σε επίπεδο σχολικής μονάδας.

Δεν μπορούμε να στείλουμε αξιολογητές στους εκπαιδευτικούς, με μόνο 8 διδακτικά έτη στη τάξη και να τους ζητάμε να αξιολογήσουν εκπαιδευτικούς, με 30 και 35 χρόνια, στην τάξη. Οι εκπαιδευτικοί και δικαίως αποδέχονται, ως στελέχη, συναδέλφους τους, που ξέρουν ότι προέρχονται από το καμίνι της σχολικής τάξης και όχι συναδέλφους, που έχουν μόνο τα τυπικά προσόντα, αλλά όχι τη μεγάλη διδακτική εμπειρία, ώστε να αισθάνονται ότι μπορούν να τους καταλαβαίνουν και, κατά συνέπεια, ότι μπορούν να τους υποστηρίξουν στις δυσκολίες, που αντιμετωπίζουν.

Προτείνουμε η προϋπόθεση για την επιλογή σε θέση στελέχους να είναι η διδακτική υπηρεσία των 15 τουλάχιστον ετών, αφού πλέον μιλάμε για εργασιακό βίο, που αγγίζει τα 40 έτη υπηρεσίας.

Θέλω να τονίσω δύο σημεία, μόνο και ολοκληρώνω και ευχαριστώ για το χρόνο. Στη μοριοδότηση για την επιλογή στελεχών, υπάρχει η υποτίμηση της επιμόρφωσης, η οποία αφορά την επαγγελματική ανάπτυξη του εκπαιδευτικού, σε όλη τη διάρκεια του εργασιακού του βίου και αποτιμάται, μόνο με τέσσερις μονάδες, ενώ ταυτόχρονα, άλλα προσόντα είναι πάνω από την επιμόρφωση, που αφορά όλη του την πορεία.

Δεν θα συνεχίσω άλλο. Έχουμε υποβάλει υπόμνημα, το οποίο έχει σταλεί, διότι είναι πολλά τα θέματα της μοριοδότησης, που πρέπει να επανεξεταστούν και πιστεύω πως στη συζήτηση κατ’ άρθρον, που θα ακολουθήσει, να τεθούν αυτά τα θέματα. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κύριος Γεωργουδής.

**ΕΥΣΤΡΑΤΙΟΣ ΓΕΩΡΓΟΥΔΗΣ (Υπεύθυνος Εκπαιδευτικών Θεμάτων του Δ.Σ. της  Ομοσπονδίας Ιδιωτικών Εκπαιδευτικών Λειτουργών Ελλάδας):** Ευχαριστώ πολύ, κύριε Πρόεδρε.

 Έχουμε δεχθεί αρκετές ερωτήσεις, που επικαλύπτονται, γι’ αυτό έχω κάνει μια προσπάθεια να τις ομαδοποιήσω.

 Θα ήθελα να αρχίσω από την κυρία Υπουργό και να της πω ότι θα έχει πολύ ενδιαφέρον η ερώτηση, που απηύθυνε προς την Ο.Λ.Μ.Ε., η ίδια ερώτηση να απευθυνθεί και προς εμάς, προς την Ο.Ι.Ε.Λ.Ε..

Δηλαδή, κυρία Υπουργέ, ποτέ συζητήσατε, ουσιαστικά, με την Ομοσπονδία μας, για θέματα ιδιωτικής εκπαίδευσης; Να σας θυμίσω ότι πέρυσι με το νομοσχέδιο, τον μετέπειτα ν. 4713, για την ιδιωτική εκπαίδευση, ουσιαστικά αυτό, που κληθήκαμε να κάνουμε μαζί σας, ήταν μια παρουσίαση του νομοσχεδίου και όχι μια ουσιαστική συζήτηση. Φαίνεται ότι έχετε πάρα πολύ μεγάλη διαφορά, στην ερμηνεία του όρου «συζήτηση και διαβούλευση», με μια Ομοσπονδία, που εκπροσωπεί 60 έως 70 χιλιάδες ιδιωτικούς εκπαιδευτικούς. Άλλη ερμηνεία δίνουμε εμείς και το συνδικαλιστικό κίνημα και διαφορετική ερμηνεία δίνετε εσείς.

 Να συνεχίσω, τονίζοντας την έντονη διαφωνία μας, σχετικά με την μάλλον, από ό,τι φαίνεται, οριστική αφαίρεση της δυνατότητας των ιδιωτικών εκπαιδευτικών να επιλέγονται, ως σχολικοί σύμβουλοι. Αν, πράγματι, η Υπουργός ήθελε να συζητήσει αυτή τη δυνατότητα, συνέχισης, δηλαδή, της επιλογής μας, ως σχολικών συμβούλων, όφειλε να μας είχε καλέσει σε θεσμικό διάλογο, κάτι που αποφεύγει, συστηματικά.

Απαντώντας στην ερώτηση του Εισηγητή της Πλειοψηφίας, κυρίου Κωτσού, πως βλέπουμε το πολλαπλό βιβλίο, είπαμε και στην τοποθέτησή μας και επαναλαμβάνουμε ότι ο τρόπος υλοποίησης του πολλαπλού βιβλίου, χωρίς αρχές, χωρίς εποπτεία και με ασαφείς όρους συμμετοχής, δημιουργεί ανησυχία. Το Υπουργείο είχε την υποχρέωση να προτείνει συγκεκριμένους τρόπους εξασφάλισης όλων των μαθητών, σε όλα τα εγχειρίδια, κάτι που δεν έκανε. Κάτι τέτοιο δεν υπάρχει πουθενά. Ανάλογα φαινόμενα, φοβούμαστε, είμαστε βέβαιοι, ότι θα παρατηρηθούν, σχετικά και με τα ψηφιακά βοηθήματα, δεδομένης της τεράστιας διαφοροποίησης πρόσβασης στο διαδίκτυο, σε διάφορες περιοχές της χώρας. Αυτό κατεδείχθη, άλλωστε, στη μακρά περίοδο της τηλεκπαίδευσης. Τα ιδιωτικά σχολεία και δημόσια, σε εύπορες περιοχές, θα έχουν πρόσβαση, σε μεγαλύτερο αριθμό εκπαιδευτικού υλικού. Αυτό είναι σαφές. Αυτό, όμως, στην πράξη καταργεί την ισοτιμία, την ισονομία και τη συνταγματικά θεμελιωμένη παροχή του κοινωνικού αγαθού της εκπαίδευσης, σε όλα τα παιδιά.

Ο κύριος Φίλης μας ρώτησε πως εντάσσονται οι ιδιωτικοί εκπαιδευτικοί στη διαδικασία της αξιολόγησης. Δυστυχώς, κύριε Φίλη, δεν υπάρχει καμία αναφορά για τους ιδιωτικούς εκπαιδευτικούς, παρόλο που το άρθρο 62 λέει ότι «Οι εκπαιδευτικοί της δημόσιας εκπαίδευσης αξιολογούνται ως εξής κ.λπ.». Αυτό έρχεται σε ευθεία αντίθεση, με ψηφισμένη διάταξη του ν. 4713, του νόμου για την ιδιωτική εκπαίδευση, ο οποίος στο άρθρο 2Α λέει - αυτός ψηφίστηκε πέρυσι - «Οι δομές, το εκπαιδευτικό έργο και οι εκπαιδευτικοί των ιδιωτικών σχολείων αξιολογούνται, με ανάλογη εφαρμογή των κριτηρίων, για την αξιολόγηση των δομών, του εκπαιδευτικού έργου και των εκπαιδευτικών των δημόσιων σχολείων.» Αυτό έλεγε πέρυσι. Αυτό ψήφισε το Υπουργείο Παιδείας, πέρυσι. Φέτος, οι ιδιωτικοί εκπαιδευτικοί απουσιάζουν, τελείως.

Είναι φανερό, κατά την άποψή μας και δεν χρειάζεται ιδιαίτερη φαντασία να καταλάβει κανείς, γιατί οι ιδιοκτήτες των ιδιωτικών σχολείων, δηλαδή οι σχολάρχες, επέβαλαν τη μη αξιολόγηση των ιδιωτικών εκπαιδευτικών. Κάτι φοβούνται. Επομένως, δεν πρέπει να προκαλεί εντύπωση σε εμάς, καμία, το γεγονός ότι η κυρία Υπουργός μας ξέχασε. Ξέχασε τους ιδιωτικούς εκπαιδευτικούς, τόσο από το διάλογο, για το νομοσχέδιο, όσο και από αυτό καθεαυτό το περιεχόμενό του.

 Στην πραγματικότητα, πρόκειται, δηλαδή, για μια ομολογία ενοχής, καθώς αντιλαμβάνεται πως όσα, έστω και προσχηματικά και επικοινωνιακά, φέρνει προς ψήφιση, έρχονται σε ευθεία αντίθεση, με όσα πανάθλια ψηφίστηκαν, πέρυσι το καλοκαίρι, με τον νόμο για την ιδιωτική εκπαίδευση, όπου το μόνο παιδαγωγικό και αξιολογικό κριτήριο είναι ο νόμος του ιδιοκτήτη- σχολάρχη.

Ερωτηθήκαμε από τον κύριο Φίλη ποια είναι η άποψή μας για το μπρος-πίσω, που έκανε η Κυβέρνηση, στο θέμα της δυνατότητας των ιδιωτικών εκπαιδευτικών να επιλέγονται συνολικά, ως στελέχη εκπαίδευσης. Σε αυτό πρέπει να πούμε, με αρκετή οργή, ότι παρακολουθήσαμε ένα θέατρο παραλόγου, στην πραγματικότητα. Ένα προεκλογικού τύπου θέατρο παραλόγου, που παίχτηκε, τις προηγούμενες μέρες, από την Υπουργό και από συγκεκριμένη ιστοσελίδα, που είναι φίλα προσκείμενη στον Σ.Ι.Σ., στο Σύνδεσμο Ιδιωτικών Σχολείων. Κανένας από εμάς, κανένας ιδιωτικός εκπαιδευτικός, δεν πίστεψε ότι ξαφνικά η Υπουργός Παιδείας θέλησε να χαρίσει στον κλάδο μας πράγματα. Σε έναν κλάδο, που εργασιακά, στην πραγματικότητα, τον έχει καταστρέψει, με τα νομοθετήματά της.

 Ήταν κοινή εκτίμηση του εκπαιδευτικού κόσμου ότι η συμπερίληψη στο νέο νομοσχέδιο του άρθρου 54, περί της δυνατότητας των ιδιωτικών εκπαιδευτικών να επιλέγονται, ως στελέχη εκπαίδευσης, δεν έγινε για λόγους εκπαιδευτικής αξιοκρατίας, αλλά προφανώς, έγινε με την υστερόβουλη σκέψη, να προωθηθούν σε κομβικές θέσεις της διοικητικής ιεραρχίας, δηλαδή, διευθυντές εκπαίδευσης κ.λπ. άνθρωποι των ιδιοκτητών και του στενού κομματικού πυρήνα της Νέας Δημοκρατίας. Αν, πράγματι, η κυρία Υπουργός ήθελε να συζητήσει τη δυνατότητα συνέχισης της επιλογής μας, ως σχολικών συμβούλων - και επαναλαμβάνω για μια ακόμα φορά, όπως ισχύει από την περίοδο της υπουργίας της κυρίας Γιαννάκου, μέχρι και σήμερα - όφειλε να μας έχει καλέσει σε θεσμικό διάλογο. Όπως, στην πραγματικότητα και στην ουσία, είναι ένας τέτοιος διάλογος.

Πρόκειται, δηλαδή, για ένα άθλιο επικοινωνιακό παιχνίδι, κατά την άποψή μας, με την πρόθυμη συμμετοχή, πάντοτε, ημέτερων δημοσιογράφων και αποτελεί την πλέον ηχηρή απόδειξη, για κάθε ιδιωτικό εκπαιδευτικό, ακόμα και αυτών, που ιδεολογικά βρίσκονται, με την πλευρά της Νέας Δημοκρατίας, ότι ο κλάδος μας δεν έχει να περιμένει τίποτα θετικό από αυτή την Κυβέρνηση και από τη συγκεκριμένη πολιτική ηγεσία του Υπουργείου.

Να απαντήσω στην κυρία Τζούφη, η οποία μας έκανε μια ερώτηση, για την ανεστραμμένη τάξη. Θέλω να μιλήσω, ως εκπαιδευτικός και να πω ότι η ανεστραμμένη τάξη είναι ένα διδακτικό μοντέλο, σχετικά μικρής ηλικίας, είναι 20 μόλις ετών, και αυτό που κάνει είναι να στέλνει στο σπίτι του μαθητή ένα θεωρητικό κομμάτι του μαθήματος, συνήθως, με τη μορφή ενός βίντεο, το οποίο ο μαθητής μελετά, με το δικό του ρυθμό και αυτή η μελέτη αξιοποιείται, μέσω μιας ψηφιακής πλατφόρμας ή διά ζώσης, τις επόμενες μέρες, στην τάξη, προκειμένου να διασαφηνιστούν διάφορα πράγματα. Ξεκίνησε από τις Ηνωμένες Πολιτείες, πιλοτικά, πριν από 20 χρόνια, όπως είπα. Τα μετρημένα, μέχρι τώρα, αποτελέσματα της επιτυχίας ή όχι είναι διφορούμενα. Υπάρχουν τεράστιες αποκλίσεις, σε διάφορες κοινωνικές περιοχές. Κατά την προσφιλή τακτική του το Υπουργείο Παιδείας χρησιμοποιεί τη συγκεκριμένη μεθοδολογία, ως πανάκεια, χωρίς να εξασφαλίζει, κατ’ ελάχιστον, τις απαραίτητες προϋποθέσεις επιμόρφωσης των εκπαιδευτικών, υλικοτεχνικής υποδομής κ.λπ.. Πρόκειται, δηλαδή, στην πραγματικότητα για μία πομφόλυγα σε βάρος της γνώσης, για να διαφημίσουν την καινοτομία, που, όμως, δεν ανταποκρίνεται, σε καμία περίπτωση, σε μια γενικευμένη εκπαιδευτική διαδικασία, που μπορεί να αποβεί προς όφελος των μαθητών. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ . Βλάχος.

**ΙΩΑΝΝΗΣ ΒΛΑΧΟΣ (Πρόεδρος της Πανελλήνιας Ένωσης Εκπαιδευτικών για την Περιβαλλοντική Εκπαίδευση)**: Ευχαριστώ, κύριε Πρόεδρε. Θα απαντήσω σε κάποιες ερωτήσεις, που έθεσε ο Εισηγητής της Πλειοψηφίας, καθώς και σε ερωτήσεις του κύριου Μάρκου και την κυρίας Τζούφη.

Αρχικά, σε σχέση με τον όρο «περιβάλλον», «περιβαλλοντική εκπαίδευση» και σε συνδυασμό με την αειφορία, στον όρο «κέντρο εκπαίδευσης για το περιβάλλον και την αειφορία», όπου γίνεται ένα πάντρεμα της περιβαλλοντικής εκπαίδευσης, με την αειφορία, κρίνεται θετικώς, καθώς και η συνέχεια του θεσμού των υπευθύνων. Εξάλλου, εμείς είχαμε συμφωνήσει με το πόρισμα της διαβούλευσης, μετά το 2017, του αείμνηστου Καθηγητή, Γενικού Γραμματέα του Υπουργείου Παιδείας, Γιάννη Παντή, όπου εκεί προβλεπόταν και ο όρος «περιβάλλον» και οι υπεύθυνοι στις διευθύνσεις. Για να είναι θετική, βέβαια και η συνέχεια των θεσμών των υπευθύνων στις διευθύνσεις, οι οποίοι είναι κοντά στα σχολεία, υποστηρίζουν τους εκπαιδευτικούς και έχουν να κάνουν πολύ έργο, θα θέλαμε να αποδεχτείτε το αίτημα μας, για την αναγνώριση της διδακτικής υπηρεσίας, στη Λάρισα, από το 2012, έως σήμερα. Γιατί έτσι αποτελεί και εναρμόνιση και συνέχεια των διοικητικών πράξεων της πολιτείας.

 Σε σχέση τώρα με τις ΣΕΚΕΠΕΑ, το άρθρο 19, παράγραφος 4. Η ΣΕΚΕΠΕΑ είναι η Συντονιστική Επιτροπή των Κέντρων Εκπαίδευσης για το Περιβάλλον και την Αειφορία, είναι η συνέχεια της συντονιστικής επιτροπής των ΠΕ, που υπήρχε, απ’ το 2011. Αυτό θα συμβάλει φυσικά, στο συντονισμό και στο σχεδιασμό των δράσεων των Κέντρων Εκπαίδευσης για το Περιβάλλον και την Αειφορία, των ΚΕΠΕΑ της περιφέρειας. Όμως εδώ, έχουμε ένα πρόβλημα, επειδή η προβλεπόμενη στο νόμο σύνθεση της ΣΕΚΕΠΕΑ είναι πολυπρόσωπη και θεωρούμε δυσλειτουργική στη πράξη, εμείς προτείνουμε την ευέλικτη σύνθεση της στην κατεύθυνση της ΣΕΚΠΕ, όπως αυτή έχει οριστεί στην υπουργική απόφαση της 13ης Αυγούστου του 2020.

Για να για να καταλάβατε το θέμα της πολυπροσωπικότητας, της ευελιξίας και της δυσλειτουργίας, θα σας πω ένα παράδειγμα. Στην Περιφερειακή Διεύθυνση Εκπαίδευσης Συτικής Μακεδονίας, με βάση του 2020, στη συντονιστική επιτροπή συμμετέχουν συνολικά 13 άτομα. Ο περιφερειακός διευθυντής, 7 υπεύθυνοι των ΚΕΠΕΑ, 4 υπεύθυνοι σχολικών δραστηριοτήτων, οι επόπτες ποιότητας, οι οποίοι αποτελούν το μεγαλύτερο πλήθος 2+2 δηλαδή, ένας εκπαιδευτικός, σύνολο 13. Σήμερα, με το νέο νόμο, η συντονιστική επιτροπή των ΚΕΠΕΑ, στην Περιφερειακή Διεύθυνση της Κεντρικής Μακεδονίας, ο αριθμός αυτού του οργάνου ανέρχεται στο σύνολο 40. Ένας περιφερειακός επόπτης, 2x8=16 επόπτες ποιότητας διευθύνσεων εκπαίδευσης, οι οποίοι, βέβαια, δεν έχουν και την απαραίτητη γνώση του ειδικού αντικειμένου και ακόμα 7 προϊστάμενοι των ΚΕΠΕΑ. Επίσης, συν οι 16 υπεύθυνοι σχολικών δραστηριοτήτων, αμέσως – αμέσως, πάμε στους 40. Το 40 με το 13 νομίζω, καταδεικνύει την πραγματικότητα.

Η κυρία Τζούφη, επίσης, έθεσε το θέμα «Με δεδομένη τη κλιματική κρίση, αν οι επιλογές, που γίνονται, στην περιβαλλοντική εκπαίδευση και γενικά στις σχολικές δραστηριότητες, υποβαθμίζουν ή αναβαθμίζουν την προϋπάρχουσα εμπειρία και συνέχεια στο χώρο αυτό». Θεωρούμε, ότι θα έχουμε υποβάθμιση της υποστήριξης. Άρα, αυτό συνδέεται, με το προηγούμενο, που είπα. Αν δεν γίνουν κατ’ αρχάς αποδεκτές κάποιες τροποποιήσεις ή προσθήκες στο νόμο, που προτείνουμε και μιλάω για την αναγνώριση της υπηρεσίας στη διεθνή εκπαίδευση, από το ‘ 12 έως σήμερα και τις προτεινόμενες εναλλακτικές, την επίλυση, επίσης των ασυμβατοτήτων, σε σχέση με τη διδακτική υπηρεσία στα ΚΠΕ – ΚΕΠΕΑ, αλλά και τις αρμοδιότητες, που πρέπει να δοθούν, μέσα στις διάφορες υπουργικές αποφάσεις και εφαρμοστικές εγκυκλίους, για να μπορεί όλο αυτό το σύστημα να υποστηριχθεί.

Τελειώνοντας, να πω ότι αυτή η αναβάθμιση θα συνδυαστεί και με τους εκπαιδευτικούς και τη στήριξη των εκπαιδευτικών, την αναβάθμιση των σχολικών δραστηριοτήτων, με την παροχή κινήτρων, για την ενδυνάμωση των εκπαιδευτικών, που υλοποιούν προγράμματα τέτοια.

Προτείνουμε, λοιπόν, οι ώρες διδασκαλίας των μαχόμενων εκπαιδευτικών της τάξης, που συμμετέχουν και στα προγράμματα περιβαλλοντικής εκπαίδευσης και σχολικών δραστηριοτήτων, αλλά και στην προτεινόμενη, στο άρθρο 89, παράγραφο 2, λειτουργία εκπαιδευτικών ομίλων, να συνυπολογίζονται στην κάλυψη του εργασιακού τους ωραρίου, όπως αυτό θα ισχύει στα εκκλησιαστικά λύκεια - είναι μέσα στο άρθρο 125 - ή ισχύει, ήδη, στα πειραματικά και πρότυπα σχολεία, με το νόμο 4692/20 ή να παρέχεται, αν δεν καλύπτεται το εργασιακό ωράριο, προτείνω να παρέχεται η δυνατότητα υπερωριακής απασχόλησης, γνωρίζοντας, βέβαια, ότι αυτό είναι μια πολιτική απόφαση, που συνδέεται με τη χρηματοδότηση της παιδείας μας.

Αυτά ήθελα να πω. Να σας ενημερώσουμε μόνο, ότι η τοποθέτηση και το υπόμνημα των αιτημάτων μας έχουν αποσταλεί για διαμοιρασμό στο e-mail της Διεύθυνσης των Κοινοβουλευτικών Επιτροπών και ευχαριστούμε πολύ για την ακρόαση σας.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος των Επιτροπών):** Και εμείς σας ευχαριστούμε. Τελευταίος φορέας είναι, ο Σύνδεσμος Ιδιωτικών Σχολείων, με τον κ. Μήλλα.

 Έχετε το λόγο για 5 λεπτά.

**Δημήτριος Μήλλας (Νομικός Σύμβουλος του Συνδέσμου Ιδιωτικών Σχολείων):** Ευχαριστώ που μου δίνετε εκ νέου το λόγο. Κατ’ αρχάς, να απαντήσω σε αυτό που είπε εκπρόσωπος της ΟΙΕΛΕ, σχετικά με το νόμο 4713, ως προς τον οποίο θεωρεί απόντες τους ιδιωτικούς εκπαιδευτικούς.

Με το συγκεκριμένο νόμο της ιδιωτικής εκπαίδευσης δεν προβλέφθηκε μόνο, όπως είπε, ότι θα ισχύουν κοινά κριτήρια για δημόσιους και ιδιωτικούς εκπαιδευτικούς, προβλέφθηκε, επιπλέον, ότι τα ιδιωτικά σχολεία μπορούν να καθορίζουν πρόσθετα κριτήρια αξιολόγησης του εκπαιδευτικού έργου και των εκπαιδευτικών τους, τα οποία θα ενσωματώνουν στον εσωτερικό κανονισμό λειτουργίας τους. Επομένως, δεν είναι απόντες οι ιδιωτικοί εκπαιδευτικοί, με τη σημερινή ρύθμιση, η οποία ρυθμίζει το πρώτο σκέλος, αυτό που, ήδη, είχε προβλέψει ο νόμος, για τους ιδιωτικούς εκπαιδευτικούς, πριν από ένα χρόνο. Δεν είναι ανακόλουθη, η νέα ρύθμιση, σε σχέση με την προηγούμενη. Είναι εσφαλμένο να αναφέρεται αυτό. Ρυθμίζεται το πρώτο σκέλος και παραμένει η ρύθμιση του προηγούμενου νόμου, κατά το δεύτερο σκέλος.

Δεύτερον, θέλω να αναφερθώ σε αυτό, που με ρώτησε, ευθέως, ο κ. Φίλης, σχετικά με το διαχωρισμό των μαθητών. Αν και δεν είναι, πλέον, ρύθμιση του νομοσχεδίου, είναι καλό να το αναφέρουμε. Ο αλφαβητικός διαχωρισμός των μαθητών είναι τυχαίος διαχωρισμός. Αυτός ο διαχωρισμός, αυτός ο τρόπος, ο τυχαίος, τον καθιστά αυτομάτως το χειρότερο διαχωρισμό. Αυτό από το οποίο ζητούμε να ξεφύγουμε και είναι αντικείμενο όλης αυτής της συζήτησης, είναι να ξεφύγουμε από την ισοπέδωση και να πάμε προς μια ποιοτική ρύθμιση. Στο πλαίσιο αυτό, σύμφωνα με το Σύνδεσμο Ιδιωτικών Σχολείων, σωστός είναι ο διαχωρισμός, ο οποίος, αφενός δεν συνεπάγεται έστω ακούσια διάκριση λόγω φύλου, διότι με τον αλφαβητικό διαχωρισμό δεν μπορεί να εξασφαλιστεί, ότι αγόρια και κορίτσια θα έχουν ίσο αριθμό ανά τμήμα και δεύτερον, σωστός διαχωρισμός είναι αυτός, ο οποίος προάγει την άμιλλα των μαθητών, όπως συμβαίνει σε κάθε έκφανση της ζωής, όπου συγκεντρώνονται άνθρωποι. Ο αλφαβητικός διαχωρισμός, στον οποίο παραμένουμε, δεν εξασφαλίζει αυτό. Επομένως, αν ρωτά και ενδιαφέρεται, ο κύριος Φίλης, επ’ αυτού, ο σωστός διαχωρισμός είναι αυτός, στον οποίο εμπιστευόμαστε τους εκπαιδευτικούς να κατανέμουν τα παιδιά στα μαθήματα. Ο αλφαβητικός διαχωρισμός αφαιρεί αρμοδιότητα, αφαιρεί εμπιστοσύνη, δεν προσθέτει. Όταν το ζητούμενό μας είναι η περισσότερη αυτονομία και όχι η συγκέντρωση, δεν μπορεί να ρυθμίζουμε τα πράγματα με τον αντίθετο τρόπο. Δεν έχω κάτι άλλο να προσθέσω.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Θα ήθελα να ευχαριστήσω όλους τους φορείς για τη σημερινή, διαδικτυακή παρουσία τους, τις τοποθετήσεις τους και τις απαντήσεις στις ερωτήσεις των μελών της Επιτροπής.

Στο σημείο αυτό ολοκληρώνεται η συζήτηση με την ακρόαση των φορέων. Υπενθυμίζω ότι η 3η συνεδρίαση της Επιτροπής μας, με τη συζήτηση επί των άρθρων, είναι στις 15.00΄, δηλαδή σε κάτι λιγότερο από μία ώρα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αυγερινοπούλου Διονυσία – Θεοδώρα, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καράογλου Θεόδωρος, Κατσανιώτης Ανδρέας, Κωτσός Γεώργιος, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Ασημακοπούλου Σοφία - Χάιδω, Γρηγοριάδης Κλέων και Σακοράφα Σοφία.

Τέλος και περί ώρα 14.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**